
LA VIE TRES HORRIFICQUE DU GRAND GARGANTUA PERE DE PANTAGRUEL. 
Jadis composee par M. Alcofribas, abstracteur de Quinte Essence. 

Livre plein de Pantagruelisme. 


Aux Lecteurs 


Amis lecteurs, qui ce livre lisez, 

Despouillez vous de toute affection; 

Et, le lisant, ne vous scandalisez: 

II ne contient mal ne infection. 

Vray est qu'icy peu de perfection 
Vous apprendrez, si non en cas de rire; 
Aultre argument ne peut mon cueur elire, 
Voyant le dueil qui vous mine et consomme: 
Mieulx est de ris que de larmes escripre, 
Pour ce que rire est le propre de I'homme. 

Prologe de I'auteur 


BEUVEURS tres illustres, et vous, Verolez tres precieux, - car a vous, non a 
aultres, sont dediez mes escriptz, - Alcibiades, ou dialoge de Platon 
intitule _Le Bancquet_, louant son precepteur Socrates, sans controverse 
prince des philosophes, entre aultres parolles le diet estre semblable es 
Silenes. Silenes estoient jadis petites boites, telles que voyons de present 
es bouticques des apothecaires, pinctes au dessus de figures joyeuses et 
frivoles, comme de harpies, satyres, oysons bridez, lievres comuz, canes 
bastees, boucqs volans, cerfz limonniers et aultres telles pinctures 
contrefaictes a plaisir pour exciter le monde a rire (quel fut Silene, 
maistre du bon Bacchus); mais au dedans Ton reservoit les fines drogues 
comme bauime, ambre gris, amomon, muse, zivette, pierreries et aultres 
choses precieuses. Tel disoit estre Socrates, parce que, le voyans au dehors 
et I'estimans par I'exteriore apparence, n'en eussiez donne un coupeau 
d'oignon, tant laid il estoit de corps et ridicule en son maintien, le nez 
pointu, le reguard d'un taureau, le visaige d'un fol, simple en meurs, 
rustiq en vestimens, pauvre de fortune, infortune en femmes, inepte a tous 
offices de la republique, tousjours riant, toujours beuvant d'autant a un 
chascun, tousjours se guabelant, tousjours dissimulant son divin sgavoir; 
mais, ouvrans ceste boyte, eussiez au dedans trouve une celeste et 
impreciable drogue: entendement plus que humain, vertus merveilleuse, 



couraige invincible, sobresse non pareille, contentement certain, asseurance 
parfaicte, deprisement incroyable de tout ce pourquoy les humains tant 
veiglent, courent, travaillent, navigent et bataillent. A quel propos, en 
voustre advis, tend ce prelude et coup d'essay? Par autant que vous, mes 
bons disciples, et quelques aultres foulz de sejour, lisans les joyeulx 
tiltres d'aulcuns livres de nostre invention, comme _Gargantua, Pantagruel, 
Fessepinte, La Dignite des Braguettes, Des Poys au lard cum commento_, etc., 
jugez trop facillement ne estre au dedans traicte que mocqueries, folateries 
et menteries joyeuses, veu que I'ensigne exteriore (c'est le tiltre) sans 
plus avant enquerir est communement receu a derision et gaudisserie. Mais 
par telle legierete ne convient estimer les oeuvres des humains. Car vous 
mesmes dictes que I'habit ne faict poinct le moyne, et tel est vestu d'habit 
monachal, qui au dedans n'est rien moins que moyne, et tel est vestu de 
cappe Hespanole, qui en son couraige nullement affiert a Hespane. C'est 
pourquoy fault ouvrir le livre et soigneusement peser ce que y est deduict. 

Lors congnoistrez que la drogue dedans contenue est bien d'aultre valeur que 
ne promettoit la boite, c'est-a-dire que les matieres icy traictees ne sont 
tant folastres comme le titre au-dessus pretendoit. Et, pose le cas qu'au 
sens literal vous trouvez matieres assez joyeuses et bien correspondentes au 
nom, toutes fois pas demourer la ne fault, comme au chant de Sirenes, ains a 
plus hault sens interpreter ce que par adventure cuidiez diet en gayete de 
cueur. Crochetastes vous oneques bouteilles? Caisgne! Reduisez a memoire la 
contenence qu'aviez. Mais veistes vous oneques chien rencontrant quelque os 
medulare? C'est, comme diet Platon, Jib. ij de Ftep_., la beste du monde 
plus philosophe. Si veu I'avez, vous avez peu noter de quelle devotion il le 
guette, de quel soing il le guarde, de quel ferveur il le tient, de quelle 
prudence il I'entomme , de quelle affection il le brise, et de quelle 
diligence il le sugee. Qui le induict a ce faire? Quel est I'espoir de son 
estude? Quel bien pretend il? Rien plus qu'un peu de mouelle. Vray est que 
ce peu plus est delicieux que le beaucoup de toutes aultres, pour ce que la 
mouelle est aliment elaboure a perfection de nature, comme diet _Galen., iij 
Facu. natural_., et_xj De usu parti_. A I'exemple d'icelluy vous convient 
estre saiges, pour fleurer, sentir et estimer ces beaulx livres de haulte 
gresse, legiers au prochaz et hardiz a la rencontre; puis, par curieuse 
legon et meditation frequente, rompre I'os et sugeer la sustantificque 
mouelle - c'est a dire ce que j'entends par ces symboles Pythagoricques - 
avecques espoir certain d'etre faietz escors et preux a ladicte lecture; car 
en icelle bien aultre goust trouverez et doctrine plus absconce, laquelle 
vous revelera de tres haultz sacremens et mysteres horrificques, tant en ce 
que concerne nostre religion que aussi I'estat politicq et vie oeconomicque. 
Croiez vous en vostre foy qu'oncques Homere, escrivent l'Jliade_ et 
_Odyssee_, pensast es allegories lesquelles de luy ont calfrete Plutarche, 
Heraclides Ponticq, Eustatie, Phornute, et ce que d'iceulx Politian a 
desrobe? Si le croiez, vous n'approchez ne de pieds ne de mains a mon 
opinion, qui decrete icelles aussi peu avoir este songees d'Flomere que 
d'Ovide en ses Metamorphoses les sacremens de I'Evangile, lesquelz un Frere 



Lubin, vray croque lardon, s'est efforce demonstrer, si d'adventure ii 
rencontroit gens aussi folz que luy, et (comme diet le proverbe) couvercle 
digne du chaudron. Si ne le croiez, quelle cause est pourquoy autant n'en 
ferez de ces joyeuses et nouvelles chronicques, combien que, les dictans, 
n'y pensasse en plus que vous, qui par adventure beviez comme moy? Car, a la 
composition de ce livre seigneurial, je ne perdiz ne emploiay oneques plus, 
ny aultre temps que celluy qui estoit estably a prendre ma refection 
corporelle, sgavoir est beuvant et mangeant. Aussi est ce la juste heure 
d'escrire ces haultes matieres et sciences profundes, comme bien faire 
sgavoit Homere, paragon de tous philologes, et Ennie, pere des poetes 
latins, ainsi que tesmoigne Horace, quoy qu'un malautru ait diet que ses 
carmes sentoyent plus le vin que I'huille. Autant en diet un tirelupin de 
mes livres; mais bren pour luy! L'odeur du vin, 6 combien plus est friant, 
riant, priant, plus celeste et delicieux que d'huille! Et prendray autant a 
gloire qu'on die de moy que plus en vin aye despendu que en huyle, que fist 
Demosthenes, quand de luy on disoit que plus en huyle que en vin despendoit. 
A moy n'est que honneur et gloire d'estre diet et repute bon gaultier et bon 
compaignon, et en ce nom suis bien venu en toutes bonnes compaignies de 
Pantagruelistes. A Demosthenes, fut reproche par un chagrin que ses Oraisons 
sentoient comme la serpilliere d'un ord et sale huillier. Pour tant, 
interpretez tous mes faietz et mes dietz en la perfectissime partie; ayez en 
reverence le cerveau caseiforme qui vous paist de ces belles billes vezees, 
et, a vostre povoir, tenez moy tousjours joyeux. Or esbaudissez vous, mes 
amours, et guayement lisez le reste, tout a I'aise du corps, et au profit 
des reins! Mais escoutez, vietz d'azes, - que le maulubec vous trousque! - 
vous soubvienne de boyre a my pour la pareille, et je vous plegeray tout 
ares metys. 

Chapitre I 


~De la genealogie et antiquite de Gargantua- 

Je vous remeetz a la grande chronicque Pantagrueline recongnoistre la 
genealogie et antiquite dont nous est venu Gargantua. En icelle vous 
entendrez plus au long comment les geands nasquirent en ce monde, et comment 
d'iceulx, par lignes directes, yssit Gargantua, pere de Pantagruel, et ne 
vous faschera si pour le present je m'en deporte, combien que la chose soit 
telle que, tant plus seroit remembree, tant plus elle plairoit a vos 
Seigneuries; comme vous avez I'autorite de Platon, Jn Philebo et Gorgias_, 
et de Flacce, qui diet estre aulcuns propos, telz que ceulx cy sans doubte, 
qui plus sont delectables quand plus souvent sont redietz. 

Pleust a Dieu qu'un chascun sceust aussi certainement sa geneallogie, depuis 
I'arche de Noe jusques a cest eage! Je pense que plusieurs sont aujourd'huy 
empereurs, roys, duez, princes et papes en la terre, lesquels sont descenduz 
de quelques porteurs de rogatons et de coustretz, comme, au rebours, 



plusieurs sont gueux de I'hostiaire, souffreteux et miserables, lesquelz 
sont descenduz de sang et ligne de grandz roys et empereurs, attendu 
I'admirabie transport des regnes et empires: 

des Assyriens es Medes, 
des Medes es Perses, 
des Perses es Macedones, 
des Macedones es Romains, 
des Romains es Grecz, 
des Grecz es Frangoys. 

Et, pour vous donner a entendre de moy qui parle, je cuyde que soye descendu 
de quelque riche roy ou prince au temps jadis; car oncques ne veistes homme 
qui eust plus grande affection d'estre roy et riche que moy, affin de faire 
grand chere, pas ne travailler, poinct ne me soucier, et bien enrichir mes 
amys et tous gens de bien et de sgavoir. Mais en ce je me reconforte que en 
I'aultre monde je le seray, voyre plus grand que de present ne I'auseroye 
soubhaitter. Vous en telle ou meilleure pensee reconfortez vostre malheur, 
et beuvez fraiz, si faire se peut. 

Retournant a noz moutons, je vous dictz que par don souverain des cieulx 
nous a este reservee I'antiquite et geneallogie de Gargantua plus entiere 
que nulle aultre, exceptez celle du Messias, dont je ne parle, car il ne me 
appartient, aussi les diables (ce sont les calumniateurs et caffars) se y 
opposent. Et fut trouvee par Jean Audeau en un pre qu'il avoit pres I'arceau 
Gualeau, au dessoubz de I'Olive, tirant a Narsay, duquel faisant lever les 
fossez, toucherent les piocheurs de leurs marres un grand tombeau de bronze, 
long sans mesure, car oncques n'en trouverent le bout par ce qu'il entroit 
trap avant les excluses de Vienne. Icelluy ouvrans en certain lieu, signe, 
au dessus, d'un goubelet a I'entour duquel estoit escript en lettres 
Ethrusques: HIC BIBITUR, trouverent neuf flaccons en tel ordre qu'on assiet 
les quilles en Guascoigne, desquelz celluy qui au mylieu estoit couvroit un 
gros, gras, grand, gris, joly, petit, moisy livret, plus, mais non mieulx 
sentent que roses. 

En icelluy fut ladicte geneallogie trouvee, escripte au long de lettres 
cancelleresques, non en papier, non en parchemin, non en cere, mais en 
escorce d'ulmeau, tant toutesfoys usees par vetuste qu'a poine en povoit on 
troys recognoistre de ranc. 

Je (combien que indigne) y fuz appele, et, a grand renfort de bezicles, 
practicant I'art dont on peut lire lettres non apparentes, comme enseigne 
Aristoteles, la translatay, ainsi que veoir pourrez en Pantagruelisant, 
c'est-a-dire beuvans a gre et lisans les gestes horrificques de Pantagruel 

A la fin du livre estoit un petit traicte intitule: _Les Fanfreluches 



antidotees_. Les ratz et blattes, ou (affin que je ne mente) aultres 
malignes bestes, avoient brouste le commencement; le reste j'ay cy dessoubz 
adjoute, par reverence de I'antiquaille. 

Chapitre II 


-Les Fanfreluches antidotees, trouvees en un monument antique. 

ai? enu le grand dompteur des Cimbres, 

V sant par I'aer, de peur de la rousee. 

'sa venue on a remply les timbres 
#' beurre fraiz, tombant par une housee. 

=uquel quand tut la grand mere arrousee, 

Cria tout hault: «Hers, par grace, pesche le; 

Car sa barbe est presque toute embousee 
Ou pour le moins tenez luy une eschelle.» 

Aulcuns disoient que leicher sa pantoufle 
Estoit meilleur que guaigner les pardons; 

Mais il survint un affecte marroufle, 

Sorti du creux ou Ton pesche aux gardons, 

Qui diet: «Messieurs, pour Dieu nous en gardons; 

L'anguille y est et en cest estau musse; 

La trouverez (si de pres regardons) 

Une grande tare au fond de son aumusse.» 

Quand fut au poinct de lire le chapitre, 

On n'y trouva que les cornes d'un veau: 

«Je (disoit il) sens le fond de ma mitre 
Si froid que autour me morfond le cerveau.» 

On I'eschaufa d'un parfunct de naveau, 

Et fut content de soy tenir es atres, 

Pourveu qu'on feist un limonnier noveau 
A tant de gens qui sont acariatres, 

Leur propos fut du trou de sainct Patrice, 

De Gilbathar, et de mille aultres trous: 

S'on les pourroit reduire a cicatrice 
Par tel moien que plus n'eussent la tous, 

Veu qu'il sembloit impertinent a tous 
Les veoir ainsi a chascun vent baisler; 

Si d'adventure ilz estoient a poinct clous, 

On les pourroit pour houstage bailler 


En cest arrest le courbeau fut pele 
Par Hercules, qui venoit de Libye. 



«Quoy! dist Minos, que n'y suis-je appelle? 
Excepte moy, tout ie monde on convie, 

Et puis I'on veult que passe mon envie 
A les fournir d'huytres et de grenoilles; 

Je donne au diabie en quas que de ma vie 
Preigne a mercy ieur vente de quenoilles.» 

Pour les matter survint Q. B. qui dope, 

Au sauconduit des mistes sansonnetz. 

Le tamiseur, cousin du grand Cyclope, 

Les massacra. Chascun mousche son nez; 

En ce gueret peu de bougrins sont nez, 

Qu'on n'ait berne sus le moulin a tan. 

Courrez y tous et a I'arme sonnez: 

Plus y aurez que n'y eustes antan. 

Bien peu apres, I'oyseau de Jupiter 
Delibera pariser pour ie pire, 

Mais, les voyant tant fort se despiter, 

Craignit qu'on mist ras, jus, bas, mat I'empire, 
Et mieulx ayma le feu du ciel empire 
Au tronc ravir ou I'on vend les soretz, 

Que aer serain, contre qui i'on conspire, 
Assubjectir es dictz des Massoretz. 

Le tout conclud fut a poincte affilee, 

Maulgre Ate, la cuisse heronniere, 

Que la s'assist, voyant Pentasilee, 

Sur ses vieux ans prinse pour cressonniere. 
Chascun crioit: « Vilaine charbonniere, 
T'appartient-il toy trouver par chemin? 

Tu la tolluz, la Romaine baniere 
Qu'on avoit faict au traict du parchemin!» 

Ne fust Juno, que dessoubz I'arc celeste 
Avec son due tendoit a la pipee, 

On luy eust faict un tour si tres moleste 
Que de tous poincts elle eust este frippee. 
L'accord fut tel que d'icelle lippee 
Elle en auroit deux oeufz de Proserpine, 

Et, si jamais elle y estoit grippee, 

On la lieroit au mont de I'albespine. 

Sept moys apres - houstez en vingt et deux - 
Cil qui jadis anihila Carthage 
Courtoysement se mist en mylieu d'eux, 



Les requerent d'avoir son heritage, 

Ou bien qu'on feist justement le partage 
Selon la loy que Ton tire au rivet, 
Distribuent un tatin du potage 
A ses facquins qui firent le brevet. 

Mais I'an viendra, signe d'un arc turquoys, 
De v. fuseaulx et troys culz de marmite, 
Onquel le dos d'un roy trop peu courtoys 
Poyvre sera soubz un habit d'hermite. 

O la pitie! Pour une chattemite 
Laisserez vous engouffrer tant d'arpens? 
Cessez, cessez; ce masque nul n'imite; 
Retirez vous au frere des serpens. 

Cest an passe, oil qui est regnera 
Paisiblement avec ses bons amis. 

Ny brusq ny smach lors ne dominera; 

Tout bon vouloir aura son compromis, 

Et le solas, qui jadis fut promis 
Es gens du ciel, viendra en son befroy; 
Lors les haratz, qui estoient estommis, 
Triumpheront en royal palefroy. 

Et durera ce temps de passe passe 
Jusques a tant que Mars ayt les empas. 
Puis en viendra un qui tous aultres passe, 
Delitieux, plaisant, beau sans compas. 
Levez vos cueurs, tendez a ce repas, 

Tous mes feaulx, car tel est trespasse 
Qui pour tout bien ne retourneroit pas, 
Tant sera lors clame le temps passe. 

Finablement, celluy qui fut de cire 
Sera loge au gond du Jacquemart. 

Plus ne sera reclame: «Cyre, Cyre», 

Le brimbaleur qui tient le cocquemart. 

Heu, qui pourroit saisir son braquemart, 
Toust seroient netz les tintouins cabus, 

Et pourroit on, a fil de poulemart, 

Tout baffouer le maguazin d'abus. 

Chapitre III 


Comment Gargantua fut unze moys porte ou ventre de sa mere. 



Grandgousier estoit bon raillard en son temps, aymant a boyre net autant que 
homme qui pour lors fust au monde, et mangeoit voluntiers sale. A ceste fin, 
avoit ordinairement bonne munition de jambons de Magence et de Baionne, 
force langues de beuf fumees, abondance de andouilles en la saison et beuf 
salle a la moustarde, renfort de boutargues, provision de saulcisses, non de 
Bouloigne (car il craignoit ly boucon de Lombard), mais de Bigorre, de 
Lonquaulnay, de la Brene et de Rouargue. 

En son eage virile, espousa Gargamelle, fille du roy des Parpaillos, belle 
gouge et de bonne troigne, et faisoient eux deux souvent ensemble la beste a 
deux doz, joyeusement se frotans leur lard, tant qu'elle engroissa d'un beau 
filz et le porta jusques a I'unziesme moys. 

Car autant, voire dadvantage, peuvent les femmes ventre porter, mesmement 
quand c'est quelque chef d'oeuvre et personnage que doibve en son temps 
faire grandes prouesses, comme diet Homere que I'enfant duquel Neptune 
engroissa la nymphe nasquit I'an apres revolu: ce fut le douziesme moys. Car 
(comme dit A. Gelle, Jib iij_), ce long temps convenoit a la majeste de 
Neptune, affin qu'en icelluy I'enfant feust forme a perfection. A pareille 
raison, Jupiter feist durer xlviij heures la nuyet qu'il coucha avecques 
Alcmene, car en moins de temps n'eust il peu forger Hercules qui nettoia le 
monde de monstres et tyrans. 

Messieurs les anciens Pantagruelistes ont conforme ce que je dis et ont 
declaire non seulement possible, mais aussi legitime, I'enfant ne de femme 
I'unziesme moys apres la mort de son mary: 

Hippocrates, Jib De alimento_, 

Pline, Ji. vij, cap. v_, 

Plaute, Jn Cistellaria_, 

Marcus Varro, en la satyre inscripte _Le Testament_, 
allegant I'autorite d'Aristoteles a ce propos, 

Censorinus, Ji. De die natali_, 

Aristoteles, Jibr. vij, capi. iij et iiij_, _De nat. 
animalium_, 

Gellius, Ji. iij, ca. xvj._ 

Servius, Jn Egl_., exposant ce metre de Virgile: 

JMatri longa decern, etc_., 

et mille aultres folz; le nombre desquelz a este par les legistes acreu, 

Jf. De suis et legit_., J. lntestato_, _§fi_., et, Jn Autent_., _De 
restitut. et ea que parit in xj mense_. D'abondant en ont chaffourre leur 
rodibilardicque loy _Gallus, ff. De lib et posthu., et I. septimo ff. De 
stat. homi_, et quelques aultres, que pour le present dire n'ause. Moiennans 
lesquelles toys, les femmes vefves peuvent franchement jouer du 
serrecropiere a tous enviz et toutes restes, deux moys apres le trespas de 



leurs mariz. 


Je vous prie par grace, vous aultres mes bons averlans, si d'icelles en 
trouvez que vaillent le desbraguetter, montez dessus et me les amenez. 

Car, si au troisiesme moys elles engroissent, ieur fruict sera heritier du 
deffunct; et, la groisse congneue, poussent hardiment oultre, et vogue la 
gualee puis que la panse est pleine! - comme Julie, fille de I'empereur 
Octavian, ne se abandonnoit a ses taboureurs sinon quand elie se sentoit 
grosse, a la forme que la navire ne regoit son pilot que premierement ne 
soit callafatee et chargee. Et, si personne les blasme de soy faire 
rataconniculer ainsi suz Ieur groisse, veu que les bestes suz Ieur ventrees 
n'endurent jamais le masle masculant, elles responderont que ce sont bestes, 
mais elles sont femmes, bien entendentes les beaulx et joyeux menuz droictz 
de superfection, comme jadis respondit Populie, selon le raport de Macrobe, 
Ji. ij Saturnal_. 

Si le diavol ne veult qu'elles engroissent, il fauldra tortre le douzil, et 
bouche douse. 

Chapitre IV 


-Comment Gargamelle, estant grosse de Gargantua, mangea grand plante de 
tripes.- 

L'occasion et maniere comment Gargamelle enfanta fut telle, et, si ne le 
croyez, le fondement vous escappe! 

Le fondement luy escappoit une apres dinee, le iije jour de febvrier, par 
trop avoir mange de gaudebillaux. Gaudebilleaux sont grasses tripes de 
coiraux. Coiraux sont beufz engressez a la creche et prez guimaulx. Prez 
guimaulx sont qui portent herbe deux fois I'an. D'iceulx graz beufz avoient 
faict tuer troys cens soixante sept mille et quatorze, pour estre a mardy 
gras sallez, affin qu'en la prime vere ilz eussent beuf de saison a tas 
pour, au commencement des repastz, faire commemorations de saleures et 
mieulx entrer en vin. 

Les tripes furent copieuses, comme entendez, et tant friandes estoient que 
chascun en leichoit ses doigtz. Mais la grande diablerie a quatre 
personnaiges estoit bien en ce que possible n'estoit longuement les 
reserver, car elles feussent pourries. Ce que sembloit indecent. Dont fut 
conclud qu'ils les bauffreroient sans rien y perdre. A ce faire convierent 
tous les citadins de Sainnais, de Suille, de la Roche Clermaud, de 
Vaugaudray, sans laisser arrieres le Coudray Montpensier, le Gue de Vede et 
aultres voisins, tous bons beveurs, bons compaignons, et beaulx joueurs de 
quille la. 



Le bon homme Grandgousier y prenoit plaisir bien grand et commendoit que 
tout allast par escuelles. Disoit toutesfoys a sa femme qu'elle en mangeast 
le moins, veu qu'elle aprochoit de son terme et que ceste tripaille n'estoit 
viande moult louable: «Celluy (disoit il) a grande envie de mascher merde, 
qui d'icelle le sac mangeue.» Non obstant ces remonstrances, elle en mangea 
seze muiz, deux bussars et six tupins. O belle matiere fecale que doivoit 
boursouffler en elle! 

Apres disner, tous ailerent pelle melle a la Saulsaie, et la, sus I'herbe 
drue, dancerent au son des joyeux flageolletz et doulces cornemuzes tant 
baudement que c'estoit passetemps celeste les veoir ainsi soy rigoulier. 

Chapitre V 


-Les propos des bien yvres.- 

Puis entrerent en propos de resieuner on propre lieu. Lors flaccons d'aller, 
jambons de troter, goubeletz de voler, breusses de tinter: 

«Tire! 

-Bailie! 

-Tourne! 

-Brouille! 

-Boutte a moy sans eau; ainsi, mon amy. 

-Fouette moy ce verre gualentement; 

-Produiz moy du clairet, verre pleurant. 

-Treves de soif! 

-Ha, fauise fievre, ne t'en iras tu pas? 

-Par ma fy, me commere, je ne peuz entrer en bette. 

-Vous estez morfondue, m'amie? 

-Voire. 


-Ventre sainct Quenet! parlons de boire. 



-Je ne boy que a mes heures, comme la mulle du pape. 

-Je ne boy que en mon breviaire, comme un beau pere guardian. 

-Qui feut premier, soif ou beuverye? 

-Soif, car qui eust beu sans soif durant ie temps de innocence? 

-Beuverye, car _privatio presupponit habitum_. Je suis clerc. 

_Foecundi calices quern non fecere disertum_? 

-Nous aultres innocens ne beuvons que trop sans soif. 

-Non moy, pecheur, sans soif, et, si non presente, pour le moins future, la 
prevenent comme entendez. Je boy pour la soif advenir. Je boy eternellement. 
Ce m'est eternite de beuverye, et beuverye de eternite. 

-Chantons, beuvons, un motet entonnons! Ou est mon entonnoir? 

-Quoy! Je ne boy que par procuration! 

-Mouiliez vous pour seicher, ou vous seichez pour mouiller? 

-Je n'entens poinct la theoricque; de la praticque je me ayde quelque peu. 

-Haste! 

-Je mouille, je humecte, je boy, et tout de peur de mourir. 

-Beuvez tousjours, vous ne mourrez jamais. 

-Si je ne boy, je suys a sec, me voyla mort. Mon ame s'en fuyra en quelque 
grenoillere. En sec jamais I'ame ne habite. 

-Somelliers, 6 createurs de nouvelles formes, rendez moy de non beuvant 
beuvant! 

-Perannite de arrousement par ces nerveux et secz boyaulx! 

-Pour neant boyt qui ne s'en sent. 

-Cestuy entre dedans ies venes; la pissotiere n'y aura rien. 

-Je laveroys voluntiers Ies tripes de ce veau que j'ay ce matin habille. 



-J'ay bien saburre mon stomach. 

-Si le papier de mes schedules beuvoyt aussi bien que je toys, mes 
crediteurs auroient bien leur vin quand on viendroyt a la formule de 
exhiber. 

-Ceste main vous guaste le nez. 

-O quants aultres y entreront avant que cestuy cy en sorte! 

-Boyre a si petit gue c'est pour rompre son poictral. 

-Cecy s'appelle pipee a flaccons. 

-Quelle difference est entre bouteille et flaccon? 

-Grande, car bouteille est fermee a bouchon, et flaccon a viz. 

-De belles! 

-Nos peres beurent bien et vuiderent les potz. 

-C'est bien chie chante. Beuvons! 

-Voulez-vous rien mander a la riviere? Cestuy cy va laver les tripes. 

-Je ne boy en plus qu'une esponge. 

-Je boy comme un templier. 

-Et je _tanquam sponsus_. 

-Et moy _sicut terra sine aqua_. 

-Un synonyme de jambon? 

-C'est une compulsoire de beuvettes; c'est un poulain. Par le poulain on 
descend le vin en cave; par le jambon en I'estomach. 

-Or ga, a boire, a boire ga! II n'y a poinct charge. _Respice personam; pone 
pro duos; bus non est in usu_. 

-Si je montois aussi bien comme j'avalle, je feusse piega hault en I'aer. 
-Ainsi se feist Jacques Cueur riche. 



-Ainsi profitent boys en friche. 

-Ainsi conquesta Bacchus I'inde. 

-Ainsi philosophic Melinde. 

-Petite pluye abat grand vend. Longues beuvettes rompent le tonnoire. 

-Mais, si ma couille pissoit telle urine, la vouldriez vous bien sugcer? 

-Je retiens apres. 

-Paige, bailie; je t'insinue ma nomination en mon tour 
-Hume, Guillot! Encores y en a il un pot. 

-Je me porte pour appellant de soif comme d'abus. Paige, relieve mon appel 
en forme. 

-Ceste roigneure! 

-Je souloys jadis boyre tout; maintenant je n'y laisse rien. 

-Ne nous hastons pas et amassons bien tout. 

-Voycy trippes de jeu et guodebillaux d'envy de ce fauveau a la raye noire. 

O, pour Dieu, estrillons le a profict de mesnaige! 

-Beuvez, ou je vous... 

-Non, non! 

-Beuvez, je vous en prye. 

-Les passereaux ne mangent sinon que on leurs tappe les queues; je ne boy 
sinon qu'on me flatte. 

-_Lagona edateraj II n'y a raboulliere en tout mon corps ou cestuy vin ne 
furette la soif. 

-Cestuy cy me la fouette bien. 

-Cestuy cy me la bannira du tout. 

-Cornons icy, a son de flaccons et bouteilles, que quiconques aura perdu la 
soif ne ayt a la chercher ceans: longs clysteres de beuverie I'ont faict 



vuyder hors le logis. 

-Le grand Dieu feist les pianettes et nous faisons les platz netz. 

-J'ai la parolle de Dieu en bouche: _Sitio_. 

-La pierre dite ABESTOS n'est plus inextinguible que la soif de ma 

Paternite. 

-L'appetit vient en mangeant, disoit Angest on Mans; la soif s'en va en 
beuvant. 

-Remede contre la soif? 

-II est contraire a celluy qui est contre morsure de chien: courrez 
tousjours apres le chien, jamais ne vous mordera; beuvez tousjours avant la 
soif, et jamais ne vous adviendra. 

-Je vous y prens, je vous resveille. Sommelier eternel, guarde nous de 
somme. Argus avoyt cent yeulx pour veoir; cent mains fault a un sommelier, 
comme avoyt Briareus, pour infatigablement verser. 

-Mouillons, hay, il faict beau seicher! 

-Du blanc! Verse tout, verse de par le diable! Verse dega, tout plein: la 
langue me pelle. 

-Lans, tringue! 

-A toy, compaing! De hayt, de hayt! 

-La! la! la! C'est morfiaille, cela. 

-O Jachryma ChristiJ 

-C'est de La Deviniere, c'est vin pineau! 

-O le gentil vin blanc! 

-Et, par mon ame, ce n'est que vin de tafetas. 

-Hen, hen, il est a une aureille, bien drappe et de bonne laine. 

-Mon compaignon, couraige! 

-Pour ce jeu nous ne voulerons pas, car j'ay faict un leve. 



-_Ex hoc in hoc_. II n'y a poinct d'enchantement; chascun de vous I'a veu; 
je y suis maistre passe. 

-A brum! A brum! je suis prebstre Mace. 

-O les beuveurs! O les alterez! 

-Paige, mon amy, emplis icy et couronne le vin, je te pry. 

-A la Cardinale! 

-_Natura abhorret vacuum_. 

-Diriez vous qu'une mouche y eust beu? 

-A la mode de Bretaigne! 

-Net, net, a ce pyot! 

-Avallez, ce sont herbes!» 

Chapitre VI 


-Comment Gargantua nasquit en fagon bien estrange. ~ 

Eulx tenens ces menuz propos de beuverie, Gargamelle commenga se porter mal 
du bas, dont Grandgousier se leva dessus I'herbe et la reconfortoit 
honestement, pensant que ce feut mal d'enfant, et luy disant qu'elle 
s'estoit la herbee soubz la Saulsaye et qu'en brief elle feroit piedz neufz: 
par ce luy convenoit prendre couraige nouveau au nouvel advenement de son 
poupon, et, encores que la douleur luy feust quelque peu en fascherie, 
toutesfoys que ycelle seroit briefve, et la joye qui toust succederoit luy 
tolliroit tout cest ennuy, en sorte que seulement ne luy en resteroit la 
soubvenance. 

«Couraige de brebis (disoyt ii) depeschez vous de cestuy cy, et bien toust 
en faisons un aultre. 

-Ha! (dist elle) tant vous parlez a votre aize, vous aultres hommes! Bien, 
de par Dieu, je me parforceray, puisqu'il vous plaist. Mais pleust a Dieu 
que vous I'eussiez coupe! 

-Quoy? dist Grandgousier. 

-Ha! (dist elle) que vous estes bon homme! Vous I'entendez bien. 



-Mon membre? (dist ii). Sang de les cabres! Si bon vous semble, faictes 
apporter un cousteau. 

-Ha! (dist elle) ja Dieu ne plaise! Dieu me le pardoient! je ne le dis de 
bon cueur, et pour ma parolle n'en faictes ne plus ne moins. Mais je auray 
prou d'affaires aujourd'huy, si Dieu ne me ayde, et tout par vostre membre, 
que vous feussiez bien ayse. 

-Couraige, couraige! (dist il). Ne vous souciez au reste et laissez faire au 
quatre boeufz de devant. Je m'en voys boyre encores quelque veguade. Si ce 
pendent vous survenoit quelque mal, je me tiendray pres: huschant en paulme, 
je me rendray a vous.» 

Peu de temps apres, elle commenga a souspirer, lamenter et crier. Soubdain 
vindrent a tas saiges femmes de tous coustez, et, la tastant par le bas, 
trouverent quelques pellauderies assez de maulvais goust, et pensoient que 
ce feust I'enfant; mais c'estoit le fondement qui luy escappoit, a la 
mollification du droict intestine - lequel vous appellez le boyau cullier - 
par trap avoir mange des tripes, comme avons declaire cy dessus. 

Dont une horde vieille de la compaignie, laquelie avoit reputation d'estre 
grande medicine et la estoit venue de Brizepaille d'aupres Sainct Genou 
devant soixante ans, luy feist un restrinctif si horrible que tous ses 
larrys tant feurent oppilez et reserrez que a grande poine, avecques les 
dentz, vous les eussiez eslargiz, qui est chose bien horrible a penser: 
mesmement que le diable, a la messe de sainct Martin escripvant le quaquet 
de deux Gualoises, a belles dentz alongea son parchemin. 

Par cest inconvenient feurent au dessus relaschez les cotyledons de la 
matrice, par lesquelz sursaulta I'enfant, et entra en la vene creuse, et, 
gravant par le diaphragme jusques au dessus des espaules (ou ladicte vene se 
part en deux), print son chemin a gauche, et sortit par I'aureille senestre. 

Soubdain qu'il fut ne, ne cria comme les aultres enfans: « Mies! mies!», 
mais a haulte voix s' escrioit: «A boire! a boire! a boire!», comme invitant 
tout le monde a boire, si bien qu'il fut ouy de tout le pays de Beusse et de 
Bibaroys. 

Je me doubte que ne croyez asseurement ceste estrange nativite. Si ne le 
croyez, je ne m'en soucie, mais un homme de bien, un homme de bon sens, 
croit tousjours ce qu'on luy diet et qu'il trouve par escript. Est ce contre 
nostre loy, notre foy, contre raison, contre la Saincte Escripture? De ma 
part, je ne trouve rien escript es Bibles sainctes qui soit contre cela. 

Mais, si le vouloir de Dieu tel eust este, diriez vous qu'il ne I'eust peu 
faire? Ha, pour grace, ne emburelucocquez jamais vous espritz de ces vaines 



pensees, car je vous diz que a Dieu rien n'est impossible, et, s'il vouloit, 
les femmes auroient doresnavant ainsi leurs enfans par I'aureille. 

Bacchus ne fut il engendre par la cuisse de Jupiter? 

Rocquetaillade nasquit il pas du talon de sa mere? 

Crocquemouche de la pantofle de sa nourrice? 

Minerve nasquit elle pas du cerveau par I'aureille de Jupiter? 

Adonis par I'escorce d'un arbre de mirrhe? 

Castor et Polux de la cocque d'un oeuf, pont et esclous par Leda? 

Mais vous seriez bien dadvantaige esbahys et estonnez si je vous expousoys 
presentement tout le CHAPITRE de Pline auquel parle des enfantemens 
estranges et contre nature; et toutesfoys je ne suis poinct menteur tant 
asseure comme il a este. Lisez le septiesme de sa _Naturelle Histoire, capi. 
iij_, et ne m'en tabustez plus I'entendement. 

Chapitre VII 


-Comment le nom fut impose a Gargantua et comment il humoit le piot.~ 

Le bon homme Grandgousier, beuvant et se rigollant avecques les aultres, 
entendit le cry horrible que son filz avoit faict entrant en lumiere de ce 
monde, quand il brasmoit, demandant: «A boyre! a boyre! a boyre!» Dont il 
dist: «Que grand tu as!» ( _supple_ le gousier). Ce que ouyans, les 
assistans dirent que vrayement il debvoit avoir par ce le nom Gargantua, 
puisque telle avoir este la premiere parolle de son pere a sa naissance, a 
I'imitation et exemple des anciens Hebreux. A quoy fut condescendu par 
icelluy, et pleut tres bien a sa mere. Et, pour I'appaiser, luy donnerent a 
boyre a tyre larigot, et feut porte sus les fonts et la baptise, comme est 
la coutume des bons christiens. 

Et luy feurent ordonnees dix et sept mille neuf cens treze vaches de 
Pautille et de Brehemond pour I'alaicter ordinairement. Car de trouver 
nourrice suffisante n'estoit possible en tout le pays, considere la grande 
quantite de laict requis pour icelluy alimenter, combien qu'aulcuns docteurs 
Scotistes ayent afferme que sa mere I'alaicta et qu'elle pouvoit traire de 
ses mammelles quatorze cens deux pipes neuf potees de laict pour chascune 
foys, ce que n'est vraysemblable, et a este la proposition declairee 
mammallement scandaleuse, des pitoyables aureilles offensive, et sentent de 
loing heresie. 

En cest estat passa jusques a un an et dix moys, onquel temps, par le 
conseil des medecins, on commenga le porter, et fut faicte une belle 
charrette a beufs par I'invention de Jehan Denyau. Dedans icelle on le 
pourmenoit par cy par la joyeusement; et le faisoit bon veoir, car il 
portoit bonne troigne et avoit presque dix et huyt mentons; et ne crioit que 



bien peu; mais il se conchioit a toutes heures, car il estoit 
merveilleusement phlegmaticque des fesses, tant de sa complexion naturelle 
que de la disposition accidentale qui luy estoit advenue par trop humer de 
puree septembrale. Et n'en humoyt goutte sans cause, car, s'il advenoit 
qu'il feust despit, courrousse, fasche ou marry, s'il trepignoyt, s'il 
pleuroit, s'il crioit, luy apportant a boyre Ton le remettoit en nature, et 
soubdain demouroit coy et joyeulx. 

Line de ses gouvernantes m'a diet, jurant sa fy, que de ce faire il estoit 
tant coustumier, qu'au seul son des pinthes et flaccons il entroit en 
ecstase, comme s'il goustoit les joyes de paradis. En sorte qu'elles, 
considerans ceste complexion divine, pour le resjouir, au matin, faisoient 
davant luy sonner des verres avecques un cousteau, ou des flaccons avecques 
leur toupon, ou des pinthes avecques leur couvercle, auquel son il 
s'esguayoit, il tressailloit, et luy mesmes se bressoit en dodelinant de la 
teste, monichordisant des doigtz et barytonant du cul. 

Chapitre VIII 


-Comment on vestit Gargantua.- 

Luy estant en cest eage, son pere ordonna qu'on luy feist habillemens a sa 
livree, laquelle estoit blanc et bleu. De faict on y besoigna, et furent 
faietz, taillez et cousuz a la mode qui pour lors couroit. Par les anciens 
pantarches, qui sont en la Chambre des Comptes a Montsoreau, je trouve qu'il 
feust vestu en la fagon que s'ensuyt: 

Pour sa chemise furent levees neuf cens aulnes de toille de Chasteleraud, et 
deux cens pour les coussons en sorte de carreaulx, lesquelz on mist soubz 
les esselles. Et n'estoit poinct froncee, car la fronsure des chemises n'a 
este inventee sinon depuis que les lingieres, lorsque la poincte de leur 
agueille estoit rompue, ont commence besoigner du cul. 

Pour son pourpoinct furent levees huyt cens treize aulnes de satin blanc, et 
pour les agueillettes quinze cens neuf peaulx et demye de chiens. Lors 
commenga le monde attacher les chausses au pourpoinct, et non le pourpoinct 
aux chausses; car e'est chose contre nature, comme amplement a declare Olkam 
sus les _Exponibles_ de M. Haultechaussade. 

Pour ses chausses feurent levez unze cens cinq aulnes et ung tiers d'estamet 
blanc. Et feurent deschisquetez en forme de colomnes, strides et crenelees 
par le derriere, afin de n'eschaufer les reins. Et flocquoit, par dedans la 
deschicqueture, de damas bleu tant que besoing estoit. Et notez qu'il avoit 
tres belles griefves et bien proportionnez au reste de sa stature. 


Pour la braguette feurent levees seize aulnes un quartier d'icelluy mesmes 



drap. Et fut la forme d'iceile comme d'un arc boutant, bien estachee 
joyeusement a deux belles boucles d'or, que prenoient deux crochetz 
d'esmail, en un chascun desquelz estoit enchassee une grosse esmeraugde de 
la grosseur d'une pomme d'orange. Car (ainsi que diet Orpheus, Jibro De 
Lapidibus_, et Pline, Jibro ultimoj elle a vertu erective et confortative 
du membre naturel. L'exiture de la braguette estoit a la longueur d'une 
canne, deschicquetee comme les chausses, avecques le damas bleu flottant 
comme davant. Mais, voyans la belle brodure de canetille et les plaisans 
entrelatz d'orfeverie, garniz de fins diamens, fins rubiz, fines turquoyses, 
fines esmeraugdes et unions Persicques, vous I'eussiez comparee a une belle 
corne d'abondance, telle que voyez es antiquailles, et telle que donna Rhea 
es deux nymphes Adrastea et Ida, nourrices de Jupiter; - tousjours gualante, 
succulente, resudante, tousjours verdoyante, tousjours fleurissante, 
tousjours fructifiante, plene d'humeurs, plene de fleurs, plene de fruietz, 
plene de toutes delices. Je advoue Dieu s'il ne la faisoit bon veoir! Mais 
je vous en exposeray bien dadvantaige au livre que j'ay faict _De la dignite 
des braguettes_. D'un cas vous advertis que, si elle estoit bien longue et 
bien ample, si estoit elle bien guarnie au dedans et bien avitaillee, en 
rien ne ressemblant les hypocriticques braguettes d'un tas de muguetz, qui 
ne sont plenes que de vent, au grand interest du sexe feminin. 

Pour ses souliers furent levees quatre cens six aulnes de velours bleu 
cramoysi. Et furent deschicquettez mignonement par lignes parallelles 
joinctes en cylindres uniformes. Pour la quarreleure d'iceulx, furent 
employez unze cens peaulx de vache brune, taillee a queues de merluz. 

Pour son saie furent levez dix et huyt cens aulnes de velours bleu, tainct 
en grene, brode a I'entour de belles vignettes et par le mylieu de pinthes 
d'argent de canetille, enchevestrees de verges d'or avecques force perles: 
par ce denotant qu'il seroit un bon fessepinthe en son temps. 

Sa ceinture feut de troys cens aulnes et demye de cerge de soye, moytie 
blanche et moytie bleu (ou je suis bien abuse). 

Son espee ne feut Valentienne, ny son poignart Sarragossoys, car son pere 
hayssoit tous ces indalgos bourrachous, marranisez comme diables; mais il 
eut la belle espee de boys et le poignart de cuir bouilly, pinetz et dorez 
comme un chascun soubhaiteroit. 

Sa bourse fut faicte de la couille d'un oriflant que lui donna Her 
Pracontal, proconsul de Libye. 

Pour sa robbe furent levees neuf mille six cens aulnes moins deux tiers de 
velours bleu comme dessus, tout porfile d'or en figure diagonale, dont par 
juste perspective yssoit une couleur innommee, telle que voyez es coulz des 
tourterelles, qui resjouissoit merveilleusement les yeulx des spectateurs. 



Pour son bonnet furent levees troys cens deux aulnes ung quart de velours 
blanc. Et feut la forme d'icelluy large et ronde a la capacite du chief, car 
son pere disoit que ces bonnetz a la Marrabeise, faictz comme une crouste de 
paste, porteroient quelque jour malencontre a leurs tonduz. 

Pour son plumart pourtoit une belle grande plume bleue, prinse d'un 
onocrotal du pays de Hircanie la saulvaige, bien mignonement pendente sus 
I'aureille droicte. 

Pour son image avoit, en une platine d'or pesant soixante et huyt marcs, une 
figure d'esmail competent, en laquelle estoit pourtraict un corps humain 
ayant deux testes, I'une viree vers I'autre, quatre bras, quatre piedz et 
deux culz, telz que diet Platon Jn Symposio_, avoir este I'humaine nature a 
son commencement mystic, et autour estoit escript en lettres loniques: 

AGAPH OU ZHTEI TA EAUTHS . 

Pour porter au col, eut une chaisne d'or pesante vingt et cinq mille 
soixante et troys marcs d'or, faicte en forme de grosses bacces, entre 
lesquelles estoient en oeuvre gros jaspes verds, engravez et taillez en 
dracons tous environnez de rayes et estincelles, comme les portoit jadis le 
roy Necepsos; et descendoit jusque a la boucque du hault ventre: dont toute 
sa vie en eut I'emolument tel que sgavent les medecins Gregoys. 

Pour ses guands furent mises en oeuvre seize peaulx de lutins, et troys de 
loups guarous pour la brodure d'iceulx; et de telle matiere luy feurent 
faictz par I'ordonnance des cabalistes de Sainlouand. 

Pour ses aneaulx (lesquelz voulut son pere qu'il portast pour renouveller le 
signe antique de noblesse) il eut, au doigt indice de sa main gauche, une 
escarboucle grosse comme un oeuf d'austruche, enchassee en or de seraph bien 
mignonement. Au doigt medical d'icelle eut un aneau faict des quatre metaulx 
ensemble en la plus merveilleuse fagon que jamais feust veue, sans que 
I'assier froisseast for, sans que I'argent foullast le cuyvre; le tout fut 
faict par le capitaine Chappuys et Alcofribas, son bon facteur. Au doigt 
medical de la dextre eut un aneau faict en forme spirale, auquel estoient 
enchassez un balay en perfection, un diament en poincte, et une esmeraulde 
de Physon, de pris inestimable, car Hans Carvel, grand lapidaire du roy de 
Melinde, les estimoit a la valeur de soixante-neuf millions huyt cens 
nonante et quatre mille dix et huyt moutons a la grand laine; autant 
I'estimerent les Fourques d'Auxbourg. 

Chapitre IX 


Les couleurs et livree de Gargantua. 



Les couleurs de Gargantua feurent blanc et bleu, comme cy dessus avez peu 
lire, et par icelles vouloit son pere qu'on entendist que ce luy estoit une 
joye celeste; car le blanc luy signifioit joye, plaisir, delices et 
resjouissance, et le bleu choses celestes. 

J'entends bien que, lisans ces motz, vous mocquez du vieil beuveur et 
reputez I'exposition des couleurs par trop indague et abhorrente, et dictes 
que blanc signifie toy et bleu fermete. Mais, sans vous mouvoir, courroucer, 
eschaufer ny alterer (car le temps est dangereux), respondez moy, si bon 
vous semble. D'aultre contraincte ne useray envers vous, ny aultres, quelz 
qu'ilz soient; seulement vous diray un mot de la bouteille. 

Qui vous meut? Qui vous poinct? Qui vous diet que blanc signifie foy et bleu 
fermete? Un (dictes vous) livre trepelu, qui se vend par les bisouars et 
porteballes, au titre: Je Blason des couleurs_. Qui I'a faict? Quiconques 
il soit, en ce a este prudent qu'il n'y a poinct mis son nom. Mais, au 
reste, je ne sgay quoy premier en luy je doibve admirer, ou son 
oultrecuidance ou sa besterie: 

son oultrecuidance, qui, sans raison, sans cause et sans apparence, a ause 
prescripre de son autorite privee quelles choses seroient denotees par les 
couleurs, ce que est I'usance des tyrans qui voulent leurs arbitre tenir 
lieu de raison, non des saiges et sgavans qui par raisons manifestes 
contentent les lecteurs; 

sa besterie, qui a existime que, sans aultres demonstrations et argumens 
valables, le monde reigleroit ses devises par ses impositions badaudes. 

De faict (comme diet le proverbe: «A cul de foyrard tousjours abonde 
merde»), il a trouve quelque reste de niays du temps des haultz bonnetz, 
lesquelz ont eu foy a ses escripts et selon iceulx ont taille leurs 
apophthegmes et dictez, en ont enchesvestre leurs muletz, vestu leurs pages, 
escartele leurs chausses, brode leurs guandz, frange leurs lietz, painct 
leurs enseignes, compose chansons, et (que pis est) faict impostures et 
lasches tours clandestinement entre les pudicques matrones. 

En pareilles tenebres sont comprins ces glorieux de court et transporteurs 
de noms, lesquelz, voulens en leurs divises signifier _espoir_, font 
protraire une _sphere_, des _pennes_ d'oiseaulx pour poines, de l'_ancholie_ 
pour melancholie, Ja lune bicorne_ pour _vivre en croissant_, un _banc 
rompu_ pour _bancque roupte_, _non_ et un _alcret_ pour _non durhabit_, un 
Jict sans ciel_ pour un licentie, que sont homonymies tant ineptes, tant 
fades, tant rusticques et barbares, que Ton doibvroit atacher une queue de 
renard au collet et faire un masque d'une bouze de vache a un chascun 
d'iceulx qui en vouldroit dorenavant user en France, apres la restitution 
des bonnes lettres. 



Par mesmes raisons (si raisons ies doibz nommer et non resveries) ferois je 
paindre un _penier_, denotant qu'on me faict _pener_; et un _pot a 
moustarde_, que c'est mon cueur a qui _moult tarde_, et un _pot a pisser_, 
c'est un _official_; et le _fond de mes chausses_, c'est un _vaisseau de 
petz_; et ma _braguette_, c'est le _greffe des arrestz_; et un _estront de 
chien_, c'est un _tronc de ceans_, ou gist I'amours de m'amye. 

Bien aultrement faisoient en temps jadis Ies saiges de Egypte, quand ilz 
escripvoient par lettres qu'ilz appelloient hieroglyphiques, lesquelles nul 
n'entendoit qui n'entendist et un chascun entendoit qui entendist la vertu, 
propriety et nature des choses par icelles figurees; desquelles Orus Apollon 
a en grec compose deux livres, et Polyphile au _Songe d'Amours_ en a 
davantaige expose. En France vous en avez quelque transon en la devise de 
Monsieur I'Admiral laquelle premier porta Octavian Auguste. 

Mais plus oultre ne fera voile mon equif entre ces gouffres et guez mal 
plaisans: je retourne faire scale au port dont suis yssu. Bien ay je espoir 
d'en escripre quelque jours plus amplement, et monstrer, tant par raisons 
philosophicques que par auctoritez receues et approuvees de toute 
anciennete, quelles et quantes couleurs sont en nature, et quoy par une 
chascune peut estre designe, - si Dieu me saulve le moulle du bonnet, c'est 
le pot au vin, comme disoit ma mere grand. 

Chapitre X 


~De ce qu'est signifie par Ies couleurs blanc et bleu.- 

Le blanc doncques signifie joye, soulas et liesse, et non a tort le 
signifie, mais a bon droict et juste tiltre ce que pourrez verifier si, 
arriere mises voz affections, voulez entendre ce que presentement vous 
exposeray. 

Aristoteles diet que, supposent deux choses contraires en leur espece, comme 
bien et mal, vertu et vice, froid et chauld, blanc et noir, volupte et 
doleur, joye et dueil, et ainsi de aultres, si vous Ies coublez en telle 
fagon q'un contraire d'une espece convienne raisonnablement a I'un contraire 
d'une aultre, il est consequent que I'autre contraire compete avecques 
I'autre residu. Exemple: _vertus_ et _vice_ sont contraires en une espece; 
aussy sont _bien_ et _mal_; si I'un des contraires de la premiere espece 
convient a I'un de la seconde, comme _vertus_ et _bien_, cars il est sceut 
que _vertus_ est bonne, ainsi feront Ies deux residuz qui sont _mal_ et 
_vice_, car _vice_ est maulvais. 

Ceste reigle logicale entendue, prenez ces deux contraires: Joye_ et 
_tristesse_, puis ces deux: _blanc_ et _noir_, cars ilz sont contraires 



physicalement; si ainsi doncques est que _noir_ signifie _dueil_, a bon 
droict _blanc_ signifiera Joye_. 

Et n'est cette signifiance par imposition humaine institue, mais receue par 
consentement de tout le monde, que les philosophes nomment Jus gentium_, 
droict universel, valable par toutes contrees. 

Comme assez sgavez que tous peuples, toutes nations - je excepte les 
antiques Syracusans et quelques Argives qui avoient I'ame de travers , 
toutes langues, voulens exteriorement demonstrer leur tristesse, portent 
habit de noir, et tout dueil est faict par noir. Lequel consentement 
universel n'est faict que nature n'en donne quelque argument et raison, 
laquelle un chascun peut soubdain par soy comprendre sans aultrement estre 
instruict de personne, laquelle nous appellons droict naturel. 

Par le blanc, a mesmes induction de nature, tout le monde a entendu joye, 
liesse, soulas, plaisir et delectation. 

Au temps passe, les Thraces et Cretes signoient, les jours bien fortunez et 
joyeux de pierres blanches, les tristes et defortunez de noires. 

La nuyct n'est elle funeste, triste et melancholieuse? Elle est noire et 
obscure par privation. La clarte n'esjouit elle toute nature? Elle est 
blanche plus que chose que soit. A quoy prouver je vous pourrois renvoyer au 
livre de Laurens Valle contre Bartole; mais le tesmoignage evangelicque vous 
contentera: _Math. xvij_, est diet que, a la Transfiguration de Nostre 
Seigneur, _vestimenta ejus facta sunt alba sicut lux_, ses vestemens feurent 
faietz blancs comme la lumiere, par laquelle blancheur lumineuse donnoit 
entendre a ses troys apostres I'idee et figure des joyes eternelles. Car par 
la clarte sont tous humains esjouiz, comme vous avez le diet d'une vieille 
que n'avoit dens en gueulle, encores disoit elle: _Bona lux_. Et Thobie 
(cap. v) quand il eut perdu la veue, lors que Raphael le salua, respondit: 
«Quelle joye pourray je avoir, qui poinct ne voy la lumiere du ciel?» En 
telle couleur tesmoignerent les anges la joye de tout I'univers a la 
Resurrection du Saulveur ( _Joan. xx_) et a son Ascension ( _Act. j_). De 
semblable parure veit Sainct Jean Evangeliste ( _Apocal. iiij et vij_) les 
fideles vestuz en la celeste et beatifiee Hierusalem. 

Lisez les histoires antiques, tant Grecques que Romaines. Vous trouverez que 
la ville de Albe (premier patron de Rome) feut et construicte et appellee a 
I'invention d'une truye blanche. 

Vous trouverez que, si a aulcun, apres avoir eu des ennemis victoire, estoit 
decrete qu'il entrast a Rome en estat triumphant, il y entroit sur un char 
tire par chevaulx blancs; autant celluy qui y entroit en ovation; car par 
signe ny couleur ne pouvoyent plus certainement exprimer la joye de leur 



venue que par la blancheur. 


Vous trouverez que Pericles, due des Atheniens, voulut celle part de ses 
gensdarmes, esquelz par sort estoient advenus les febves blanches, passer 
toute la journee en joye, solas et repos, cependent que ceulx de I'autre 
part batailleroient. Mille aultres exemples et lieux a ce propos vous 
pourrois je exposer, mais ce n'est icy le lieu. 

Moyennant laquelie intelligence povez resouldre un probleme, lequel 
Alexandre Aphrodise a repute insolube: «Pourquoy le leon, qui de son seul 
cry et rugissement espovante tous animaulx, seulement crainct et revere le 
coq blanc?» Car (ainsi que diet Proclus, Jib. De Sacrificio et Magia_ ) 
e'est parce que la presence de la vertus du soleil, qui est I'organe et 
promptuaire de toute lumiere terrestre et syderale, plus est symbolisante et 
competente au coq blanc, tant pour icelle couleur que pour sa propriety et 
ordre specificque, que au leon. Plus diet que en forme leonine ont este 
diables souvent veuz, lesquelz a la presence d'un coq blanc soubdainement 
sont disparuz. 

Ce est la cause pourquoy _Galli_ (ce sont les Frangoys, ainsi appellez parce 
que blancs sont naturellement comme laict que les Grecz nomme _gala_) 
voluntiers portent plumes blanches sur leurs bonnetz; car par nature ilz 
sont joyeux, candides, gratieux et bien amez, et pour leur symbole et 
enseigne ont la fleur plus que nulle aultre blanche: e'est le lys. 

Si demandez comment par couleur blanche nature nous induict entendre joye et 
liesse, je vous responds que I'analogie et conformite est telle. Car - comme 
le blanc exteriorement disgrege et esparte la veue, dissolvent manifestement 
les espritz visifz, selon I'opinion de Aristoteles en ses _Problemes_ et des 
perspectifz (et le voyez par experience quand vous passez les montz couvers 
de neige, en sorte que vous plaignez de ne pouvoir bien reguarder, ainsi que 
Xenophon escript estre advenu a ses gens, et comme Galen expose amplement, 
Jib. x, De usu partiumj - tout ainsi le cueur par joye excellente est 
interiorement espart et patist manifeste resolution des esperitz viteaulx; 
laquelie tant peut estre acreue que le cueur demoureroit spolie de son 
entretien, et par consequent seroit la vie estaincte par ceste perichairie, 
comme diet Galen Jib. xij Metho., li. v, De locis affectis, et li. ij, De 
symptomaton causis_, et comme estre au temps passe advenu tesmoignent Marc 
Tulle, Ji. j Quoestio. Tuscu!_., Verrius, Aristoteles, Tite Live, apres la 
bataille de Cannes, Pline. Jib. vij, c. xxxij_ et Jiij_, A. Gellius, Ji. 
iij, xv_., et aultres, a Diagoras Rodien, Chilo, Sophocles, Diony, tyrant de 
Sicile, Philippides, Philemon, Polycrata, Phiiistion, M. Juventi et aultres 
qui moururent de joye, et comme diet Avicenne ( Jn ij canone et lib. De 
Viribus cordisj du zaphran, lequel tant esjouist le cueur qu'il le 
despouille de vie, si on en prend en dose excessifve, par resolution et 
dilatation superflue. Icy voyez Alex. Aphrodisien, Jib. primo Problematum, 



c. xix._. Et pour cause. 

Mais quoy! j'entre plus avant en ceste matiere que ne establissois au 
commencement. Icy doncques calleray mes voilles, remettant le reste au livre 
en ce consomme du tout, et diray en un mot que le bleu signifie certainement 
le ciel et choses celestes, par mesmes symboles que le blanc signifioit joye 
et plaisir. 

Chapitre XI 


~De I'adolescence de Gargantua.- 

Gargantua, depuis les troys jusques a cinq ans, feut nourry et institue en 
toute discipline convenente, par le commandement de son pere et celluy temps 
passa comme les petits enfans du pays: c'est assavoir a boyre, manger et 
dormir; a manger, dormir et boyre; a dormir, boyre et manger. 

Tousjours se vaultroit par les fanges, se mascaroyt le nez, se chauffourroit 
le visaige, aculoyte ses souliers, baisloit souvent au mousches, et couroit 
voulentiers apres les parpaillons, desquelz son pere tenoit I'empire. II 
pissoit sus ses souliers, il chyoit en sa chemise, il se mouschoyt a ses 
manches, il mourvoit dedans sa souppe, et patroilloit par tout lieux, et 
beuvoit en sa pantoufle, et se frottoit ordinairement le ventre d'un panier. 

Ses dens aguysoit d'un sabot, ses mains lavoit de potaige, se pignoit d'un 
goubelet, se asseoyt entre deux selies le cul a terre, se couvroyt d'un sac 
mouille, beuvoyt en mangeant sa souppe, mangeoyt sa fouace sans pain, 
mordoyt en riant, rioyt en mordent, souvent crachoyt on bassin, pettoyt de 
gresse, pissoyt contre le soleil, se cachoyt en I'eau pour la pluye, battoyt 
a froid, songeoyt creux, faisoyt le sucre, escorchoyt le renard, disoit la 
patenostre du cinge, retournoyt a ses moutons, tournoyt les truies au foin, 
battoyt le chien devant le lion, mettoyt la charrette devant les beufz, se 
grattoyt ou ne luy demangeoyt poinct, tiroit les vert du nez, trop 
embrassoyt et peu estraignoyt, mangeoy son pain blanc le premier, ferroyt 
les cigalles, se chatouilloyt pour se faire rire, ruoyt tres bien en 
cuisine, faisoyt gerbe de feurre au dieux, faisoyt chanter _Magnificat_ a 
matines et le trouvoyt bien a propous, mangeoyt choux et chioyt pourree, 
congnoissoyt mousches en laict, faisoyt perdre les pieds au mousches, 
ratissoyt le papier, chaffourroyt le parchemin, guaignoyt au pied, tiroyt au 
chevrotin, comptoyt sans son houste, battoyt les buissons sans prandre les 
ozillons, croioyt que nues feussent pailles d'arain et que vessies feussent 
lanternes, tiroyt d'un sac deux moustures, faisoyt de I'asne pour avoir du 
bren, de son poing faisoyt un maillet, prenoit les grues du premier sault, 
vouloyt que maille a maille on feist les haubergeons, de cheval donne 
tousjours reguardoyt en la gueulle, saultoyt du coq a I'asne, mettoyt entre 
deux verdes une meure, faisoit de la terre le fousse, gardoyt la lune des 
loups, si les nues tomboient esperoyt prandre les alouettes, faisoyt de 



necessity vertus, foisoyt de tel pain souppe, se soucioyt aussi peu des 
raitz comme des tonduz, tous les matins escorchoyt le renard. Les petitz 
chiens de son pere mangeoient en son escuelle; luy de mesmes mangeoit 
avecques eux. II leurs mordoit les aureilles, ilz luy graphinoient le nez; 
il leurs souffloit au cul, ilz luy leschoient les badigoinces. Et sabez 
quey, hillotz? Que mau de pipe vous byre! Ce petit paillard tousjours 
tastonoit ses gouvernantes, cen dessus dessoubz, cen devant derriere, - 
harry bourriquets! - et desja commengoyt exercer sa braguette, laquelle un 
chascun jour ses gouvernantes ornoyent de beaulx boucquets, de beaulx 
rubans, de belles fleurs, de beaulx flocquars, et passoient leur temps a la 
faire revenir entre leurs mains comme un magdaleon d'entraict, puis 
s'esclaffoient de rire quand elle levoit les aureilles, comme si le jeu 
leurs euste pleu. 

L'une la nommait ma petite dille, I'aultre ma pine, I'aultre ma branche de 
coural, I'aultre mon bondon, mon bouchon, mon vibrequin, mon possouer, ma 
teriere, ma pendilloche, mon rude esbat roidde et bas, mon dressouoir, ma 
petite andoille vermeille, ma petite couille bredouille. 

«Elle est a moy, disoit l'une. 

- C'est la mienne, disoit I'aultre. 

- Moy (disoit I'aultre), n'y auray je rien? Par ma toy, je la couperay 
doncques. 

- Ha couper! (disoit I'aultre); vous luy feriez mal, Madame; coupez vous la 
chose aux enfans? II seroyt Monsieur sans queue. » 

Et, pour s'esbattre comme les petits enfans du pays, luy feirent un beau 
virollet des aesles d'un moulin a vent de Myrebalays. 

Chapitre XII 


-Des chevaux factices de Gargantua.- 

Puis, affin que toute sa vie feust bon chevaulcheur, Ton luy feiste un beau 
grand cheval de boys, lequel il faisoit penader, saulter, voltiger, ruer et 
dancer tout ensemble, aller le pas, le trot, I'entrepas, le gualot, les 
ambles, le hobin, le traquenard, le camelin et I'onagrier, et luy faisoit 
changer de poil (comme font les moines de courtibaux selon les festes), de 
bailbrun, d'alezan, de gris pommelle, de poil de rat, de cerf, de rouen, de 
vache, de zencle, de pecile, de pye, de leuce. 


Luy mesmes d'une grosse traine fist un cheval pour la chasse, un aultre d'un 
fust de pressouer a tous les jours, et d'un grand chaisne une mulle avecques 



la housse pour la chambre. Encores en eut il dix ou douze a relays et sept 
pour la poste. Et tous mettoit coucher aupres de soy. 

Un jour le seigneur de Painensac visita son pere en gros train et apparat, 
auquel jour I'estoient semblablement venuz veoir le due de Francrepas et le 
comte de Mouillevent. Par ma toy, le logis feut un peu estroict pour tant de 
gens, et singulierement les estables; done le maistre d'hostel et fourrier 
dudict seigneur de Painensac, pour sgavoir si ailleurs en la maison estoient 
estables vacques, s'adresserent a Gargantua, jeunet garsonnet, luy demandans 
secrettement ou estoient les estables des grands chevaulx, pensans que 
voluntiers les enfans decedent tout. 

Lors il les mena par les grands degrez du chasteau, passant par la seconde 
salle, en une grande gualerie par laquelle entrerent en une grosse tour, et, 
eulx montans par d'aultres degrez, diste le fourrier au maistre d'hostel: 

«Cetst enfant nous abuse, car les estables ne sont jamais au hault de la 
maison. 

- C'est (dist le maistre d'hostel) mal entendu a vous, car je sgay des 
lieux, a Lyon, a La Basmette, a Chaisnon et ailleurs, ou les estables sont 
au plus hault du logis; ainsi, peut estre que derriere y a yssue au 
montouer. Mais je le demanderay plus asseurement.» 

Lors demanda a Gargantua: 

«Mon petit mignon, ou nous menez vous? 

- A Testable (dist il) de mes grands chevaulx. Nous y sommes tantost, 
montons seulement ces eschallons.» 

Puis, les passant par une aultre grande salle, les mena en sa chambre, et, 
retirant la porte: 

«Voicy (dist il) les estables que demandez; voyla mon genet, voyla mon 
guildin, mon lavedan, mon traquenard» 

Et, les chargent d'un gros livier: 

«Je vous donne (dist il) ce phryzon; je Tay eu de Francfort, mais il sera 
vostre; il est bon petit chevallet et de grand peine. Avecques un tiercelet 
d'autour, demye douzaine d'hespanolz et deux levriers, vous voyla roy des 
perdrys et lievres pour tout cest hyver. 

- Par sainct Jean! (dirent ilz) nous en sommes bien! A ceste heure avons 
nous le moine. 



- Je le vous nye (dist il). II ne fut, troys jours a, ceans.» 


Devinez icy duquel des deux ilz avoyent plus matiere, ou de soy cacher pour 
leur honte, ou de ryre pour le passetemps. 

Eulx en ce pas descendens tous confus, il demanda: 

«Voulez vous une aubeliere? 

- Qu'est ce? disent ilz. 

- Ce sont (respondit il) cinq estroncz pour vous faire une museliere. 

- Pour ce jourd'huy (dist le maistre d'hostel), si nous sommes roustiz, ja 

au feu ne bruslerons, car nous sommes lardez a poinct, en mon advis. O petit 
mignon, tu nous as bailie foin en corne, je te voirray quelque jour pape. 

- Je I'entendz (dist il) ainsi; mais lors vous serez papillon, et ce gentil 
papeguay sera un papelard tout faict. 

- Voyre, voyre, dist le fourrier. 

- Mais (dist Gargantua) divinez combien y a de poincts d'agueille en la 
chemise de ma mere. 

- Seize, dist le fourrier. 

- Vous (dist Gargantua) ne dictes I'Evangile: car il y en a sens davant et 
sens derriere, et les comptastes trop mal. 

- Quand? (dist le fourrier). 

- Alors (dist Gargantua) qu'on feist de vostre nez une dille pour tirer un 
muy de merde, et de vostre gorge un entonnoir pour la mettre en aultre 
vaisseau, car les fondz estoient esventez. 

- Cordieu! (dist le maistre d'hostel) nous avons trouve un causeur. Monsieur 
le jaseur, Dieu vous guard de mal, tant vous avez la bouche fraische!» 

Ainsi descendens a grand haste, soubz I'arceau des degrez laisserent tomber 
le gros livier qu'il leurs avoit charge; dont dist Gargantua: 

«Que diantre vous estes maulvais chevaucheurs! Vostre courtault vous fault 
au besoing. Se il vous falloit aller d'icy a Cahusac, que aymeriez vous 
mieulx, ou chevaulcher un oyson, ou mener une truye en laisse? 



- J'aymerois mieulx boyre,» dist ie fourrier. 


Et, ce disant, entrerent en la sale basse ou estoit toute la briguade, et, 
racontans ceste nouvelle histoire les feirent rire comme un tas de mousches. 

Chapitre XIII 


-Comment Grandgousier congneut I'esperit merveilleux de Gargantua a 
I'invention d'un torchecul- 

Sus la fin de la quinte annee, Grandgousier, retournant de la defaicte des 
Ganarriens, visita son filz Gargantua. La fut resjouy comme un tel pere 
povoit estre voyant un sien tel enfant, et, le baisant et accollant, 

I'interrogeoyt de petitz propos pueriles en diverses sortes. Et beut 
d'autant avecques luy et ses gouvernantes, esquelles par grand soing 
demandoit, entre aultres cas, si elles I'avoyent tenu blanc et nect. A ce 
Gargantua feist response qu'il y avoit donne tel ordre qu'en tout le pays 
n'estoit guarson plus nect que luy 

«Comment cela? dist Grandgousier. 

J'ay (respondit Gargantua) par longue et curieuse experience invente un 
moyen de me torcher le cul, le plus seigneurial, le plus excellent, le plus 
expedient que jamais feut veu. 

- Quel? diet Grandgousier. 

- Comme vous le raconteray (dist Gargantua) presentement. 

«Je me torchay une foys d'un cachelet de velours de une damoiselle, et le 
trouvay bon, car la mollice de sa soye me causoit au fondement une volupte 
bien grande; 

«une aultre foys d'un chapron d'ycelles, et feut de mesmes; 

«une aultre foys d'un cache coul; 

«une aultre foys des aureillettes de satin cramoysi, mais la dorure d'un tas 
de spheres de merde qui y estoient m'escorcherent tout le derriere; que le 
feu sainct Antoine arde le boyau cullier de I'orfebvre qui les feist et de 
la damoiselle qui les portoit! 

«Ce mal passa me torchant d'un bonnet de paige, bien emplume a la Souice. 
«Puis, fiantant derriere un buisson, trouvay un chat de Mars; d'icelluy me 



torchay, mais ses gryphes me exulcererent tout le perinee. 


«De ce me gueryz au lendemain, me torchant des guands de ma mere, bien 
parfumez de maujoin. 

«Puis me torchay de saulge, de fenoil, de aneth, de marjolaine, de roses, de 
fueilles de courles, de choulx, de bettes, de pampre, de guymaulves, de 
verbasce (qui est escarlatte de cul), de lactues et de fueilles de 
espinards, - le tout me feist grand bien a ma jambe, - de mercuriale, de 
persiguire, de orties, de consolde; mais j'en eu la cacquesangue de Lombard, 
dont feu gary me torchant de ma braguette. 

«Puis me torchay aux linceux, a la couverture, aux rideaulx, d'un coissin, 
d'un tapiz, d'un verd, d'une mappe, d'une serviette, d'un mouschenez, d'un 
peignouoir. En tout je trouvay de plaisir plus que ne ont les roigneux quand 
on les estrille. 

- Voyre, mais (dist Grandgousier) lequel torchecul trouvas tu meilleur? 

- Je y estois (dist Gargantua), et bien toust en sgaurez le _tu autem_. Je 
me torchay de foin, de paille, de bauduffe, de bourre, de laine, de papier. 

Mais 

Tousjours laisse aux couillons esmorche 
Qui son hord cul de papier torche. 

- Quoy! (dist Grandgousier) mon petit couillon, as tu prins au pot, veu que 
tu rimes desja? - Ouy dea (respondit Gargantua), mon roy, je rime tant et 
plus, et en rimant souvent m'enrime. Escoutez que diet nostre retraict aux 
fianteurs: 

Chiart, 

Foirart, 

Petart, 

Brenous, 

Ton lard 
Chappart 
S'espart 
Sus nous. 

Hordous, 

Merdous, 

Esgous, 

Le feu de sainct Antoine te ard! 

Sy tous 
Tes trous 



Esclous 

Tu ne torche avant ton depart! 

«En voulez-vous dadventaige? 

- Ouy dea, respondit Grandgousier. 

- Adoncq dist Gargantua: 

RONDEAU 

En chiant I'aultre hyer senty 
La guabelle que a mon cul doibs; 

L'odeur feut aultre que cuydois: 

J'en feuz du tout empuanty. 

O! Si quelc'un eust consenty 
M'amener une que attendoys 
En chiant! 

Car je luy eusse assimenty 
Son trou d'urine a mon iourdoys; 

Cependant eust avec ses doigtz 
Mon trou de merde guarenty 
En chiant. 

«Or dictes maintenant que je n'y spay rien! Par la mer De, je ne les ay 
faict mie, mais les oyant reciter a dame grand que voyez cy, les ay retenu 
en la gibbesiere de ma memoire. 

- Retournons (dist Grandgousier) a nostre propos. 

- Quel? (dist Gargantua) chier? 

- Non (dist Grandgousier), mais torcher le cul. 

- Mais (dist Gargantua) voulez vous payer un bussart de vin Breton si je 
vous toys quinault en ce propos? 

- Ouy vrayement, dist Grandgousier. 

- II n'est (dist Gargantua) poinct besoing torcher cul, sinon qu'il y ayt 
ordure; ordure n'y peut estre si on n'a chie; chier doncques nous fault 
davant que le cul torcher. 

- O (dist Grandgousier) que tu as bon sens, petit guarsonnet! Ces premiers 
jours je te feray passer docteur en gaie science, par Dieu! car tu as de 
raison plus que d'aage. Or poursuiz ce propos torcheculatif, je t'en prie. 



Et, par ma barbe! pour un bussart tu auras soixante pippes, j'entends de ce 
bon vin Breton, lequel poinct ne croist en Bretaigne, mais en ce bon pays de 
Verron. 

- Je me torchay apres (dist Gargantua) d'un couvre chief, d'un aureiller, 
d'ugne pantophle, d'ugne gibbessiere, d'un panier mais 6 ie mal plaisant 
torchecul! puis d'un chappeau. Et notez que des chappeaulx, les uns sont 
ras, les aultres a poil, les aultres veloutez, les aultres taffetassez, les 
aultres satinizez. Le meilleur de tous est celluy de poil, car il faict tres 
bonne abstersion de la matiere fecale. 

«Puis me torchay d'une poulle, d'un coq, d'un poulet, de la peau d'un veau, 
d'un lievre, d'un pigeon, d'un cormoran, d'un sac d'advocat, d'une barbute, 
d'une coyphe, d'un leurre. 

«Mais, concluent, je dys et mantiens qu'il n'y a tel torchecul que d'un 
oyzon bien dumete, pourveu qu'on luy tienne la teste entre les jambes. Et 
m'en croyez sus mon honneur. Car vous sentez au trou du cut une volupte 
mirificque, tant par la doulceur d'icelluy dumet que par la chaleur temperee 
de I'oizon, laquelle facilement est communicquee au boyau culier et aultres 
intestines, jusques a venir a la region du cueur et du cerveau. Et ne pensez 
que la beatitude des heroes et semidieux, qui sont par les Champs Elysiens, 
soit en leur asphodele, ou ambrosie, ou nectar, comme disent ces vieilles 
ycy. Elle est (scelon mon opinion) en ce qu'ilz se torchent le cul d'un 
Oyzon, et telle est I'opinion de Maistre Jehan d'Escosse.» 

Chapitre XIV 


-Comment Gargantua feut institue par un sophiste en lettres latines.- 

Ces propos entenduz, le bonhomme Grandgousier fut ravy en admiration, 
considerant le hault sens et merveilleux entendement de son filz Gargantua. 
Et dist a ses gouvernantes: 

«Philippe, roy de Macedone, congneut le bon sens de son filz Alexandre a 
manier dextrement un cheval, car ledict cheval estoit si terrible et efrene 
que nul ne ausoit monter dessus, parce que a tous ses chevaucheurs il 
bailloit la saccade, a I'un rompant le coul, a I'aultre les jambes, a 
I'aultre la cervelle, a I'aultre les mandibules. Ce que considerant 
Alexandre en I'hippodrome (qui estoit le lieu ou Ton pourmenoit et 
voultigeoit les chevaulx), advisa que la fureur du cheval ne venoit que de 
frayeur qu'il prenoit a son umbre. Dont, montant dessus, le feist courir 
encontre le soleil, si que I'umbre tumboit par derriere, et par ce moien 
rendit le cheval doulx a son vouloir. A quoy congneut son pere le divin 
entendement qui en luy estoit, et le feist tres bien endoctriner par 
Aristoteles, qui pour lors estoit estime sus tous philosophes de Grece. 



«Mais je vous diz qu'en ce seul propos que j'ay presentement davant vous 
tenu a mon filz Gargantua, je congnois que son entendement participe de 
quelque divinite, tant je le voy agu, subtil, profund et serain, et 
parviendra a degre souverain de sapience, s'il est bien institue. Pour tant, 
je veulx le bailler a quelque homme sgavant pour I'endoctriner selon sa 
capacite, et n'y veulx rien espargner.» 

De faict, Ton luy enseigna un grand docteur sophiste nomme Maistre Thubal 
Holoferne, qui luy aprint sa charte si bien qu'il la disoit par cueur au 
rebours; et y fut cinq ans et troys mois. Puis luy leut _Donat_, le _Facet, 

Theodolet_ et Alanus Jn Parabolis_ et y fut treze ans six moys et deux 
sepmaines. 

Mais notez que cependent il luy aprenoit a escripre gotticquement et 
escripvoit tous ses livres, car I'art d'impression n'estoit encores en 
usaige. 

Et portoit ordinairement un gros escriptoire pesant plus de sept mille 
quintaulx, duquel le gualimart estoit aussi gros et grand que les gros 
pilliers de Enay, et le cornet y pendoit a grosses chaines de fer a la 
capacite d'un tonneau de marchandise. 

Puis luy leugt_De modis significandi_, avecques les commens de Hurtebize, 
de Fasquin, de Tropditeulx, de Gualehaul, de Jean le Veau, de Billonio, 
Brelinguandus, et un tas d'aultres; et y fut plus de dix huyt ans et unze 
moys. Et le sceut si bien que, au coupelaud, il le rendoit par cueur a 
revers, et prouvoit sus ses doigtz a sa mere que _de modis significandi non 
erat scientia_. 

Puis luy leugt le _Compost_, ou il fut bien seize ans et deux moys, lors que 
son diet precepteur mourut; et fut Can mil quatre cens et vingt, de la 
verolle que luy vint. 

Apres, en eut un aultre vieux tousseux, nomme Maistre Jobelin Bride, qui luy 
leugt Hugutio, Hebrard _Grecisme_,_le Doctrinal_, les _Pars_, le _Quid est_, 
le _Supplementum_, _Marmotret_, _De moribus in mensa servandis_, Seneca _De 
quatuor virtutibus cardinalibus_, Passavantus _cum Commento_, et _Dormi 
secure_ pour les festes, et quelques aultres de semblable farine. A la 
lecture desquelz il devint aussi saige qu'onques puis ne fourneasmes nous. 

Chapitre XV 


-Comment Gargantua fut mis soubz aultres pedagoges.- 
A tant son pere aperceut que vrayement il estudioit tres bien et y mettoit 



tout son temps, toutesfoys qu'en rien ne prouffitoit et, que pis est, en 
devenoit fou, niays, tout resveux et rassote. 

De quoy se compiaignant a Don Philippe des Marays, vice roy de Papeligosse, 
entendit que mieulx luy vauldroit rien n'aprendre que telz livres soubz telz 
precepteurs aprendre, car leur sgavoir n'estoit que besterie et leur 
sapience n'estoit que moufles, abastardisant les bons et nobles esperitz et 
corrompent toute fleur de jeunesse. 

«Qu'ainsi soit, prenez (dist il) quelc'un de ces jeunes gens du temps 
present, qui ait seulement estudie deux ans. En cas qu'il ne ait meilleur 
jugement, meilleures parolles, meilleur propos que vostre filz, et meilleur 
entretien et honnestete entre le monde, reputez moy a jamais un taillebacon 
de la Brene.» Ce que a Grandgousier pleust tres bien, et commanda qu'ainsi 
feust faict. 

Au soir, en soupant, ledict des Marays introduict un sien jeune paige de 
Villegongys, nomme Eudemon, tant bien testonne, tant bien tire, tant bien 
espoussete, tant honneste en son maintien, que trop mieulx ressembloit 
quelque petit angelot qu'un homme. Puis dist a Grandgousier: 

«Voyez vous ce jeune enfant? II n'a encor douze ans; voyons, si bon vous 
semble, quelle difference y a entre le sgavoir de voz resveurs mateologiens 
du temps jadis et les jeunes gens de maintenant.» 

L'essay pleut a Grandgousier, et commanda que le paige propozast. Alors 
Eudemon, demandant congie de ce faire audict vice roy son maistre, le bonnet 
au poing, la face ouverte, la bouche vermeille, les yeulx asseurez et le 
reguard assis suz Gargantua avecques modestie juvenile, se tint sus ses 
pieds, et commenga le iouer et magnifier premierement de sa vertus et bonnes 
meurs, secondement de son sgavoir, tiercement de sa noblesse, quartement de 
sa beaulte corporelle, et, pour le quint, doulcement I'exhortoit a reverer 
son pere en toute observance, lequel tant s'estudioit a bien le faire 
instruire, enfin le prioit qu'il le voulsist retenir pour le moindre de ses 
serviteurs, car aultre don pour le present ne requeroit des cieulx, sinon 
qu'il luy feust faict grace de luy complaire en quelque service agreable. Le 
tout feut par icelluy profere avecques gestes tant propres, pronunciation 
tant distincte, voix tant eloquente et languaige tant aorne et bien latin, 
que mieulx resembloit un Gracchus, un Ciceron ou un Emilius du temps passe 
qu'un jouvenceau de ce siecle. 

Mais toute la contenence de Gargantua fut qu'il se print a plorer comme une 
vache et se cachoit le visaige de son bonnet, et ne fut possible de tirer de 
luy une parolle non plus q'un pet d'un asne mort. 

Dont son pere fut tant courrousse qu'il voulut occire Maistre Jobelin. Mais 



ledict des Marays Ten guarda par belle remonstrance qu'il luy feist, en 
maniere que fut son ire moderee. Puis commenda qu'il feust paye de ses 
guaiges et qu'on le feist bien chopiner sophisticquement, ce faict, qu'il 
allast a tous les diables. 

«Au moins (disoit il) pour le jourd'huy ne coustera il gueres a son houste, 
si d'aventure il mouroit ainsi, sou comme un Angloys.» 

Maistre Jobelin party de la maison, consulta Grandgousier avecques le vice 
roy quel precepteur Ton luy pourroit bailler, et feut avise entre eulx que 
a cest office seroit mis Ponocrates, pedaguoge de Eudemon, et que tous 
ensemble iroient a Paris, pour congnoistre quel estoit I'estude des 
jouvenceaulx de France pour icelluy temps. 

Chapitre XVI 


-Comment Gargantua fut envoye a Paris, et de I'enorme jument que le porta et 
comment elle deffit les mousches bovines de la Beauce.- 

En ceste mesmes saison, Fayoles, quart roy de Numidie, envoya du pays de 
Africque a Grandgousier une jument la plus enorme et la plus grande que feut 
oncques veue, et la plus monstreuse (comme assez sgavez que Africque aporte 
tousjours quelque chose de noveau ), car elle estoit grande comme six 
oriflans, et avoit les pieds fenduz en doigtz comme le cheval de Jules 
Cesear, les aureilles ainsi pendentes comme les chievres de Languegoth, et 
une petite corne au cul. Au reste, avoit poil d'alezan toustade, entreillize 
de grizes pommelettes. Mais sus tout avoit la queue horrible, car elle 
estoit, poy plus poy moins, grosse comme la pile Sainct Mars, aupres de 
Langes, et ainsi quarree, avecques les brancars ny plus ny moins ennicrochez 
que sont les espicz au bled. 

Si de ce vous esmerveillez, esmerveillez vous dadvantaige de la queue des 
beliers de Scythie, que pesoit plus de trente livres, et des moutons de 
Surie, esquelz fault (si Tenaud diet vray) affuster une charrette au cul 
pour la porter, tant elle est longue et pesante. Vous ne I'avez pas telle, 
vous aultres paillards de plat pays. 

Et fut amenee par mer, en troys carracques et un brigantin, jusques au port 
de Olone en Thalmondoys. 

Lorsque Grandgousier la veit: «Voicy (dist il) bien le cas pour porter mon 
filz a Paris. Or ga, de par Dieu, tout yra bien. II sera grand clerc on 
temps advenir. Si n'estoient messieurs les bestes, nous vivrions comme 
clercs.» 


Au lendemain, apres boyre (comme entendez), prindrent chemin Gargantua, son 



precepteur Ponocrates, et ses gens, ensemble eulx Eudemon, le jeune paige. 

Et par ce que c'estoit en temps serain et bien attrempe, son pere luy feist 
faire des botes fauves; Babin les nomme brodequins. 

Ainsi joyeusement passerent leur grand chemin, et tousjours grand chere, 
jusques au dessus de Orleans. Au quel lieu estoit une ample forest de la 
longueur de trente et cinq lieues, et de largeur dix et sept, ou environ. 

Icelle estoit horriblement fertile et copieuse en mousches bovines et 
freslons, de sorte que c'estoit une vraye briguanderye pour les pauvres 
jumens, asnes et chevaulx. Mais la jument de Gargantua vengea honnestement 
tous les oultrages en icelle perpetrees sur les bestes de son espece par un 
tour duquel ne se doubtoient mie. Car, soubdain qu'ilz feurent entrez en la 
dicte forest et que les freslons luy eurent livre I'assault, elle desguaina 
sa queue et si bien s'escarmouschant les esmoucha qu'elle en abatit tout le 
boys. A tord, a travers, dega, de la, par cy, par la, de long, de large, 
dessus, dessoubz, abatoit boys comme un fauscheur faict d'herbes, en sorte 
que depuis n'y eut ne boys ne freslons, mais feust tout le pays reduict en 
campaigne. 

Quoy voyant, Gargantua y print plaisir bien grand sans aultrement s'en 
vanter, et dist a ses gens: «Je trouve beau ce», dont fut depuis appelle ce 
pays la Beauce. Mais tout leur desjeuner feut par baisler; en memoire de 
quoy encores de present les gentilzhommes de Beauce desjeunent de baisler, 
et s'en trouvent fort bien, et n'en crachent que mieulx 

Finablement arriverent a Paris, auquel lieu se refraischit deux ou troys 
jours, faisant chere lye avecques ses gens, et s'enquestant quelz gens 
sgavans estoient pour lors en la ville et quel vin on y beuvoit. 

Chapitre XVII 


-Comment Gargantua paya sa bienvenue es Parisiens et comment il print les 
grosses cloches de I'eglise Nostre Dame.- 

Quelques jours apres qu'ilz se feurent refraichiz, il visita la ville, et 
fut veu de tout le monde en grande admiration, car le peuple de Paris est 
tant sot, tant badault et tant inepte de nature, qu'un basteleur, un porteur 
de rogatons, un mulet avecques ses cymbales, un vielleuz au mylieu d'un 
carrefour, assemblera plus de gens que ne feroit un bon prescheur 
evangelicque. 

Et tant molestement le poursuyvirent qu'il feut contrainct soy reposer suz 
les tours de I'eglise Nostre Dame. Auquel lieu estant, et voyant tant de 
gens a I'entour de soy, dist clerement: 


«Je croy que ces marroufles voulent que je leurs paye icy ma bien venue et 



mon _proficiat_. C'est raison. Je leur voys donner le vin, mais ce ne sera 
que par rys.» 

Lors, en soubriant, destacha sa belle braguette, et, tirant sa mentule en 
1'air, les compissa si aigrement qu'il en noya deux cens soixante mille 
quatre cens dix et huyt, sans les femmes et petiz enfans. 

Quelque nombre d'iceulx evada ce pissefort a legierete des pieds, et, quand 
furent au plus hault de I'Universite, suans, toussans, crachans et hors 
d'halene, commencerent a renier et jurer, les ungs en cholere, les aultres 
par rys: «Carymary, carymara! Par saincte Mamye, nous son baignez par rys ! » 
Dont fut depuis la ville nommee _Paris_, laquelle auparavant on appelioit 
_Leucece_, comme diet Strabo, Jib. iiij _, c'est a dire, en grec, 

_Blanchette_, pour les blanches cuisses des dames dudict lieu. Et, par 
autant que a ceste nouvelle imposition du nom tous les assistans jurerent 
chascun les saincts de sa paroisse, les Parisiens, qui sont faietz de toutes 
gens et toutes pieces, sont par nature et bons jureurs et bons juristes, et 
quelque peu oultrecuydez, dont estime Joaninus de Barranco, Jibro De 
copiositate reverentiarum_, que sont dietz _Parrhesiens_ en Grecisme, c'est 
a dire tiers en parler. 

Ce faict, considera les grosses cloches que estoient esdictes tours, et les 
feist sonner bien harmonieusement. Ce que faisant, luy vint en pensee 
qu'elles serviroient bien de campanes au coul de sa jument, laquelle il 
vouloit renvoier a son pere toute chargee de froumaiges de Brye et de harans 
frays. De faict, les emporta en son logis. 

Cependent vint un commandeur jambonnier de sainct Antoine pour faire sa 
queste suille, lequel, pour se faire entendre de loing et faire trembler le 
lard au charnier, les voulut emporter furtivement, mais par honnestete les 
laissa, non parce qu'elles estoient trop chauldes, mais parce qu'elles 
estoient quelque peu trop pesantes a la portee. Cil ne fut pas celluy de 
Bourg, car il est trop de mes amys. 

Toute la ville feut esmeue en sedition, comme vous sgavez que a ce ilz sont 
tant faciles que les nations estranges s'esbahissent de la patience des Roys 
de France, lesquelz aultrement par bonne justice ne les refrenent, veuz les 
inconveniens qui en sortent de jour en jour. Pleust a Dieu que je sceusse 
I'officine en laquelle sont forgez ces chismes et monopoles, pour les mettre 
en evidence es contraries de ma paroisse! 

Croyez que le lieu auquel convint le peuple tout folfre et habaline feut 
Nesle, ou lors estoit, maintenant n'est plus I'oracle de Lucece. La feut 
propose le cas et remonstre I'inconvenient des cloches transposes. Apres 
avoir bien ergote _pro et contra_, feut conclud en _Baralipton_ que Ton 
envoyroit le plus vieux et suffisant de la Faculte vers Gargantua pour luy 



remonstrer i'horrible inconvenient de la perte d'icelles cloches, et, 
nonobstant la remonstrance d'aulcuns de I'Universite qui alleguoient que 
ceste charge mieulx competoit a un orateur que a un sophiste, feut a cest 
affaire esleu nostre maistre Janotus de Bragmardo. 

Chapitre XVIII 


-Comment Janotus de Bragmardo feut envoye pour recouvrer de Gargantua les 
grosses cloches.- 

Maistre Janotus, tondu a la cesarine, vestu de son lyripipion a I'antique, 
et bien antidote I'estomac de coudignac de four et eau beniste de cave, se 
transporta au logis de Gargantua, touchant davant soy troys vedeaulx a rouge 
muzeau, et trainant apres cinq ou six maistres inertes, bien crottez a 
profit de mesnaige. 

A I'entree les rencontra Ponocrates, et eut frayeur en soy, les voyant ainsi 
desguisez, et pensoit que feus sent quelques masques hors du sens. Puis 
s'enquesta a quelqu'un des dictz maistres inertes de la bande, que queroit 
ceste mommerie. II luy feut respondu qu'ilz demandoient les cloches leurs 
estre rendues. 

Soubdain ce propos entendu, Ponocrates courut dire les nouvelles a 
Gargantua, affin qu'il feust prest de la responce et deliberast sur le champ 
ce que estoit de faire. Gargantua, admoneste du cas, appella a part 
Ponocrates son precepteur, Philotomie son maistre d'hostel, Gymnaste son 
escuyer, et Eudemon, et sommairement confera avecques eulx sus ce que estoit 
tant a faire que a respondre. Tous feurent d'advis que on les menast au 
retraist du goubelet et la on les feist boyre rustrement, et, affin que ce 
tousseux n'entrast en vaine gloire pour a sa requeste avoir rendu les 
cloches, Ton mandast, cependent qu'il chopineroit, querir le prevost de la 
ville, le recteur de la Faculte, le vicaire de I'eglise, esquelz, davant que 
le sophiste eust propose sa commission, Ton delivreroit les cloches. Apres 
ce, iceulx presens, Ton oyroit sa belle harangue. Ce que fut faict, et, les 
susdictz arrivez, le sophiste feut en plene salle introduict et commenga 
ainsi que s'ensuit, en toussant. 

Chapitre XIX 


-La harangue de maistre Janotus de Bragmardo faicte a Gargantua pour 
recouvrer les cloches.- 

«Ehen, hen, hen! _Mna dies_, Monsieur, _mna dies_, _et vobis_, Messieurs. Ce 
ne seroyt que bon que nous rendissiez nos cloches, car elles nous font bien 
besoing. Hen, hen, hasch! Nous en avions bien aultresfoys refuse de bon 
argent de ceulx de Londres en Cahors, sy avions nous de ceulx de Bourdeaulx 



en Brye, qui les vouloient achapter pour la substantificque qualite de la 
complexion elementaire que est intronificquee en la terresterite de leur 
nature quidditative pour extraneizer les halotz et les turbines suz noz 
vignes, vrayement non pas nostres, mais d'icy aupres; car, si nous perdons 
le piot, nous perdons tout, et sens et loy. 

«Si vous nous les rendez a ma requeste, je y guaigneray six pans de 
saulcices et une bonne paire de chausses que me feront grant bien a mes 
jambes, ou ilz ne me tiendront pas promesse. Ho! par Dieu, _Domine_, une 
pair de chausses est bon, _et vir sapiens non abhorrebit eam_. Ha! ha! il 
n'a pas pair de chausses qui veult, je le spay bien quant est de moy! 

Advisez, _Domine_; il y a dix huyt jours que je suis a matagraboliser ceste 
belle harangue: _Reddite que sunt Cesaris Cesari, et que sunt Dei Deo_. Jbi 
jacet lepus_. 

«Par ma toy, _Domine_, si voulez souper avecques moy Jn camera_, par le 
corps Dieu! _charitatis_, _nos faciemus bonum cherubin_. _Ego occidi unum 
porcum, et ego habet bon vino_. Mais de bon vin on ne peult faire maulvais 
latin. 

«Or sus, _de parte Dei_, _date nobis clochas nostras_. Tenez, je vous donne 
de par la Faculte ung _Sermones de Utino_ que, _utinam_, vous nous baillez 
nos cloches, _Vultis etiam pardonos_? _Per diem, vos habebitis et nihil 
poyabitis_. 

«0 Monsieur _Domine_, _clochidonnaminor nobisj Dea, _est bonum urbis_. Tout 
le monde s'en sert. Si vostre jument s'en trouve bien, aussi faict nostre 
Faculte, _que comparata est jumentis insipientibus et similis facta est eis, 
psalmo nescio quo_... Si i'avoys je bien quotte en mon paperat, _et est unum 
bonum Achilles_. Hen, hen, ehen, hasch! 

«Qa! je vous prouve que me les doibvez bailler. _Ego sic argumentor_: 

«_Omnis clocha clochabilis, in ciocherio clochando, clochans clochativo 
clochare tacit clochabiliter clochantes Parisius habet clochas Ergo gluc_. 

«Ha, ha, ha, c'est parle cela! II est Jn tertio prime_, en _Darii_ ou 
ailleurs. Par mon ame, j'ay veu le temps que je faisois diables de arguer, 
mais de present je ne fais plus que resver, et ne me fault plus dorenavant 
que bon vin, bon lict, le dos au feu, le ventre a table et escuelle bien 
profonde. 

“Hay, _Domine_, je vous pry, Jn nomine Paths et Fiiii et Spiritus Sancti, 
amen_, que vous rendez noz cloches, et Dieu vous guard de mai, et Nostre 
Dame de Sante, _qui vivit et regnat per omnia secula seculorum, amen_. Hen, 
hasch, hasch, grenhenhasch! 



«_Verum enim vero, quando quidem, dubio procul, edepol quoniam, ita certe, 
meus Deus fidus_, une ville sans cloches est comme un aveugle sans baston, 
un asne sans cropiere, et une vache sans cymbales. Jusques a ce que nous les 
ayez rendues, nous ne cesserons de crier apres vous comme un aveugle qui a 
perdu son baston, de braisler comme un asne sans cropiere, et de bramer 
comme une vache sans cymbales. 

«Un quidam latinisateur, demourant pres I'Hostel Dieu, dist une toys, 
allegant I'autorite d'ung Taponnus, - je faulx: c'estoit Pontanus, poete 
seculier, - qu'il desiroit qu'elles feussent de plume et le batail feust 
d'une queue de renard, pource qu'elles luy engendroient la chronique aux 
tripes du cerveau quand il composoit ses vers carminiformes. Mais, nac 
petitin petetac, ticque, torche, lorne, il feut declaire hereticque; nous 
les faisons comme de cire. Et plus n'en diet le deposant. _Valete et 
plaudite_. _Calepinus recensui_.» 

Chapitre XX 


-Comment le sophiste emporta son drap, et comment il eut proces contre les 
aultres maistres.- 

Le sophiste n'eut si toust achieve que Ponocrates et Eudemon s'esclafferent 
de rire tant profondement que en cuiderent rendre I'ame a Dieu, ne plus ne 
moins que Crassus, voyant un asne couillart qui mangeoit des chardons, et 
comme Philemon, voyant un asne qui mangeoit les figues qu'on avoit apreste 
pour le disner, mourut de force de rire. Ensemble eulx commenga rire Maistre 
Janotus, a qui mieulx mieulx, tant que les larmes leurs venoient es yeulx 
par la vehemente concution de la substance du cerveau, a laquelle furent 
exprimees ces humiditez lachrymales et transcoullees jouxte les nerfz 
optiques. En quoy par eulx estoyt Democrite heraclitizant et Heraclyte 
democritizant represente. 

Ces rys du tout sedez, consulta Gargantua avecques ses gens sur ce qu'estoit 
de faire. La feut Ponocrates d'advis qu'on feist reboyre ce bel orateur, et, 
veu qu'il leurs avoit donne de passetemps et plus faict rire que n'eust 
Songecreux, qu'on luy baillast les dix pans de saulcice mentionnez en la 
joyeuse harangue, avecques une paire de chausses, troys cens de gros boys de 
moulle, vingt et cinq muitz de vin, un lict, a triple couche de plume 
anserine, et une escuelle bien capable et profonde, lesquelles disoit estre 
a sa vieillesse necessaires. 

Le tout fut faist ainsi que avoit este delibere, excepte que Gargantua, 
doubtant que on ne trouvast a I'heure chausses commodes pour ses jambes, 
doubtant aussy de quelle fagon mieulx duyroient audict orateur, ou a la 
martingualle qui est un pont levis de cul pour plus aisement fianter, ou a 



la mariniere pour mieulx soulaiger les roignons, ou a la Souice pour tenir 
chaulde la bedondaine, ou a queue de merluz de peur d'eschauffer les reins, 
luy feist livrer sept aulnes de drap noir, et troys de blanchet pour la 
doubleure. Le boys feut porte par les guaingnedeniers; les maistres es ars 
porterent les saulcices et escuelles; Maistre Janot voulut porter le drap. 

Un desdictz maistres, nomme Maistre Jousse Bandouille, luy remonstroit que 
ce n'estoit honeste ny decent son estat et qu'il le baillast a quelq'un 
d'entre eulx. 

«Ha! (dist Janotus) baudet, baudet, tu ne concluds poinctjn modo et 
figura_. Voyla de quoy servent les suppositions et _parva logicalia_. _Panus 
pro quo supponit_? 

- _Confuse_ (dist Bandouille) _et distributive^ 

- Je ne te demande pas (dist Janotus), baudet, _quo modo supponit_, mais 
_pro quo_; c'est, baudet, _protibiis meis_. Et pour ce le porteray je 
_egomet, sicut suppositum portat adpositum_.» 

Ainsi I'emporta en tapinois, comme feist Patelin son drap. 

Le bon feut quand le tousseux, glorieusement, en plein acte tenu chez les 
Mathurins, requist ses chausses et saulcices; car peremptoirement luy 
feurent deniez, par autant qu'il les avoit eu de Gargantua, selon les 
informations sur ce faictes. II leurs remonstra que ce avoit este de 
_gratis_ et de sa liberate, par laquelie ilz n'estoient mie absoubz de 
leurs promesses. Ce nonobstant, luy fut respondu qu'il se contentast de 
raison, et que aultre bribe n'en auroit. 

«Raison (dist Janotus), nous n'en usons poinct ceans. Traistres malheureux, 
vous ne valez rien; la terre ne porte gens plus meschans que vous estes, je 
le spay bien. Ne clochez pas devant les boyteux: j'ai exerce la meschancete 
avecques vous. Par la ratte Dieu! je advertiray le Roy des enormes abus que 
sont forgez ceans et par voz mains et meneez, et que je soye ladre s'il ne 
vous faict tous vifz brusler comme bougres, traistres, hereticques et 
seducteurs, ennemys de Dieu et de vertus!» 

A ces motz, prindrent articles contre luy; luy, de I'aultre coste, les feist 
adjourner. Somme, le proces fut retenu par la Court, et y est encores. Les 
magistres, sur ce poinct, feirent veu de ne soy descroter; Maistre Janot, 
avecques ses adherens, feist veu de ne se mouscher, jusques a ce qu'en feust 
diet par arrest definitif. Par ces veuz sont jusques a present demourez et 
croteux et morveux, car la Court n'a encores bien grabele toutes les pieces; 
I'arrest sera donne es prochaines calendes Grecques, c'est a dire jamais, 
comme vous spavez qu'ilz font plus que nature et contre leurs articles 



propres. Les articles de Paris chantent que Dieu seul peult faire choses 
infinies. Nature rien ne faict immortel, car elle meet fin et periode a 
toutes choses par elle produictes: car _omnia orta cadunt_, etc.; mais ces 
avalleurs de frimars font les proces davant eux pendens et infiniz et 
immortelz. Ce que faisans, ont donne lieu et verifie le diet de Chilon, 
Lacedemonien, consacre en Delphes, disant Misere estre compaigne de Proces 
et gens playdoiens miserables, car plus tost ont fin de leur vie que de leur 
droict pretendu. 

Chapitre XXI 


-L'estude de Gargantua, selon la discipline de ses precepteurs sophistes.- 

Les premiers jours ainsi passez et les cloches remises en leur lieu, les 
citoyens de Paris, par recongnoissance de ceste honnestete, se offrirent 
d'entretenir et nourrir sa jument tant qu'il luy plairoit, - ce que 
Gargantua print bien a gre, - et I'envoyerent vivre en la forest de Biere. 

Je croy qu'elle n'y soyt plus maintenant. Ce faict, voulut de tout son sens 
estudier a la discretion de Ponocrates; mais icelluy, pour le commencement, 
ordonna qu'il feroit a sa maniere accoustumee, affin d'entendre par quel 
moyen, en si long temps, ses antiques precepteurs I'avoient rendu tant fat, 
niays et ignorant. 

II dispensoit doneques son temps en telle fagon que ordinairement il 
s'esveilloit entre huyt et neuf heures, feust jour ou non; ainsi I'avoient 
ordonne ses regens antiques, alleguans ce que diet David: _Vanum est vobis 
ante lucem surgere_. 

Puis se guambayoit, penadoit et paillardoit parmy le lict quelque temps pour 
mieulx esbaudir ses esperitz animaulx; et se habiloit selon la saison, mais 
voluntiers portoit ii une grande et longue robbe de grosse frize fourree de 
renards; apres se peignoit du peigne de Almain, e'estoit des quatre doigtz 
et le poulce, car ses precepteurs disoient que soy aultrement pigner, laver 
et nettoyer estoit perdre temps en ce monde. 

Puis fiantoit, pissoyt, rendoyt sa gorge, rottoit, pettoyt, baisloyt, 

crachoyt, toussoyt, sangloutoyt, esternuoit et se morvoyt en archidiacre, et 

desjeunoyt pour abatre la rouzee et maulvais aer: belles tripes frites, 

belles charbonnades, beaulx jambons, belles cabirotades et forces soupes de 

prime. 

Ponocrates luy remonstroit que tant soubdain ne debvoit repaistre au partir 
du lict sans avoir premierement faict quelque exercice. Gargantua respondit: 


«Quoy! n'ay je faict suffisant exercice? Je me suis vaultre six ou sept 
tours parmi le lict davant que me lever. Ne est ce assez? Le pape Alexandre 



ainsi faisoit, par le conseil de son medicin Juif, et vesquit jusques a la 

mort en despit des envieux. Mes premiers maistres me y ont acoustume, disans 

que le desjeuner faisoit bonne memoire; pour tant y beuvoient les premiers. 

Je m'en trouve fort bien et n'en disne que mieulx. Et me disoit Maistre 
Tubal (qui feut premier de sa licence a Paris) que ce n'est tout 
I'advantaige de courir bien toust, mais bien de partir de bonne heure; aussi 
n'est ce la sante totale de nostre humanite boyre a tas, a tas, a tas, comme 
canes, mais ouy bien de boyre matin; _unde versus_: 

Lever matin n'est poinct bon heur; 

Boire matin est le meilleur. 

Apres avoir bien a poinct desjeune, alloit a I'eglise, et luy pourtoit on 
dedans un grand penier un gros breviaire empantophle, pesant, tant en gresse 
que en fremoirs et parchemin, poy plus poy moins, unze quintaulx six livres. 

La oyoit vingt et six ou trente messes. Ce pendent venoit son diseur 
d'heures en place empaletocque comme une duppe, et tres bien antidote son 
alaine a force syrop vignolat; avecques icelluy marmonnoit toutes ces 
kyrielles, et tant curieusement les espluchoit qu'il n'en tomboit un seul 
grain en terre. 

Au partir de I'eglise, on luy amenoit sur une traine a beufz un faratz de 
patenostres de Sainct Claude, aussi grosses chascune qu'est le moulle d'un 
bonnet, et, se pourmenant par les cloistres, galeries ou jardin, en disoit 
plus que seze hermites. 

Puis estudioit quelque meschante demye heure, les yeulx assis dessus son 
livre; mais (comme diet le comicque) son ame estoit en la cuysine. 

Pissant doncq plein urinal, se asseoyt a table, et, par ce qu'il estoit 
naturellement phlegmaticque, commengoit son repas par quelques douzeines de 
jambons, de langues de beuf fumees, de boutargues, d'andouilles, et telz 
aultres avant coureurs de vin. 

Ce pendent quatre de ses gens luy gettoient en la bouche, I'un apres 
I'aultre, continuement, moustarde a pleines palerees. Puis beuvoit un 
horrificque traict de vin blanc pour luy soulaiger les roignons. Apres, 
mangeoit, selon la saison, viandes a son appetit, et lors ces soit de manger 
quand le ventre luy tiroit. 

A boyre n'avoit poinct fin ny canon, car il disoit que les metes et bournes 
de boyre estoient quand, la personne beuvant, le liege de ses pantoufles 
enfloit en hault d'un demy pied. 


Chapitre XXII 



Les jeux de Gargantua. 


Puis, tout lordement grignotant d'un transon de graces, se lavoit les mains 
de vin frais, s'escuroit les dens avec un pied de pore et devisoit 
joyeusement avec ses gens. Puis, le verd estendu, Ton desployoit force 
chartes, force dez, et renfort de tabliers. La jouoyt: 

Au flux, a la condemnade, a la prime, a la charte virade, a la vole, au 
maucontent, a la pille, au lansquenet, a la triumphe, au cocu, a la 
picardie, a _qui a si parle_, au cent, a _pille, nade, joeque, fore_, a 
I'espinay, a mariaige, a la malheureuse, au gay, au fourby, a I'opinion, a 
passe dix, a _qui faict I'ung faict i'aultre_, a trente et ung, a la 
sequence, a pair et sequence, au luettes, a troys cens, au tarau, au 
malheureux, a _coquinbert, qui gaigne perd_, au beline, au pies, au torment, 
a la corne, a la ronfle, au beuf viole, au glic, a la cheveche, aux 
honneurs, a Je te pinse sans rire_, a la mourre, a picoter, aux eschetz, a 
deferrer I'asne, au renard, a laiau tru, au marelies, _au bourry, 
bourryzou_, au vasches, a Je m'assis_, a la blanche, a la barbe d'oribus, a 
la chance, a la bousquine, a trois dez, a _tire la broche_, au tables, a la 
boutte foyre, a la nicnocque, a _compere, prestez moy vostre sac_, au 
lourche, a la renette, a la couille de belier, au barignin, a boute hors, au 
trictrac, a figues de Marseille, a toutes tables, a la mousque, au tables 
rabatues, a I'archer tru, au reniguebieu, a escorcher le renard, au force, a 
la ramasse, au dames, au croc madame, a la babou, a vendre I'avoine, a 
_primus secundus_, a souffler le charbon, au pied du cousteau, au 
responsailles, au clefz, au juge vif et juge mort, au franc du carreau, a 
tirer les fers du four, a pair ou non, au fault villain, a croix ou pille, 
au cailleteaux, au martres, au bossu aulican, au pingres, a Sainct Trouve, a 
la bille, a_pinse morille_, au savatier, au poirier, au hybou, a pimpompet, 
au dorelot du lievre, au triori, a la tirelitantaine, au cercle, a 
_cochonnet va devant_, a la truye, a ventre contre ventre, a _Sainct Cosme, 
je te viens adorer_, aux combes, a la vergette, a escharbot le brun, au 
palet, a Je vous prens sans verd_, au J'en suis_, a _bien et beau s'en va 
Quaresme_, a Foucquet, au quilles, au chesne forchu, au rapeau, au chevau 
fondu, a la boulle plate, a la queue au loup, au vireton, a pet en gueulle, 
au picqu'a Rome, a_Guillemin bailie my ma lance_, a rouchemerde, a la 
brandelle, a Angenart, au treseau, a la courte boulle, au bouleau, a la 
griesche, a la mousche, a la recoquillette, a Ja migne, migne beuf_, au 
cassepot, au propous, a mon talent, a neuf mains, a la pyrouete, au 
chapifou, au jonchees, au pontz cheuz, au court baston, a Colin bride, au 
pyrevollet, a la grolle, a clinemuzete, au cocquantin, au picquet, a Colin 
Maillard, a la blancque, a myrelimofle, au furon, a mouschart, a la 
seguette, au crapault, au chastelet, a la crosse, a la rengee, au piston, a 
la foussette, au bille boucquet, au ronflart, au roynes, a la trompe, au 
mestiers, au moyne, a Jeste a teste becheve!_, au tenebry, au pinot, a 
I'esbahy, a male mort, a la soulle, aux croquinolles, a la navette, a laver 



la coiffe Madame, a fessart, au belusteau, au ballay, a semer I'avoyne, a 
briffault, a la cutte cache, au molinet, a la maille, bourse en cul, a 
_defendo_, au nid de la bondree, a la virevouste, au passavant, a la bacule, 
a.la figue, au laboureur, au petarrades, a la cheveche, a pille moustarde, 
au escoublettes enraigees, a cambos, a la beste morte, a la recheute, a 
_monte, monte l'eschelette_, au picandeau, au pourceau mory, a croqueteste, 
a cul salle, a la grolle, au pigonnet, a la grue, au tiers, a taille coup, a 
la bourree, au nazardes, au sault du buisson, aux allouettes, a croyzet, aux 
chinquenaudes. 

Apres avoir bien joue, sesse, passe et belute temps, convenoit boire quelque 
peu, - c'estoient unze peguadz pour homme, - et, soubdain apres bancqueter, 
c'estoit sus un beau banc ou en beau plein lict s'estendre et dormir deux ou 
troys heures, sans mal penser ny mal dire. 

Luy esveille, secouoit un peu les aureilles. Ce pendent estoit apporte vin 
frais; la beuvoyt mieulx que jamais. 

Ponocrates luy remonstroit que c'estoit mauvaise diete ainsi boyre apres 
dormir. 

«C'est (respondist Gargantua) la vraye vie des Peres, car de ma nature je 
dors salle, et le dormir m'a valu autant de jambon.» 

Puis commengoit estudier quelque peu, et patenostres en avant, pour 
lesquelles mieulx en forme expedier montoit sus une vieille mulle, laquelle 
avoit servy neuf Roys. Ainsi marmotant de la bouche et dodelinant de la 
teste, alloit veoir prendre quelque connil aux filletz. 

Au retour se transportoit en la cuysine pour sgavoir quel roust estoit en 
broche. 

Et souppoit tres bien, par ma conscience! et voluntiers convioit quelques 
beuveurs de ses voisins, avec lesquelz, beuvant d'autant, comptoient des 
vieux jusques es nouveaulx. Entre aultres avoit pour domesticques les 
seigneurs du Fou, de Gourville, de Grignault et de Marigny. 

Apres soupper venoient en place les beaux Evangiles de boys, c'est a dire 
force tabliers, ou le beau flux. _Un, deux, troys_, ou _A toutes restes_ 
pour abreger, ou bien alloient voit les garses d'entour, et petitz bancquetz 
parmy, collations et arriere collations. Puis dormoit sans desbrider jusques 
au lendemain huict heures. 

Chapitre XXIII 


-Comment Gargantua feut institue par Ponocrates en telle discipline qu'il ne 



perdoit heure du jour. 


Quand Ponocrates congneut la vitieuse maniere de vivre de Gargantua, 
delibera aultrement le instituer en lettres, mais pour les premiers jours le 
tolera, considerant que Nature ne endure mutations soubdaines sans grande 
violence. 

Pour doncques mieulx son oeuvre commencer, supplia un sgavant medicin de 
celluy temps, nomme Maistre Theodore, a ce qu'il considerast si possible 
estoit remettre Gargantua en meilleure voye, lequel le purgea canonicquement 
avec eiebore de Anticyre et par ce medicament luy nettoya toute I'alteration 
et perverse habitude du cerveau. Par ce moyen aussi Ponocrates luy feist 
oublier tout ce qu'il avoit apris soubz ses antiques precepteurs, comme 
faisoit Timothe a ses disciples qui avoient este instruictz soubz auitres 
musiciens. 

Pour mieulx ce faire, I'introduisoit es compaignies des gens sgavans que la 
estoient, a I'emuiation desqueiz luy creust i'esperit et le desir de 
estudier aultrement et se faire valoir. 

Apres en tel train d'estude le mist qu'il ne perdoit heure quelconques du 
jour, ains tout son temps consommoit en lettres et honeste sgavoir. 

Se esveilloit doncques Gargantua environ quatre heures du matin. Ce pendent 
qu'on le frotoit, luy estoit leue quelque pagine de la divine Escripture 
haultement et clerement, avec pronunciation competente a la matiere, et a ce 
estoit commis un jeune paige, natif de Basche, nomme Anagnostes. Selon le 
propos et argument de ceste iegon souventesfoys se adonnoit a reverer, 
adorer, prier et supplier le bon Dieu, duquel la lecture monstroit la 
majeste et jugemens merveilleux. 

Puis alloit es lieux secretz faite excretion des digestions naturelles. La 
son precepteur repetoit ce que avoit este leu, luy exposant les poinctz plus 
obscurs et difficiles. 

Eulx retornans, consideroient I'estat du ciel: si tel estoit comme I'avoient 
note au soir precedent, et quelz signes entroit le soleil, aussi la lune, 
pour icelle journee. 

Ce faict, estoit habille, peigne, testonne, accoustre et parfume, durant 
lequel temps on luy repetoit les legons du jour d'avant. Luy mesmes les 
disoit par cueur, et y fondoit quelque cas practicques et concernens I'estat 
humain, lesquelz ilz estendoient aulcunes foys jusques deux ou troys heures, 
mais ordinairement cessoient lors qu'il estoit du tout habille. 

Puis par troys bonnes heures luy estoit faicte lecture. 



Ce faict, yssoient hors, tousjours conferens des propoz de la lecture, et se 
desportoient en Bracque ou es prez, et jouoient a la balle, a la paulme, a 
la pile trigone, galentement se exercens les corps comme ilz avoient les 
ames auparavant exerce. 

Tout leur jeu n'estoit qu'en liberte, car ilz laissoient la partie quant 
leur plaisoit et cessoient ordinairement lors que suoient parmy le corps, ou 
estoient aultrement las. Adoncq estoient tres bien essuez et frottez, 
changeoient de chemise et, doulcement se pourmenans, alloient veoir sy le 
disner estoit prest. La attendens, recitoient clerement et eloquentement 
quelques sentences retenues de la legon. 

Ce pendent Monsieur I'Appetit venoit, et par bonne oportunite s'asseoient a 
table. 

Au commencement du repas estoit leue quelque histoire plaisante des 
anciennes prouesses, jusques a ce qu'il eust prins son vin. 

Lors (si bon sembloit) on continuoit la lecture, ou commenceoient a diviser 
joyeusement ensemble, parlans, pour les premiers moys, de la vertus, 
propriety, efficace et nature de tout ce que leur estoit servy a table: du 
pain, du vin, de I'eau, du sei, des viandes, poissons, fruictz, herbes, 
racines, et de I'aprest d'icelles. Ce que faisant, aprint en peu de temps 
tous les passaiges a ce competens en Pline, Athene, Dioscorides, Jullius 
Pollux, Galen, Porphyre, Opian, Polybe, Heliodore, Aristoteles, Aelian et 
aultres. Iceulx propos tenus, faisoient souvent, pour plus estre asseurez, 
apporter les livres susdictz a table. Et si bien et entierement retint en sa 
memoire les choses dictes, que pour lors n'estoit medicin qui en sceust a la 
moytie tant comme il faisoit. 

Apres, devisoient des legons leues au matin, et, parachevant leur repas par 
quelque confection de cotoniat, se couroit les dens avecques un trou de 
lentisce, se lavoit les mains et les yeulx de belle eaue fraische, et 
rendoient graces a Dieu par quelques beaulx canticques faictz a la louange 
de la munificence et benignite divine. Ce faict, on apportoit des chartes, 
non pour jouer, mais pour y apprendre mille petites gentillesses et 
inventions nouvelles, lesquelles toutes yssoient de arithmetique. 

En ce moyen entra en affection de icelle science numerale, et tous les 
jours, apres disner et souper, y passoit temps aussi plaisantement qu'il 
souloit en dez ou es chartes. A tant, sceut d'icelle et theoricque, et 
practicque, si bien que Tunstal, Angloys, qui en avoit amplement escript, 
confessa que vrayement, en comparaison de luy, il n'y entendoit que le hault 
alemant. 



Et non seulement d'icelle, mais des aultres sciences mathematicques, comme 
geometrie, astronomie et musicque; car, attendens la concoction et digestion 
de son past, ilz faisoient mille joyeux instrumens et figures geometricques, 
et de mesmes pratiquoient les canons astronomicques. 

Apres, se esbaudissoient a chanter musicalement a quatre et cinq parties, ou 
sus un theme a plaisir de gorge. 

Au reguard des instrumens de musicque, il aprint jouer du luc, de 
I'espinette, de la harpe, de la flutte de Alemant et a neuf trouz, de la 
viole et de la sacqueboutte. 

Ceste heure ainsi employee, la digestion parachevee, se purgoit des 
excremens naturelz, puis se remettoit a son estude principal par troys 
heures ou davantaige, tant a repeter la lecture matutinale que a poursuyvre 
le livre entreprins, que aussi a escripre et bien traire et former les 
antiques et romaines lettres. 

Ce faict, yssoient hors leur hostel, avecques eulx un jeune gentilhomme de 
Touraine, nomme I'escuyer Gymnaste, lequel luy monstroit I'art de 
chevalerie. 

Changeant doncques de vestemens, monstoit sus un coursier, sus un roussin, 
sus un genet, sus un cheval barbe, cheval legier, et luy donnoit cent 
quarieres, le faisoit voltiger en I'air, franchir le fosse, saulter le 
palys, court tourner en un cercle, tant a dextre comme a senestre. 

La rompoit non la lance, car c'est la plus grande resverye du monde dire: 

«J'ay rompu dix lances en tournoy ou en bataille» - un charpentier le feroit 
bien - mais louable gloire est d'une lance avoir rompu dix de ses ennemys. 

De sa lance doncq asseree, verde et roide, rompoit un huys, enfongoit un 
harnoys, acculoyt une arbre, enclavoyt un aneau, enlevoit une selle d'armes, 
un aubert, un gantelet. Le tout faisoit arme de pied en cap. 

Au reguard de fanfarer et faire les petitz popismes sus un cheval, nul ne le 
feist mieulx que luy. Le voltiger de Ferrare n'estoit q'un singe en 
comparaison. Singulierement, estoit aprins a saulter hastivement d'un cheval 
sus I'aultre sans prendre terre, - et nommoit on ces chevaulx desultoyres, - 
et des chascun couste, la lance au poing, monter sans estriviers, et sans 
bride guider le cheval a son plaisir, car telles choses servent a discipline 
militaires. 

Un aultre jour ses exerceoit a la hasche, laquelle tant bien coulloyt, tant 
verdement de tous pics coulloyt, tant soupplement avalloit en tailles ronde, 
qu'il feut passe chevalier d'armes en campaigne et en tous essays. 



Puis bransloit la picque, sacquoit de I'espee a deux mains, de I'espee 
bastarde, de I'espagnole, de la dague et du poignart, arme, non arme, au 
boucler, a la cappe, a la rondelle. 

Couroit le cerf, le chevreuil, I'ours, le dain, le sanglier, le lievre, la 
perdrys, le faisant, I'otarde. Jouoit a la grosse balle et la faisoit bondir 
en I'air, autant du pied que du poing. Luctoit, couroit, saultoit, non a 
troys pas un sault, non a clochepied, non au sault d'Alemant, - car (disoit 
Gymnaste) telz saulx sont inutiles et de nul bien en guerre, - mais d'un 
sault persoit un fousse, volloit sus une haye, montoit six pas encontre une 
muraille et rampoit en ceste fagon a une fenestre de la haulteur d'une 
lance. 

Nageoit en parfonde eau, a I'endroict, a I'envers, de couste, de tout le 
corps, des seulz pieds, une main en I'air, en laquelle tenant un livre, 
transpassoit toute la riviere de Seine sans icelluy mouiller, et tyrant par 
les dens son manteau, comme faisoit Jules Cesar. Puis d'une main entroit par 
grande force en basteau; d'icelluy se gettoit de rechief en I'eaue, la teste 
premiere, sondoit le parfond, creuzoyt les rochiers, plongeoit es abymes et 
goufres. Puis icelluy basteau tournoit, gouvernoit, menoit hastivement, 
lentement, a fil d'eau, contre cours, le retenoit en pleine escluse, d'une 
main le guidoit, de I'aultre s'escrimoit avec un grand aviron, tendoit le 
vele, montoit au matz par les traictz, bourroit sus les brancquars, 
adjoustoit la boussole, contreventoit les bulines, bendoit le gouvernail. 

Issant de I'eau, roidement montoit encontre la montaigne et devalloit aussi 
franchement; gravoit es arbres comme un chat, saultoit de I'une en I'aultre 
comme un escurieux, abastoit les gros rameaulx comme un aultre Milo. Avec 
deux poignards asserez et deux poinsons esprouvez montoit au hault d'une 
maison comme un rat, descendoit puis du hault en bas en telle composition 
des membres que de la cheute n'estoit aulcunement greve. 

Jectoit le dart, la barre, la pierre, la javeline, I'espieu, la halebarde, 
enfonceoit I'arc, bandoit es reins les fortes arbalestes de passe, visoit de 
I'arquebouse a I'oeii, affeustoit le canon, tyroit a la butte, au papeguay, 
du bas en mont, d'amont en val, devant, de couste, en arriere comme les 
Parthes. 

On luy atachoit un cable en quelque haulte tour, pendent en terre; par 
icelluy avecques deux mains montoit, puis devaloit sy roidement et sy 
asseurement que plus ne pourriez parmy un pre bien egualle. 

On luy mettoit une grosse perche apoyee a deux arbres; a icelle se pendoit 
par les mains, et d'icelle alloit et venoit sans des pieds a rien toucher, 
que a grande course on ne I'eust peu aconcepvoir. 



Et, pour se exercer le thorax et pulmon, crioit comme tous les diables. Je 
I'ouy une toys appellant Eudemon, depuis la porte Sainct Victor jusques a 
Montmartre; Stentor n'eut oncques telle voix a la bataille de Troye. 

Et, pour gualentir les nerfz, on luy avoit faict deux grosses saulmones de 
plomb, chascune du poys de huyt mille sept cens quintaulx, lesquelles il 
nommoit alteres; icelies prenoit de terre en chascune main et les elevoit en 
I'air au dessus de la teste, et les tenoit ainsi, sans soy remuer, troys 
quars d'heure et dadvantaige, que estoit une force inimitable. 

Jouoit aux barres avecques les plus fors, et, quand le poinct advenoit, se 
tenoit sus ses pieds tant roiddement qu'il se abandonnoit es plus 
adventureux en cas qu'ilz le feissent mouvoir de sa place, comme jadis 
faisoit Milo, a I'imitation duquei aussi tenoit une pomme de grenade en sa 
main et la donnoit a qui luy pourroit ouster. 

Le temps ainsi employe, luy frote, nettoye et refraischy d'habillemens, tout 
doulcement retournoit, et, passans par quelques prez ou aultres lieux 
herbuz, visitoient les arbres et plantes, les conferens avec les livres des 
anciens qui en ont escript, comme Theophraste, Dioscorides, Marinus, Pline, 
Nicander, Macer et Galen, et en emportoient leurs plenes mains au logis, 
desquelles avoit la charge un jeune page, nomme Rhizotome, ensemble des 
marrochons, des pioches, cerfouettes, beches, tranches et aultres instrumens 
requis a bien arborizer. 

Eulx arrivez au logis, ce pendent qu'on aprestoit le souper, repetoient 
quelques passaiges de ce qu'avoit este leu et s'asseoient a table. 

Notez icy que son disner estoit sobre et frugal, car tant seulement mangeoit 
pour refrener les haboys de I'estomach; mais le soupper estoit copieux et 
large, car tant en prenoit que luy estoit de besoing a soy entretenir et 
nourrir, ce que est la vraye diete prescripte par I'art de bonne et seure 
medicine, quoy q'un tas de badaulx medicins, herseiez en I'officine des 
sophistes, conseillent le contraire. 

Durant iceiluy repas estoit continuee la legon du disner tant que bon 
sembloit; le reste estoit consomme en bons propous, tous lettrez et utiles. 

Apres graces rendues, se adonnoient a chanter musicalement, a jouer 
d'instrumens harmonieux, ou de ces petitz passetemps qu'on faict es chartes, 
es dez et guobeletz, et la demouroient, faisans grand chere et 
s'esbaudissans aulcunes toys jusques a I'heure de dormir; quelque toys 
alloient visiter les compaignies des gens lettrez, ou de gens que eussent 
veu pays estranges. 

En pleine nuict, davant que soy retirer, alloient au lieu de leur logis le 



plus descouvert veoir la face du del, et la notoient les cometes, sy 
aulcunes estoient, les figures, situations, aspectz, oppositions et 
conjunctions des astres. 

Puis avec son precepteur recapituloit briefvement, a la mode des 
Pythagoricques, tout ce qu'il avoit leu, veu, sceu, faict et entendu au 
decours de toute la journee. 

Si prioient Dieu le createur, en I'adorant et ratifiant leur foy envers luy, 
et le glorifiant de sa bonte immense, et, luy rendant grace de tout le temps 
passe, se recommandoient a sa divine clemence pour tout I'advenir. 

Ce faict, entroient en leur repous. 

Chapitre XXIV 


-Comment Gargantua employoit le temps quand I'air estoit pluvieux- 

S'il advenoit que I'air feust pluvieux et intempere, tout le temps d'avant 
disner estoit employe comme de coustume, excepte qu'il faisoit allumer un 
beau et clair feu pour corriger I'intemperie de I'air. Mais apres disner, en 
lieu des exercitations, ilz demouroient en la maison et, par maniere de 
apotherapie, s'esbatoient a boteler du foin, a fendre et scier du boys, et a 
batre les gerbes en la grange; puys estudioient en I'art de paincture et 
sculpture, ou revocquoient en usage I'anticque jeu des tales ainsi qu'en a 
escript Leonicus et comme y joue nostre bon amy Lascaris. En y jouant 
recoloient les passaiges des auteurs anciens esquelz est faicte mention ou 
prinse quelque metaphore sus iceluy jeu. 

Semblablement, ou alloient veoir comment on tiroit les metaulx, ou comment 
on fondoit I'artillerye, ou alloient veoir les lapidaires, orfevres et 
tailleurs de pierreries, ou les alchymistes et monoyeurs, ou les 
haultelissiers, les tissotiers, les velotiers, les horologiers, miralliers, 
imprimeurs, organistes, tinturiers et aultres telles sortes d'ouvriers, et, 
partout donnans le vin, aprenoient et consideroient I'industrie et invention 
des mestiers. 

Alloient ou'ir les legons publicques, les actes solennelz, les repetitions, 
les declamations, les playdoyez des gentilz advocatz, les concions des 
prescheurs evangeliques. 

Passoit par les salles et lieux ordonnez pour I'escrime, et la contre les 
maistres essayoit de tous bastons, et leurs monstroit par evidence que 
autant, voyre plus, en sgavoit que iceulx. 

Et, au lieu de arboriser, visitoient les bouticques des drogueurs, herbiers 



et apothecaires, et soigneusement consideroient les fruictz, racines, 
fueilles, gommes, semences, axunges peregrines, ensemble aussi comment on 
les adulteroit. 

Alloit veoir les basteleurs, trejectaires et theriacleurs, et consideroit 
leurs gestes, leurs ruses, leurs sobressaulx et beau parler, singulierement 
de ceulx de Chaunys en Picardie, car ilz sont de nature grands jaseurs et 
beaulx bailleurs de baillivernes en matiere de cinges verds. 

Eulx retournez pour soupper, mangeoient plus sobrement que es aultres jours 
et viandes plus desiccatives et extenuantes, affin que I'intemperie humide 
de I'air, communicque au corps par necessaire confinite, feust par ce moyen 
corrigee, et ne leurs feust incommode par ne soy estre exercitez comme 
avoient de coustume. 

Ainsi fut gouverne Gargantua, et continuoit ce proces de jour en jour, 
profitant comme entendez que peut faire un jeune homme, scelon son aage, de 
bon sens en tel exercice ainsi continue, lequel, combien que semblast pour 
le commencement difficile, en la continuation tant douix fut, legier et 
delectable, que mieulx ressembloit un passetemps de roy que I'estude d'un 
escholier. 

Toutesfoys Ponocrates, pour le sejourner de ceste vehemente intention des 
esperitz, advisoit une foys le moys quelque jour bien clair et serain, 
auquel bougeoient au matin de la ville, et alloient ou a Gentily, ou a 
Boloigne, ou a Montrouge, ou au pont Charanton, ou a Vanves, ou a Sainct 
Clou. Et la passoient toute la journee a faire la plus grande chere dont ilz 
se pouvoient adviser, raillans, gaudissans, beuvans d'aultant, jouans, 
chantans, dansans, se voytrans en quelque beau pre, denichans des 
passereaulx, prenans des cailles, peschans aux grenouilles et escrevisses. 

Mais, encores que icelle journee feust passee sans livres et lectures, 
poinct elle n'estoit passee sans proffit, car en beau pre ilz recoloient par 
cueur quelques plaisans vers de l'_Agriculture_ de Virgile, de Hesiode, du 
_Rusticque_ de Politian, descripvoient quelques plaisans epigrammes en 
latin, puis les mettoient par rondeaux et ballades en langue frangoyse. 

En banquetant, du vin aisgue separoient I'eau, comme I'enseigne Cato, _De re 
rust_, et Pline, avecques un guobelet de lyerre; lavoient le vin en plain 
bassin d'eau, puis le retiroient avec un embut, faisoient aller I'eau d'un 
verre en aultre; bastissoient plusieurs petitz engins automates, c'est a 
dire soy mouvens eulx mesmes 

Chapitre XXV 


Comment feut meu entre les fouaciers de Lerne et ceux du pays de Gargantua 



le grand debat dont furent faictes grosses guerres.- 

En cestuy temps, qui fut la saison de vendanges, au commencement de automne, 
les bergiers de la contree estoient a guarder les vines et empescher que les 
estourneaux ne mangeassent les raisins. 

Onquel temps les fouaciers de Lerne passoient le grand quarroy, menans dix 
ou douze charges de fouaces a la ville. 

Lesdictz bergiers les requirent courtoisement leurs en bailler pour leur 
argent, au pris du marche. Car notez que c'est viande celeste manger a 
desjeuner raisins avec fouace fraiche, mesmement des pineaulx, des tiers, 
des muscadeaulx, de la bicane, et des foyrars pour ceulx qui sont constipez 
de ventre, car ilz les font aller long comme un vouge, et souvent, cuidans 
peter, ilz se conchient, dont sont nommez les cuideurs des vendanges. 

A leur requeste ne feurent aulcunement enclinez les fouaciers, mais (que pis 
est) les oultragerent grandement, les appelans trop diteulx, breschedens, 
plaisans rousseaulx, galliers, chienlictz, averlans, limes sourdes, 
faictneans, friandeaulx, bustarins, talvassiers, riennevaulx, rustres, 
challans, hapelopins, trainneguainnes, gentilz flocquetz, copieux, landores, 
malotruz, dendins, baugears, tezez, gaubregeux, gogueluz, claquedans, boyers 
d'etrons, bergiers de merde, et aultres telz epithetes diffamatoires, 
adjoustans que poinct a eulx n'apartenoit manger de ces belles fouaces, mais 
qu'ilz se debvoient contenter de gros pain balle et de tourte. 

Auquel oultraige un d'entr'eulx, nomme Frogier, bien honneste homme de sa 
personne et notable bacchelier, respondit doulcement: 

«Depuis quand avez vous prins cornes qu'estes tant rogues devenuz? Dea, vous 
nous en souliez voluntiers bailler, et maintenant y refusez. Ce n'est faict 
de bons voisins, et ainsi ne vous faisons nous, quand venez icy achapter 
nostre beau frument, duquel vous faictez voz gasteaux et fouaces. Encores 
par le marche vous eussions nous donne de noz raisins; mais, par la mer Del 
vous en pourriez repentir et aurez quelque jour affaire de nous. Lors nous 
ferons envers vous a la pareille, et vous en soubvienne!» 

Adoncq Marquet, grand bastonnier de la confrairie des fouaciers, iuy dist: 

«Vrayement, tu es bien acreste a ce matin; tu mangeas her soir trop de mil. 

Vien ga, vien ga, je te donnerai de ma fouace!» 

Lors Forgier en toute simplesse approcha, tirant un unzain de son baudrier, 
pensant que Marquet Iuy deust deposcher de ses fouaces; mais il Iuy bailla 
de son fouet a travers les jambes si rudement que les noudz y 
apparoissoient. Puis voulut gaigner a la fuyte; mais Forgier s'escria au 



meurtre et a la force tant qu'il peut, ensemble luy getta un gros tribard 
qu'il portoit soubz son escelle, et le attainct par la joincture coronale de 
la teste, sus I'artere crotaphique, du couste dextre, en telle sorte que 
Marquet tomba de sa jument; mieulx sembloit homme mort que vif. 

Cependent les mestaiers, qui la aupres challoient les noiz, accoururent avec 
leurs grandes gaules et frapperent sus ces fouaciers comme sus seigle verd. 
Les aultres bergiers et bergieres, ouyans, le cry de Forgier, y vindrent 
avec leurs fondes et brassiers, et les suyvirent a grands coups de pierres 
tant menuz qu'il sembloit que ce feust gresle. Finablement les aconceurent 
et ousterent de leurs fouaces environ quatre ou cinq douzeines; toutesfoys 
ilz les payerent au pris acoustume et leurs donnerent un cens de quecas et 
troys panerees de francs aubiers. Puis les fouaciers ayderent a monter 
Marquet, qui estoit villainement blesse, et retournerent a Lerne sans 
poursuivre le chemin de Pareille, menassans fort et ferme les boviers, 
bergiers et mestaiers de Seuille et de Synays. 

Ce faict, et bergiers et bergieres feirent chere lye avecques ces fouaces et 
beaulx raisins, et se rigollerent ensemble au son de la belle bouzine, se 
mocquans de ces beaulx fouaciers glorieux, qui avoient trouve male encontre 
par faulte de s'estre seignez de la bonne main au matin, et avec gros 
raisins chenins estuverent les jambes de Forgier mignonnement, si bien qu'il 
feut tantost guery. 

Chapitre XXVI 


-Comment les habitans de Lerne, par le commandement de Picrochole, leur roy, 
assaillirent au despourveu les bergiers de Gargantua.- 

Les fouaciers retournez a Lerne, soubdain, davant boyre ny manger, se 
transporterent au Capitoly, et la, davant leur roy nomme Picrochole, tiers 
de ce nom, proposerent leur complainte, monstrans leurs paniers rompuz, 
leurs bonnetz foupiz, leurs robbes dessirees, leurs fouaces destroussees, et 
singulierement Marquet blesse enormement, disans le tout avoir este faict 
par les bergiers et mestaiers de Grandgousier, pres le grand carroy par dela 
Seuille. 

Lequel incontinent entra en courroux furieux, et sans plus oultre se 
interroguer quoy ne comment, feist crier par son pays ban et arriere ban, et 
que un chascun, sur peine de la hart, convint en armes en la grand place 
devant le Chasteau, a heure de midy. 

Pour mieulx confermer son entreprise, envoya sonner le tabourin a I'entour 
de la ville. Luy mesmes, ce pendent qu'on aprestoit son disner, alia faire 
affuster son artillerie, desployer son enseigne et oriflant, et charger 
force munitions, tant de harnoys d'armes que de gueulles. 



En disnant bailla les comissions, et feut par son edict constitue le 
seigneur Trepelu sus I'avant guarde, en laquelle furent contez seize mille 
quatorze hacquebutiers, trente cinq mille et unze avanturiers. 

A I'artillerie fut commis le Grand Escuyer Toucquedillon, en laquelle 
feurent contees neuf cens quatorze grosses pieces de bronze, en canons, 
doubles canons, baselicz, serpentines, couleuvrines, bombardes, faulcons, 
passevolans, spiroles et aultres pieces. L'arriere guarde feut baillee au 
due Racquedenare; en la bataille se tint le roy et les princes de son 
royaulme. 

Ainsi sommairement acoustrez, davant que se mettre en voye, envoyerent troys 
cens chevaulx legiers, soubz la conduicte du capitaine Engoulevent, pour 
descouvrir le pays et sgavoir si embuche aulcune estoyt par la contree; 
mais, apres avoir diligemment recherche, trouverent tout le pays a I'environ 
en paix et silence, sans assemblee quelconque. 

Ce que entendent, Picrochole commenda q'un chascun marchast soubz son 
enseigne hastivement. 

Adoncques sans ordre et mesure prindrent les champs les uns parmy les 
aultres, gastans et dissipans tout par ou ilz passoient, sans espargner ny 
pauvre, ny riche, ny lieu sacre, ny prophane; emmenoient beufz, vaches, 
thoreaux, veaulx, genisses, brebis, moutons, chevres et boucqs, poulles, 
chappons, poulletz, oysons, jards, oyes, pores, truyes, guoretz; abastans 
les noix, vendeangeans les vignes, emportans les seps, croullans tous les 
fruietz des arbres. C'estoit un desordre incomparable de ce qu'ilz 
faisoient, et ne trouverent personne qui leurs resistast; mais un chascun se 
mettoit a leur mercy, les suppliant estre traictez plus humainement, en 
consideration de ce qu'ilz avoient de tous temps este bons et amiables 
voisins, et que jamais envers eulx ne commirent exces ne oultraige pour 
ainsi soubdainement estre par iceulx mal vexez, et que Dieu les en puniroit 
de brief. Es quelles remonstrances rien plus ne respondoient, sinon qu'ilz 
leurs vouloient aprendre a manger de la fouace. 

Chapitre XXVII 


-Comment un moine de Seuille saulva le cloz de I'abbaye du sac des ennemys. 

Tant feirent et tracasserent, pillant et larronnant, qu'ilz arriverent a 
Seuille, et detrousserent hommes et femmes, et prindrent ce qu'ilz peurent: 
rien ne leurs feut ne trop chault ne trop pesant. Combien que la peste y 
feust par la plus grande part des maisons, ilz entroient partout, 
ravissoient tout ce qu'estoit dedans, et jamais nul n'en print dangier, qui 
est cas assez merveilleux: car les curez, vicaires, prescheurs, medicins, 



chirurgiens et apothecaires qui alloient visiter, penser, guerir, prescher 
et admonester ies malades, estoient tous mors de I'infection, et ces diables 
pilleurs et meurtriers oncques n'y prindrent mal. Dont vient cela, 

Messieurs? Pensez y, je vous pry. 

Le bourg ainsi pille, se transporterent en I'abbaye avecques horrible 
tumulte, mais la trouverent bien reserree et fermee, dont I'armee principale 
marcha oultre vers le gue de Vede, exceptez sept enseignes de gens de pied 
et deux cens lances qui la resterent et rompirent Ies murailles du cloz 
affin de guaster toute la vendange. 

Les pauvres diables de moines ne sgavoient auquel de leurs saincts se vouer. 
A toutes adventures feirent sonner _ad capitulum capitulantes_. La feut 
decrete qu'ilz feroient une belle procession, renforcee de beaulx preschans, 
et letanies _contra hostium insidias_, et beaulx responds _pro pace_. 

En I'abbaye estoit pour lors un moine claustrier, nomme Frere Jean des 
Entommeures, jeune, guallant, frisque, de hayt, bien a dextre, hardy, 
adventureux, delibere, hault, maigre, bien fendu de gueule, bien advantage 
en nez, beau despescheur d'heures, beau desbrideur de messes, beau 
descroteur de vigiles, pour tout dire sommairement vray moyne si oncques en 
feut depuys que le monde moynant moyna de moynerie; au reste clerc jusques 
es dents en matiere de breviaire. 

Icelluy, entendent le bruict que faisoyent les ennemys par le cloz de leur 
vine, sortit hors pour veoir ce qu'ilz faisoient, et, advisant qu'ilz 
vendangeoient leur cloz auquel estoyt leur boyte de tout I'an fondee, 
retourne au cueur de I'egllse, ou estoient les aultres moynes, tous estonnez 
comme fondeurs de cloches, lesquelz voyant chanter Jni nim, pe, ne, ne, ne, 
ne, ne, ne, turn, ne, num, num, ini, i, mi, i, mi, co, o, ne, no, o, o, ne, 
no, ne, no, no, no, rum, ne, num, num_: «C'est, dist il, bien chien chante! 

Vertus Dieu, que ne chantez vous: 

Adieu, paniers, vendanges sont faictes? 

«Je me donne au diable s'ilz ne sont en nostre cloz et tant bien couppent et 
seps et raisins qu'il n'y aura, par le corps Dieu! de quatre annees que 
halleboter dedans. Ventre sainct Jacques! que boyrons nous ce pendent, nous 
aultres pauvres diables? Seigneur Dieu, _da mihi potum_!» 

Lors dist le prieur claustral: 

«Que fera cest hyvrogne icy? Qu'on me le mene en prison. Troubler ainsi le 
service divin! 


- Mais (dist le moyne) le service du vin, faisons tant qu'il ne soit 



trouble; car vous mesmes, Monsieur le Prieur, aymez boyre du meilieur. Sy 
faict tout homme de bien; jamais homme noble ne hayst le bon vin: c'est un 
apophthegme monachal. Mais ces responds que chantez ycy ne sont, par Dieu! 
poinct de saison. 

«Pourquoy sont noz heures en temps de moissons et vendenges courtes; en 
I'advent et tout hyver longues? Feu de bonne memoire Frere Mace Peiosse, 
vray zelateur (ou je me donne au diable) de nostre religion, me dist, il 
m'en soubvient, que la raison estoit affin qu'en ceste saison nous facions 
bien serrer et faire le vin, et qu'en hyver nous le humons. 

«Escoutez, Messieurs, vous aultres qui aymez le vin: le corps Dieu, sy me 
suibvez! Car, hardiment, que sainct Antoine me arde sy ceulx tastent du pyot 
qui n'auront secouru la vigne! Ventre Dieu, les biens de I'Eglise! Fla, non, 
non! Diable! sainct Thomas I'Angloys voulut bien pour yceulx mourir: si je y 
mouroys, ne seroys je sainct de mesmes? Je n'y mourray ja pourtant, car 
c'est moy qui le toys es aultres. » 

Ce disant, mist bas son grand habit et se saisist du baston de la croix, qui 
estoit de cueur de cormier, long comme une lance, rond a plain poing et 
quelque peu seme de fleurs de lys, toutes presque effacees. Ainsi sortit en 
beau sayon, mist son froc en escharpe et de son baston de la croix donna sy 
brusquement sus les ennemys, qui, sans ordre, ne enseigne, ne trompette, ne 
tabourin, parmy le cloz vendangeoient, car les porteguydons et 
port'enseignes avoient mis leurs guidons et enseignes I'oree des murs, les 
tabourineurs avoient defonce leurs tabourins d'un couste pour les emplir de 
raisins, les trompettes estoient chargez de moussines, chacun estoit 
desraye, - il chocqua doncques si roydement sus eulx, sans dyre guare, qu'il 
les renversoyt comme pores, frapant a tors et a travers, a vieille escrime. 

Es uns escarbouilloyt la cervelle, es aultres rompoyt bras et jambes, es 
aultres deslochoyt les spondyles du coul, es aultres demoulloyt les reins, 
avalloyt le nez, poschoyt les yeulx, fendoyt les mandibules, enfongoyt les 
dens en la gueule, descroulloyt les omoplates, sphaceloyt les greves, 
desgondoit les ischies, debezilloit les fauciles. 

Si quelq'un se vouloyt cascher entre les sepes plus espes, a icelluy 
freussoit toute I'areste du douz et I'esrenoit comme un chien. 

Si aulcun saulver se vouloyt en fuyant, a icelluy faisoyt voler la teste en 
pieces par la commissure lambdoide. 

Si quelq'un gravoyt en une arbre, pensant y estre en seurete, icelluy de son 
baston empaloyt par le fondement. 


Si quelqu'un de sa vieille congnoissance luy crioyt: Fla, Frere Jean, mon 



amy, Frere Jean, je me rend! 

- II t'est (disoit il) bien force; mais ensemble tu rendras fame a tous les 
diables.» 

Et soubdain luy donnoit dronos. Et, si personne tant feust esprins de 
temerite qu'il luy voulust resister en face, la monstroyt il la force de ses 
muscles, car il leurs transpergoyt la poictrine par le mediastine et par le 
cueur. A d'aultres donnant suz la faulte des coustes, leurs subvertissoyt 
I'estomach, et mouroient soubdainement. Es aultres tant fierement frappoyt 
par le nombril qu'il leurs faisoyt sortir les tripes. Es aultres parmy les 
couillons persoyt le boiau cullier. Croiez que c'estoyt le plus horrible 
spectacle qu'on veit oncques 

Les uns cryoient: Saincte Barbel 
les aultres: Sainct George! 
les aultres: Saincte Nytouche! 

les aultres: Nostre Dame de Cunault! de Laurette! de Bonnes Nouvelles! de la 
Lenou! de Riviere! 

les ungs se vouoyent a sainct Jacques; 

les aultres au sainct suaire de Chambery, mais il brusla troys moys apres, 

si bien qu'on n'en peut saulver un seul brin; 

les aultres a Cadouyn; 

les aultres a sainct Jean d'Angery; 

les aultres a sainct Eutrope de Xainctes, a sainct Mesmes de Chinon, a 
sainct Martin de Candes, a sainct Clouaud de Sinays, es reliques de 
Javrezay et mille aultres bons petitz sainctz. 

Les ungs mouroient sans parler, les aultres parloient sans mourir. Les ungs 
mouroient en parlant, les aultres parloint en mourant. 

Les aultres crioient a haulte voix: «Confession! Confession! _Confiteor! 
Miserere! In manus!_» 

Tant fut grand le cris des navrez que le prieur de I'abbaye avec tous ses 
moines sortirent, lesquelz, quand apperceurent ces pauvres gens ainsi ruez 
parmy la vigne et blessez a mort, en confesserent quelques ungs. Mais, ce 
pendent que les prebstres se amusoient a confesses les petits moinetons 
coururent au lieu ou estoit Frere Jean et luy demanderent en quoy il vouloit 
qu'ilz luy aydassent. A quoy respondit qu'ilz esguorgetassent ceulx qui 
estoient portez par terre. Adoncques, laissans leurs grandes cappes sus une 
treille au plus pres, commencerent esgourgeter et achever ceulx qu'il avoit 
desja meurtriz. Sgavez vous de quelz ferrements? A beaulx gouvetz, qui sont 
petitz demy cousteaux dont les petitz enfans de nostre pays cement les 
noix. 



Puis a tout son baston de croix guaingna la breche qu'avoient faict les 
ennemys. Aulcuns des moinetons emporterent les enseignes et guydons en leurs 
chambres pour en faire des jartiers. Mais, quand ceulx qui s'estoient 
confessez vouleurent sortir par icelle bresche, le moyne les assommoit de 
coups, disant: 

«Ceulx cy sont confes et repentans, et ont guaigne les pardons; ilz s'en 
vont en paradis, aussy droict comme une faucille et comme est le chemin de 
Faye.» 

Ainsi, par sa prouesse, feurent desconfiz tous ceulx de I'armee qui estoient 
entrez dedans le clous, jusques au nombre de treze mille six cens vingt et 
deux, sans les femmes et petitz enfans, cela s'entend tousjours 

Jamais Maugis, hermite, ne se porta si vaillamment a tout son bourdon contre 
les Sarrasins, desquelz est escript es gestes des quatre filz Haymon, comme 
feist le moine a I'encontre des ennemys avec le baston de la croix. 

Chapitre XXVIII 


-Comment Picrochole print d'assault la Roche Clermauld, et le regret et 
difficulty que feist Grandgousier de entreprendre guerre.- 

Cependent que le moine s'escarmouchoit comme avons diet contre ceulx qui 
estoient entrez le clous, Picrochole a grande hastivete passa le gue de Vede 
avec ses gens, et assaillit La Roche Clermauld, auquel lieu ne iuy feut 
faicte resistance queiconques, et, par ce qu'ii estoit ja nuict, delibera en 
icelle ville se heberger soy et ses gens, et refraischir de sa cholere 
pungitive. 

Au matin, print d'assault les boullevars et chasteau, et le rempara tres 
bien, et le proveut de munitions requises, pensant la faire sa retraicte si 
d'ailleurs estoit assailly, car le lieu estoit fort et par art et par nature 
a cause de la situation et assiete. 

Or laissons les la et retournons a nostre bon Gargantua, qui est a Paris, 
bien instant a I'estude de bonnes lettres et exercitations athletiques, et 
le vieux bon homme Grandgousier, son pere, qui apres souper se chauffe les 
couiles a un beau, clair et grand feu, et, attendent graisler des 
chastaines, escript au foyer avec un baston brusie d'un bout dont on 
escharbotte le feu, faisant a sa femme et famille de beaulx contes du temps 
jadis. 

Un des bergiers qui guardoient les vignes, nomme Pillot, se transporta 
devers Iuy en icelle heure et raconta entierement les exces et pillaiges que 
faisoit Picrochole, roy de Lerne, en ses terres et dommaines, et comment il 



avoit pille, gaste, saccage tout le pays, excepte le clous de Seuille que 
Frere Jean des Entommeures avoit saulve a son honneur, et de present estoit 
ledict roy en La Roche Clermaud, et la en grande instance se remparoit, luy 
et ses gens. 

«Holos! holos! dist Grandgousier, qu'est cecy, bonnes gens? Songe je, ou si 
vray est ce qu'on me diet? Picrochole, mon amy ancien de tout temps, de 
toute race et alliance, me vient il assaillir? Qui le meut? Qui le poinct? 

Qui le conduict? Qui I'a ainsi conseille? Ho! ho! ho! ho! ho! mon Dieu mon 
Saulveur, ayde moy, inspire moy, conseille moy a ce qu'est de faire! Je 
proteste, je jure davant toy, ainsi me soys tu favorable! - sy jamais a luy 
desplaisir, ne a ses gens dommaige, ne en ses terres je feis pillerie; mais, 
bien au contraire, je I'ay secouru de gens, d'argent, de faveur et de 
conseil, en tous cas que ay peu congnoistre son adventaige. Qu'il me ayt 
doneques en ce poinct oultraige, ce ne peut estre que par I'esprit maling. 

Bon Dieu, tu congnois mon couraige, car a toy rien ne peut estre cele; si 
par cas il estoit devenu furieux et que, pour luy rehabilliter son cerveau, 
tu me I'eusse icy envoye, donne moy et pouvoir et sgavoir le rendre au joug 
de ton sainct vouloir par bonne discipline. 

«Ho! ho! ho! mes bonnes gens, mes amys et mes feaulx serviteurs, fauldra il 
que je vous empesche a me y ayder? Las! ma vieillesse ne requerroit 
dorenavant que repous, et toute ma vie n'ay rien tant procure que paix; mais 
il fault, je le voy bien, que maintenant de harnoys je charge mes pauvres 
espaules lasses et foibles, et en ma main tremblante je preigne la lance et 
la masse pour secourir et guarantir mes pauvres subjeetz. La raison le veult 
ainsi, car de leur labeur je suis entretenu et de leur sueur je suis nourry, 
moy, mes enfans et ma famille. 

«Ce non obstant, je n'entreprendray guerre que je n'aye essaye tous les ars 
et moyens de paix; la je me resouls. » 

Adoncques feist convoquer son conseil et propousa I'affaire tel comme il 
estoit, et fut conclud qu'on envoiroit quelque homme prudent devers 
Picrochole sgavoir pourquoy ainsi soubdainement estoit party de son repous 
et envahy les terres es quelles n'avoit droict quicquonques, davantaige 
qu'on envoyast querir Gargantua et ses gens, affin de maintenir le pays et 
defendre a ce besoing. Le tout pleut a Grandgousier, et commenda que ainsi 
feu st faict 

Dont sus I'heure envoya le Basque, son laquays, querir a toute diligence 
Gargantua, et luy escripvoit comme s'ensuit. 

Chapitre XXIX 


Le teneur des lettres que Grandgousier escripvoit a Gargantua. 



«La ferveur de tes estudes requeroit que de long temps ne te revocasse de 
cestuy philosophicque repous, sy la confiance de noz amys et anciens 
confederez n'eust de present frustre la seurete de ma vieillesse. Mais, puis 
que telle est ceste fatale destinee que par iceulx soye inquiete es quelz 
plus je me repousoye, force me est te rappeler au subside des gens et biens 
qui te sont par droict naturel affiez. 

«Car, ainsi comme debiles sont les armes au dehors si le conseil n'est en la 
maison, aussi vaine est I'estude et le conseil inutile qui en temps oportun 
par vertus n'est execute et a son effect reduict. 

«Ma deliberation n'est de provocquer, ains de apaiser; d'assaillir, mais 
defendre; de conquester, mais de guarder mes feaulx subjectz et terres 
hereditaires, es quelles est hostillement entre Picrochole sans cause ny 
occasion, et de jour en jour poursuit sa furieuse entreprinse avecques exces 
non tolerables a personnes liberes. 

«Je me suis en devoir mis pour moderer sa cholere tyrannicque, luy offrent 
tout ce que je pensois luy povoir estre en contentement, et par plusieurs 
toys ay envoye amiablement devers luy pour entendre en quoy, par qui et 
comment il se sentoit oultrage; mais de luy n'ay eu responce que de 
voluntaire deffiance et que en mes terres pretendoit seulement droict de 
bienseance. Dont j'ay congneu que Dieu eternel I'a laisse au gouvernail de 
son franc arbitre et propre sens, qui ne peult estre que meschant sy par 
grace divine n'est continuellement guide, et, pour le contenir en office et 
reduire a congnoissance, me I'a icy envoye a molestes enseignes. 

«Pourtant, mon filz bien ayme, le plus tost que faire pouras, ces lettres 
veues, retourne a diligence secourir, non tant moy (ce que toutesfoys par 
pitie naturellement tu doibs) que les tiens, lesquelz par raison tu peuz 
saulver et guarder. L'exploict sera faict a moindre effusion de sang que 
sera possible, et, si possible est, par engins plus expediens, cauteles et 
ruzes de guerre, nous saulverons toutes les ames et les envoyerons joyeux a 
leurs domiciles. 

«Tres chier filz, la paix de Christ, nostre redempteur, soyt avecques toy. 
«Salue Ponocrates, Gymnaste et Eudemon de par moy. 

«Du vingtiesme de Septembre. 

«Ton pere, GRANDGOUSIER.» 


Chapitre XXX 



-Comment Ulrich Gallet fut envoye devers Picrochole.- 

Les lettres dictees et signees, Grandgousier ordonna que Ulrich Gallet, 
maistre de ses requestes, homme saige et discret, duquel en divers et 
contencieux affaires il avoit esprouve la vertus et bon advis, allast devers 
Picrochole pour luy remonstrer ce que par eux avoit este decrete. 

En cede heure partit le bon homme Gallet, et, passe ie gue, demanda au 
meusnier de I'estat de Picrochole, lequel luy feist responce que ses gens ne 
luy avoient laisse ny coq ny geline, et qu'ilz s'estoient enserrez en La 
Roche Clermauld, et qu'il ne luy conseilloit poinct de proceder outre, de 
peur du guet, car leur fureur estoit enorme. Ce que facilement il creut, et 
pour celle nuict herbergea avecques le meusnier. 

Au lendemain matin se transporta avecques la trompette a la porte du 
chasteau, et requist es guardes qu'ilz le feissent parler au roy pour son 
profit 

Les parolles annoncees au roy, ne consentit aulcunement qu'on luy ouvrist la 
porte, mais se transporta sus le bolevard, et dist a I'embassadeur: «Qu'i a 
il de nouveau? Que voulez vous dire?» 

Adoncques I'embassadeur propousa comme s'ensuit: 

Chapitre XXXI 


-La harangue faicte par Gallet a Picrochole.- 

«Plus juste cause de douleur naistre ne peut entre les humains que si, du 
lieu dont par droicture esperoient grace et benevolence, ilz recepvent ennuy 
et dommaige. Et non sans cause (combien que sans raison) plusieurs, venuz en 
tel accident, ont ceste indignite moins estime tolerable que leur vie 
propre, et, en cas que par force ny aultre engin ne I'ont peu corriger, se 
sont eulx mesmes privez de ceste lumiere. 

«Doncques merveille n'est si le roy Grandgousier, mon maistre est a ta 
furieuse et hostile venue saisy de grand desplaisir et perturbe en son 
entendement. Merveille seroit si ne I'avoient esmeu les exces incomparables 
qui en ses terres et subjectz ont este par toy et tes gens commis, es quelz 
n'a este obmis exemple aulcun d'inhumanite, ce que luy est tant grief de 
soy, par la cordiale affection de laquelle tousjours a chery ses subjectz, 
que a mortel homme plus estre ne sgauroit. Toutesfoys sus I'estimation 
humaine plus grief luy est en tant que par toy et les tiens ont este ces 
griefz et tords faictz qui de toute memoire et anciennete aviez, toy et tes 
peres, une amitie avecques luy et tous ses encestres conceu, laquelle 
jusques a present comme sacree ensemble aviez inviolablement maintenue, 



guardee et entretenue, si bien que non luy seuiement ny les siens, mais les 
nations barbares, Poictevins, Bretons, Manseaux et ceulx qui habitent oultre 
les isles de Canarre et Isabella, ont estime aussi facile demollir le 
firmament et les abysmes eriger au dessus des nues que desemparer vostre 
alliance, et tant I'ont redoubtee en leurs entreprinses que n'ont jamais 
auze provoquer, irriter ny endommaiger I'ung, par craincte de I'aultre. 

«Plus y a. Ceste sacree amitie tant a empty ce ciel que peu de gens sont 
aujourd'huy habitans par tout le continent et isles de I'ocean, qui ne ayent 
ambitieusement aspire estre receuz en icelle a pactes par vous mesmes 
conditionnez, autant estimans vostre confederation que leurs propres terres 
et dommaines; en sorte que de toute memoire n'a este prince ny ligue tant 
efferee ou superbe qui ait auze courir sus, je ne dis poinct voz terres, 
mais celles de voz confederez; et, si par conseil precipite ont encontre 
eulx attempte quelque cas de nouvellete, le nom et tiltre de vostre alliance 
entendu, ont soubdain desiste de leurs entreprises. 

«Quelle furie doncqnes te esmeut maintenant, toute alliance brisee, toute 
amitie conculquee, tout droict trespasse, envahir hostilement ses terres, 
sans en rien avoir este par luy ny les siens endommage, irrite ny provocque? 

Ou est foy? Ou est loy? Ou est raison? Ou est humanite? Ou est craincte de 
Dieu? Cuyde tu ces oultraiges estre recelles es esperitz eternelz et au Dieu 
souverain qui est juste retributeur de noz entreprinses? Si le cuyde, tu te 
trompe car toutes choses viendront a son jugement. Sont ce fatales destinees 
ou influences des astres qui voulent mettre fin a tes ayzes et repous? Ainsi 
ont toutes choses leur fin et periode, et, quand elles sont venues a leur 
poinct suppellatif, elles sont en bas ruinees, car elles ne peuvent long 
temps en tel estat demourer. C'est la fin de ceulx qui leurs fortunes et 
prosperitez ne peuvent par rayson et temperance moderer. 

«Mais, si ainsi estoit phee et deust ores ton heur et repos prendre fin, 
falloit il que ce feust en incommodant a mon roy, celluy par lequel tu 
estois estably? Si ta maison debvoit miner, failloit il qu'en sa mine elle 
tombast suz les atres de celluy qui I'avoit aornee? La chose est tant hors 
les metes de raison, tant abhorrente de sens commun, que a peine peut elle 
estre par humain entendement conceue, et jusques a ce demourera non croiable 
entre les estrangiers que I'effect asseure et tesmoigne leur donne a 
entendre que rien n'est ny sainct, ny sacre a ceulx qui se sont emancipez de 
Dieu et Raison pour suyvre leurs affections perverses. 

«Si quelque tort eust este par nous faict en tes subjectz et dommaines, si 
par nous eust este porte faveur a tes mal vouluz, si en tes affaires ne te 
eussions secouru, si par nous ton nom et honneur eust este blesse, ou, pour 
mieulx dire, si I'esperit calumniateur, tentant a mal te tirer, eust par 
fallaces especes et phantasmes ludificatoyres mis en ton entendement que 
envers toy eussions faict choses non dignes de nostre ancienne amitie, tu 



debvois premier enquerir de la verite, puis nous en admonester, et nous 
eussions tant a ton gre satisfaict que eusse eu occasion de toy contenter. 

Mais (6 Dieu eternel!) quelle est ton entreprinse? Vouldroys tu, comme 
tyrant perfide, pillier ainsi et dissiper le royaulme de mon maistre? Le as 
tu esprouve tant ignave et stupide qu'il ne voulust, ou tant destitue de 
gens, d'argent, de conseil et d'art militaire qu'il ne peust resister a tes 
iniques assaulx? 

«Depars d'icy presentement, et demain pour tout le jour soye retire en tes 
terres, sans par le chemin faire aulcun tumulte ne force; et paye mille 
bezans d'or pour les dommaiges que as faict en ces terres. La moytie 
bailleras demain, i'aultre moytie payeras es ides de May prochainement 
venant, nons delaissant ce pendent pour houltaige les dues de Tournemoule, 
de Basdefesses et de Menuail, ensemble le prince de Gratelles et le viconte 
de Morpiaille. » 

Chapitre XXXII 


-Comment Grandgousier, pour achapter paix, feist rendre les fouaces. ~ 

A tant se teut le bon homme Gallet; mais Picrochole a tous ses propos ne 
respond aultre chose sinon: «Venez les querir, venez les querir. Ilz ont 
belle couille et molle. Ilz vous brayeront de la fouace.» 

Adoncques retourne vers Grandgousier, lequel trouva a genous, teste nue, 
encline en un petit coing de son cabinet, priant Dieu qu'il vouzist amollir 
la cholere de Picrochole et le mettre au poinct de raison, sans y proceder 
par force. Quand veit le bon homme de retour, il luy demanda: 

«Ha! mon amy, mon amy, quelies nouvelles m'apportez vous? 

- II n'y a (dist Gallet) ordre; cest homme est du tout hors du sens et 
delaisse de Dieu. 

- Voyre mais (dist Grandgousier), mon amy, quelle cause pretend il de cest 
exces? 

- II ne me a (dist Gallet) cause queconques expose, sinon qu'il m'a diet en 
cholere quelques motz de fouaces. Je ne sgay si Ton auroit poinct faict 
oultrage a ses fouaciers. 

- Je le veulx (dist Grandgousier) bien entendre devant qu'aultre chose 
deliberer sur ce que seroit de faire. » 


Alors manda sgavoir de cest affaire, et trouva pour vray qu'on avoit prins 
par force quelques fouaces de ses gens et que Marquet avoit repceu un coup 



de tribard sus la teste; toutesfoys que le tout avoit este bien paye et que 
le diet Marquet avoit premier blesse Forgier de son fouet par les jambes. Et 
sembla a tout son conseil que en toute force il se doibvoit defendre. Ce non 
ostant dist Grandgousier: 

«Puis qu'il n'est question que de quelques fouaces, je essayeray le 
contenter, car il me desplaist par trap de lever guerre. » 

Adoncques s'enquesta combien on avoit prins de fouaces, et, entendent quatre 
ou cinq douzaines, commenda qu'on en feist cinq charretees en icelle nuict, 
et que I'une feust de fouaces faictes a beau beurre, beau moyeux d'eufz, 
beau saffran et belles espices pour estre distributes a Marquet, et que pour 
ses interestz il luy donnoit sept cens mille et troys philippus pour payer 
les barbiers qui I'auroient pense, et d'abondant luy donnoit la mestayrie de 
la Pomardiere a perpetuite, tranche pour luy et les siens. Pour le tout 
conduyre et passer fut envoye Gallet, lequel par le chemin feist cuillir 
pres de la Sauloye force grands rameaux de Cannes et rouzeaux, et en feist 
armer autour leurs charrettes, et chascun des chartiers; luy mesmes en tint 
un en sa main, par ce voulant donner a congnoistre qu'ilz ne demandoient que 
paix et qu'ilz venoient pour I'achapter. 

Eulx venuz a la porte, requirent parler a Picrochole de par Grandgousier. 
Picrochole ne voulut oneques les laisser entrer, ny aller a eulx parler, et 
leurs manda qu'il estoit empesche, mais qu'ilz dissent ce qu'ilz vouldroient 
au capitaine Toucquedillon, lequel affustoit quelque piece sus les 
muraiiles. Adonc luy diet le bon homme: 

«Seigneur, pour vous retirer de tout ce debat et ouster toute excuse que ne 
retournez en nostre premiere alliance, nous vous rendons presentement les 
fouaces dont est la controverse. Cinq douzaines en prindrent noz gens; elles 
furent tres bien payees; nous aymons tant la paix que nous en rendons cinq 
charrettes, desquelles ceste icy sera pour Marquet, qui plus se plainct. 
Dadvantaige, pour le contenter entierement, voyla sept cens mille et troys 
philippus que je luy livre, et, pour I'interest qu'il pourroit pretendre, je 
luy cede la mestayrie de la Pomardiere, a perpetuite, pour luy et les siens, 
possedable en franc alloy; voyez cy le contract de la transaction. Et, pour 
Dieu, vivons dorenavant en paix, et vous retirez en vos terres joyeusement, 
cedans ceste place icy, en laquelle n'avez droict quelconques, comme bien le 
confessez, et amis comme par avant.» 

Toucquedillon raconta le tout a Picrochole, et de plus envenima son 
couraige, luy disant: 

«Ces rustres ont belle paour. Par Dieu, Grandgousier se conchie, le pouvre 
beuveur! Ce n'est son art aller en guerre, mais ouy bien vuider les 
flascons. Je suis d'opinion que retenons ces fouaces et I'argent, et au 



reste nous hastons de remparer icy et poursuivre nostre fortune. Mais 
pensent ilz bien avoir affaire a une duppe, de vous paistre de ces fouaces? 
Voyla que c'est: le bon traictement et la grande familiarite que leurs avez 
par cy devant tenue vous ont rendu envers eulx comtemptible: oignez villain, 
il vous poindra; poignez villain, il vous oindra. 

- Qa, ga, ga, dist Picrochole, sainct Jacques, ilz en auront! Faictes ainsi 
qu'avez diet. 

- D'une chose, dist Toucquedillon, vous veux je advertir. Nous sommes icy 
assez mal avituaillez et pourveuz maigrement des harnoys de gueule. Si 
Grandgousier nous mettoit siege, des a present m'en irois faire arracher les 
dents toutes, seulement que troys me restassent, autant, a voz gens comme a 
moy: avec icelles nons n'avangerons que trop a manger noz munitions. 

- Nous, dist Picrochole, n'aurons que trop mangeailles. Sommes nous icy pour 
manger ou pour batailler? 

- Pour batailler, vrayement, dist Toucquedillon; mais de la pance vient la 
dance, et ou faim regne, force exule. 

- Tant jazer! dist Picrochole. Saisissez ce qu'ilz ont amene.» 

Adoncqnes prindrent argent et fouaces et beufz et charrettes, et les 
renvoyerent sans mot dire, sinon que plus n'aprochassent de si pres pour la 
cause qu'on leur diroit demain. Ainsi sans rien faire retournerent devers 
Grandgousier, et luy conterent le tout, adjoustans qu'il n'estoit aulcun 
espoir de les tirer a paix, sinon a vive et forte guerre. 

Chapitre XXXIII 


-Comment certains gouverneurs de Picrochole, par conseil precipite, le 
mirent au dernier peril.- 

Les fouaces destroussees, comparurent davant Picrochole les due de Menuail, 
comte Spadassin et capitaine Merdaille, et luy dirent: 

«Cyre, aujourd'huy nous vous rendons le plus heureux, le plus chevaleureux 
prince qui oneques feust depuis la mort de Alexandre Macedo. 

- Couvrez, couvrez vous, dist Picrochole. 

- Grand mercy (dirent ilz), Cyre, nous sommes a nostre debvoir. Le moyen est 
tel: 


«Vous laisserez icy quelque capitaine en garnison avec petite bande de gens 



pour garder la place, laquelle nous semble assez forte, tant par nature que 
par les rampars faictz a vostre invention. Vostre armee partirez en deux, 
comme trop mieulx I'entendez. L'une partie ira ruer sur ce Grandgousier et 
ses gens. Par icelle sera de prime abordee facilement desconfit. La 
recouvrerez argent a tas, car le vilain en a du content; vilain, disons 
nous, parce que un noble prince n'a jamais un sou. Thesaurizer est faict de 
vilain. -L'aultre partie, cependent, tirera vers Onys, Sanctonge, Angomoys 
et Gascoigne, ensemble Perigot, Medoc et Elanes. Sans resistence prendront 
villes, chasteaux et forteresses. A Bayonne, a Sainct Jean de Luc et 
Fontarabie sayzirez toutes les naufz, et, coustoyant vers Galice et 
Portugal, pillerez tous les lieux maritimes jusques a Ulisbonne, ou aurez 
renfort de tout equipage requis a un conquerent. Par le corbieu, Hespaigne 
se rendra, car ce ne sont que madourrez! Vous passerez par I'estroict de 
Sibyle, et la erigerez deux colonnes, plus magnificques que celles de 
Hercules, a perpetuelle memoire de vostre nom, et sera nomme cestuy 
destroict la mer Picrocholine. Passee la mer Picrocholine, voicy 
Barberousse, qui se rend vostre esclave... 

- Je (dist Picrochole) le prendray a mercy. 

- Voyre (dirent ilz), pourveu qu'il se face baptiser. Et oppugnerez les 
royaulmes de Tunic, de Hippes, Argiere, Bone, Corone, hardiment toute 
Barbarie. Passant oultre, retiendrez en vostre main Majorque, Minorque, 
Sardaine, Corsicque et aultres isles de la mer Ligusticque et Baleare. 
Coustoyant a gausche, dominerez toute la Gaule Narbonicque, Provence et 
Allobroges, Genes, Florence, Lucques, et a Dieu seas Rome! Le pauvre 
Monsieur du Pape meurt desja de peur. 

- Par ma foy (dist Picrochole), je ne lui baiseray ja sa pantofle. 

- Prinze Italie, voyla Naples, Calabre, Appoulle et Sicile toutes a sac, et 
Malthe avec. Je vouldrois bien que les plaisans chevaliers, jadis Rhodiens, 
vous resistassent, pour veoir de leur urine! 

- Je iroys (diet Picrochole) voluntiers a Laurette. 

- Rien, rien (dirent ilz); ce sera au retour. De la prendrons Candie, Cypre, 
Rhodes et les isles Cyclades, et donnerons sus la Moree. Nons la tenons. 
Sainct Treignan, Dieu gard Hierusalem! car le soubdan n'est pas comparable 
vostre puissance! 

- Je (dist il) feray doneques bastir le Temple de Salomon. 

- Non (dirent ilz) encores, attendez un peu. Ne soyez jamais tant soubdain a 
voz entreprinses. Sgavez vous que disoit Octavian Auguste? _Festina lente_. 
II vous convient premierement avoir I'Asie Minor, Carie, Lycie, Pamphile, 



Celicie, Lydie, Phrygie, Mysie, Betune, Charazie, Satalie, Samagarie, 
Castamena, Luga, Savasta, jusques a Euphrates. 

- Voirons nous (dist Picrochole) Babylone et le Mont Sinay? 

- II n'est (dirent ilz) ja besoing pour ceste heure. N'est ce pas assez 
tracasse dea avoir transfrete la mer Hircane, chevauche les deux Armenies et 
les troys Arabies? 

- Par ma toy (dist il) nous sommes affolez. Ha, pauvres gens! 

- Quoy? dirent ilz. 

- Que boyrons nous par ces desers? Car Julian Auguste et tout son oust y 
moururent de soif, comme Ton diet. 

- Nous (dirent ilz) avons ja donne ordre a tout. Par la mer Siriace vous 

avez neuf mille quatorze grands naufz, chargees des meilleurs vins du monde; 
elles arriverent a Japhes. La se sont trouvez vingt et deux cens mille 
chameaulx et seize cens elephans, lesquelz aurez prins a une chasse environ 
Sigeilmes, lorsque entrastes en Lybie, et d'abondant eustes toute la 
garavane de la Mecha. Ne vous fournirent ilz de vin a suffisance? 

- Voyre! Mais (dist il) nous ne beumes poinct frais. 

- Par la vertus (dirent ilz) non pas d'un petit poisson, un preux, un 
conquerent, un pretendent et aspirant a I'empire univers ne peut tousjours 
avoir ses aizes. Dieu soit loue que estes venu, vous et voz gens, saufz et 
entiers jusques au fleuve du Tigre! 

- Mais (dist il) que faict ce pendent la part de nostre armee qui desconfit 
ce villain humeux Grandgousier? 

- Ilz ne chomment pas (dirent ilz); nous les rencontrerons tantost. Ilz vous 
ont pris Bretaigne, Normandie, Flandres, Haynault, Brabant, Artoys, 

Hollande, Selande. Ilz ont passe le Rhein par sus le ventre des Suices et 
Lansquenetz, et part d'entre eulx ont dompte Luxembourg, Lorraine, la 
Champaigne, Savoye jusques a Lyon, auquel lieu ont trouve voz garnisons 
retournans des conquestes navales de la mer Mediterranee, et se sont 
reassemblez en Boheme, apres avoir mis a sac Soueve, Vuitemberg, Bavieres, 
Austriche, Moravie et Stirie; puis ont donne fierement ensemble sus Lubek, 
Norwerge, Swedenrich, Dace, Gotthie, Engroneland, les Estrelins, jusques a 

la mer Glaciale. Ce faict, conquesterent les isles Orchades et subjuguerent 
Escosse, Angleterre et Irlande. De la, navigans par la mer Sabuleuse, et par 
les Sarmates, ontvaincu et domine Prussie, Polonie, Litwanie, Russie, 

Valache, la Transsilvane et Hongrie, Bulgarie, Turquie, et sont a 



Constantinoble. 


- Allons nous (dist Picrochole) rendre a eulx le plus toust, car je veulx 
estre aussi empereur de Thebizonde. Ne tuerons nous pas tous ces chiens 
turcs et Mahumetistes? 

- Que diable (dirent ilz) ferons nous doncques? Et donnerez leurs biens et 
terres a ceulx qui vous auront servy honnestement. 

- La raison (dist il) le veult; c'est equite. Je vous donne la Carmaigne, 

Surie et toute Palestine. 

- Ha! (dirent ilz) Cyre, c'est du bien de vous. Grand mercy! Dieu vous face 
bien tousjours prospered La present estoit un vieux gentilhomme, esprouve 
en divers hazars et vray routier de guerre, nomme Echephron, lequel, ouyant 
ces propous, dist: «J'ay grand peur que toute ceste entreprinse sera 
semblable a la farce du pot au laict, duquel un cordouannier se faisoit 

riche par resverie; puis, le pot casse, n'eut de quoy disner. Que pretendez 
vous par ces belles conquestes? Quelle sera la fin de tant de travaulx et 
traverses? 

- Ce sera (dist Picrochole) que, nous retournez, repouserons a noz aises.» 

Dont dist Echephron: « Et, si par cas jamais n'en retournez, car le voyage 
est long et pereilleux, n'est ce mieulx que des maintenant nous repousons, 
sans nous mettre en ces hazars? 

- O (dist Spadassin) par Dieu, voicy un bon resveux! Mais allons nous cacher 
au coing de la cheminee, et la passons avec les dames nostre vie et nostre 
temps a enfiller des perles, ou a filler comme Sardanapalus. Qui ne se 
adventure, n'a cheval ny mule, ce dist Salomon. 

- Qui trop (dist Echephron) se adventure, perd cheval et mulle, respondit 
Malcon. 

- Baste! (dist Picrochole) passons oultre. Je ne crains que ces diables de 
legions de Grandgousier. Ce pendent que nous sommes en Mesopotamie, s'ilz 
nous donnoient sus la queue, quel remede? 

- Tres bon (dist Merdaille). Une belle petite commission, laquelle vous 
envoirez es Moscovites, vous mettra en camp pour un moment quatre cens 
cinquante mille combatans d'eslite. O, si vous me y faictes vostre 
lieutenant, je tueroys un pigne pour un mercier! Je mors, je rue, je frappe, 
je attrape, je tue, je renye! 

- Sus, sus (diet Picrochole), qu'on despesche tout, et qui me ayme, si me 
suyve.» 



Chapitre XXXIV 


-Comment Gargantua laissa la ville de Paris pour secourir son pa'is, et 
comment Gymnaste rencontra les ennemys.- 

En ceste mesme heure, Gargantua, qui estoyt yssu de Paris soubdain les 
lettres de son pere leues, sus sa grand jument venant, avoit ja passe le 
pont de la Nonnain, luy, Ponocrates, Gymnaste et Eudemon, lesquelz pour le 
suivre avoient prins chevaulx de poste. Le reste de son train venoit a 
justes journees, amenent tous ses livres et instrument philosophique. Luy 
arrive a Parille, fut adverty par le mestayer de Gouguet comment Picrochole 
s'estoit rempare a La Roche Clermaud et avoit envoye le capitaine Tripet 
avec grosse armee assaillir le boys de Vede et Vaugaudry, et qu'ilz avoient 
couru la poulle jusques au Pressouer Billard, et que c'estoit chose estrange 
et difficile a croyre des exces qu'ilz faisoient par le pays. Tant qu'il luy 
feist paour, et ne sgavoit bien que dire ny que faire. Mais Ponocrates luy 
conseilla qu'ilz se transportassent vers le seigneur de La Vauguyon, qui de 
tous temps avoit este leur amy et confedere, et par luy seroient mieulx 
advisez de tous affaires, ce qu'ilz feirent incontinent, et le trouverent en 
bonne deliberation de leur secourir, et feut de opinion que il envoyroit 
quelq'un de ses gens pour descouvrir le pays et sgavoir en quel estat 
estoient les ennemys, affin de y proceder par conseil prins scelon la forme 
de I'heure presente. Gymnaste se offrir d'y aller; mais il feut conclud que 
pour le meilleur il menast avecques soy quelq'un qui congneust les voyes et 
destorses et les rivieres de I'entour. Adoncques partirent luy et 
Prelinguand, escuyer de Vauguyon, et sans effroy espierent de tous coustez. 

Ce pendent Gargantua se refraischit et repeut quelque peu avecques ses gens, 
et feist donner a sa jument un picotin d'avoyne: c'estoient soisante et 
quatorze muys troys boisseaux. Gymnaste et son compaignon tant chevaucherent 
qu'ilz rencontrerent les ennemys tous espars et mal en ordre, pillans et 
desrobans tout ce qu'ilz povoient; et, de tant loing qu'ilz I'aperceurent, 
accoururent sus luy a la foulle pour le destrouser. Adonc il leurs cria: 

«Messieurs, je suys pauvre diable; je vous requiers qu'ayez de moy mercy. 

J'ay encores quelque escu: nous le boyrons, car c'est_aurum potabile_, et 
ce cheval icy sera vendu pour payer ma bien venue; cela faict, retenez moy 
des vostres, car jamais homme ne sceut mieulx prendre, larder, roustir et 
aprester, voyre, par Dieu! demembrer et gourmander poulle que moy qui suys 
icy, et pour mon _proficiat_(b) je boy a tous bons compaignons.» Lors 
descouvrit sa ferriere et, sans mettre le nez dedans, beuvoyt assez 
honnestement. Les maroufles le regardoient, ouvrans la gueule d'un grand 
pied et tirans les langues comme levriers, en attente de boyre apres; mais 
Tripet, le capitaine, sus ce poinct accourut veoir que c'estoit. A luy 
Gymnaste offrit sa bouteille, disant: «Tenez, capitaine, beuvez en 
hardiment, j'en ay faict I'essay, c'est vin de La Faye Monjau. 



- Quoy, dist Tripet, ce gaustier icy se guabele de nous! Qui es tu? 

- Je suis (dist Gymnaste) pauvre diable. 

- Ha! (dist Tripet) puisque tu est pauvre diable, c'est raison que passes 
oultre, car tout pauvre diable passe partout sans peage ny gabelle; mais ce 
n'est de coustume que pauvres diables soient si bien monstez. Pour tant, 
Monsieur le diable, descendez que je aye le roussin, et, si bien il ne me 
porte, vous, Maistre diable, me porterez, car j'ayme fort qu'un diable tel 
m'emporte.» 

Chapitre XXXV 


-Comment Gymnaste soupplement tua le capitaine Tripet et aultres gens de 
Picrochole.- 

Ces motz entenduz, aulcuns d'entre eulx commencerent avoir frayeur et se 
seignoient de toutes mains, pensans que ce feust un diable desguise. Et 
quelq'un d'eulx, nomme Bon Joan, capitaine des Franc Topins, tyra ses heures 
de sa braguette et cria assez hault: « _Agios ho Theos_. Si tu es de Dieu, 
sy parle! Si tu es de I'Aultre, sy t'en va!» Et pas ne s'en alloit; ce que 
entendirent plusieurs de la bande, et departoient de la compaignie, le tout 
notant et considerant Gymnaste. 

Pour tant feist semblant descendre de cheval, et, quand feut pendent du 
couste du montouer, feist soupplement le tour de I'estriviere, son espee 
bastarde au couste, et, par dessoubz passe, se langa en I'air et se tint des 
deux piedz sus la scelle, le cul tourne vers la teste du cheval. Puis dist: 

«Mon cas va au rebours.» 

Adoncq, en tel poinct qu'il estoit, feist la guambade sus un pied et, 
tournant a senestre, ne faillit oncq de rencontrer sa propre assiete sans en 
rien varier. Dont dist Tripet: 

«Ha! ne feray pas cestuy la pour ceste heure, et pour cause. 

- Bren! (dist Gymnaste) j'ay failly; je voys defaire cestuy sault.» 

Lors par grande force et agilite feist en tournant a dextre la gambade comme 
davant. Ce faict, mist le poulce de la dextre sus I'argon de la scelle et 
leva tout le corps en I'air, se soustenant tout le corps sus le muscle et 
nerf dudict poulce, et ainsi se tourna troys foys. A la quatriesme, se 
renversant tout le corps sans a rien toucher, se guinda entre les deux 
aureilles du cheval, soudant tout le corps en I'air sus le poulce de la 
senestre, et en cest estat feist le tour du moulinet; puis, frappant du plat 
de la main dextre sus le meillieu de la selle, se donna tel branle qu'il se 



assist sus la crope, comme font les damoiselles. 

Ce faict, tout a I'aise passe la jambe droicte par sus la selle, et se mist 
en estat de chevaucheur sus la croppe. 

«Mais (dist il) mieulx vault que je me mette entre les arsons. » 

Adoncq, se appoyant sus les poulces des deux mains a la crope davant soy, 
renversa cut sus teste en I'air et se trouva entre les arsons en bon 
maintien; puis d'un sobresault leva tout le corps en I'air, et ainsi se tint 
piedz joinctz entre les arsons, et la tournoya plus de cent tours, les bras 
estenduz en croix, et crioit ce faisant a haulte voix: «J'enrage, diables, 
j'enrage, j'enrage! Tenez moy, diables, tenez moy, tenez!» 

Tandis qu'ainsi voltigeoit, les marroufles en grand esbahissement disoient 
I'ung a I'aultre: «Par la mer De! c'est un lutin ou un diable ainsi deguise. 

_Ab hoste maligno, libera nos, Domine_.» Et fuyoient a la route, regardans 
darriere soy comme un chien qui emporte un plumail. 

Lors Gymnaste, voyant son advantaige, descend de cheval, desguaigne son 
espee et a grands coups chargea sus les plus huppes, et les ruoit a grands 
monceaulx, blessez, navrez et meurtriz, sans que nul luy resistast, pensans 
que ce feust un diable affame, tant par les merveilleux voltigemens qu'il 
avoit faict que par les propos que luy avoit tenu Tripet en 1'appellant 
_pauvre diable_; sinon que Tripet en trahison luy voulut fendre la cervelle 
de son espee lansquenette; mais il estoit bien arme et de cestuy coup ne 
sentit que le chargement, et, soubdain se tournant, lancea un estoc volant 
au diet Tripet, et, ce pendent que icelluy se couvroit en hault, luy tailla 
d'un coup I'estomac, le colon et la moytie du foye, dont tomba par terre, 
et, tombant, rendit plus de quatre potees de souppes, et Fame meslee parmy 
les souppes. 

Ce fait, Gymnaste se retyre, considerant que les cas de hazart jamais ne 
fault poursuyvre jusques a leur periode et qu'il convient a tous chevaliers 
reverentement traicter leur bonne fortune, sans la molester ny gehainer, et, 
monstant sus son cheval, luy donne des esperons, tyrant droict son chemin 
vers La Vauguyon, et Prelinguand avecques luy. 

Chapitre XXXVI 


-Gomment Gargantua desmollit le chasteau du Gue de Vede, et comment ilz 
passerent le gue.~ 

Venu que fut, raconta I'estat onquel avoit trouve les ennemys et du 
stratageme qu'il avoit faict, luy seul contre toute leur caterve, afferment 
que ilz n'estoient que maraulx, pilleurs et brigans, ignorans de toute 



discipline militaire, et que hardiment ilz se missent en voye, car il leurs 
seroit tres facile de les assommer comme bestes. 

Adoncques monta Gargantua sus sa grande jument, accompaigne comme davant 
avons diet, et, trouvant en son chemin un hault et grand arbre (lequel 
communement on nommoit I'Arbre de sainct Martin, pource qu'ainsi estoit creu 
un bourdon que jadis sainct Martin y planta), dist: «Voicy ce qu'il me 
failloit: cest arbre me servira de bourdon et de lance. » Et I'arrachit 
facilement de terre, et en ousta les rameaux, et le parapour son plaisir. 

Ce pendent sa jument pissa pour se lascher le ventre; mais ce fut en telle 
abondance qu'elle en feist sept lieues de deluge, et deriva tout le pissat 
au gue de Vede, et tant I'enfla devers le fil de I'eau que toute ceste bande 
des ennemys furent en grand horreur noyez, exceptez aulcuns qui avoient 
prins le chemin vers les cousteaux a gauche. 

Gargantua, venu a I'endroit du boys de Vede, feus advise par Eudemon que 
dedans le chasteau estoit quelque reste des ennemys, pour laquelle chose 
sgavoir Gargantua s'escria tant qu'il peut: 

«Estez vous la, ou n'y estez pas? Si vous y estez, n'y soyez plus; si n'y 
estez, je n'ay que dire.» 

Mais un ribauld canonnier, qui estoit au machicoulys, luy tyra un coup de 
canon et le attainct par la temple dextre furieusement; toutesfoys ne luy 
feist pour ce mal en plus que s'il luy eust gette une prune. 

«Qu'est ce la? (dist Gargantua). Nous gettez vous icy des grains de raisins? 

La vendange vous coustera cher!» pensant de vray que le boulet feust un 
grain de raisin. 

Ceulx qui estoient dedans le chasteau amuzez a la pille, entendant le bruit, 
coururent aux tours et forteresses, et luy tirerent plus de neuf mille vingt 
et cinq coups de faulconneaux et arquebouzes, visans tous a sa teste, et si 
menu tiroient contre luy qu'il s'escria: 

«Ponocrates, mon amy, ces mousches icy me aveuglent; baillez moy quelque 
rameau de ces saulles pour les chasser», pensant des plombees et pierres 
d'artillerie que feussent mousches bovines. 

Ponocrates I'advisa que n'estoient aultres mousches que les coups 
d'artillerye que Ton tiroit du chasteau. Alors chocqua de son grand arbre 
contre le chasteau, et a grands coups abastit et tours et forteresses, et 
ruyna tout par terre. Par ce moyen feurent tous rompuz et mis en pieces 
ceulx qui estoient en icelluy. 



De la partans, arriverent au pont du moulin et trouverent tout le gue 
couvert de corps mors en telle foulle qu'ilz avoient enguorge le cours du 
moulin, et c'estoient ceulx qui estoient peritz au deluge urinal de la 
jument. La feurent en pensement comment ilz pourroient passer, veu 
I'empeschement de ces cadavres. Mais Gymnaste dist: 

«Si les diables y ont passe, je y passeray fort bien. 

- Les diables (dist Eudemon) y ont passe pour en emporter les ames damnees. 

- Sainct Treignan! (dist Ponocrates) par doncques consequence necessaire il 
y passera. 

- Voyre, voyre (dist Gymnaste), ou je demoureray en chemin.» 

Et, donnant des esperons a son cheval, passa franchement oultre, sans que 
jamais son cheval eust fraieur des corps mors; car il I'avoit accoustume 
(selon la doctrine de /Elian) a ne craindre les ames ny corps mors - non en 
tuant les gens comme Diomedes tuoyt les Traces et Ulysses mettoit les corps 
de ses ennemys es pieds de ses chevaulx, ainsi que raconte Homere, - mais en 
luy mettant un phantosme parmy son foin et le faisant ordinairement passer 
sus icelluy quand il luy bailloit son avoyne. 

Les troys aultres le suibvirent sans faillir, excepte Eudemon, duquel le 
cheval enfoncea le pied droict jusques au genoil dedans la pance d'un gros 
et gras vilain qui estoit la noye, a I'envers, et ne le povoit tirer hors; 
ainsi demoureroit empestre jusques a ce que Gargantua du bout de son baston 
enfondrale reste des tripes du villain en I'eau, ce pendent que le cheval 
levoit le pied, et (qui est chose merveilleuse en hippiatrie) feut ledict 
cheval guery d'un surotqu'il avoit en celluy pied par I'atouchement des 
boyaux de ce gros marroufle. 

Chapitre XXXVII 


-Comment Gargantua, soy peignant, faisoit tomber de ses cheveulx les 
boulletz d'artillerye.- 

Issuz la rive de Vede, peu de temps apres aborderent au chasteau de 
Grandgousier qui les attendoit en grand desir. A sa venue, ilz le 
festoyerent a tour de bras; jamais on ne veit gens plus joyeux, car 
_Supplementum Supplementi Chronicorum_ diet que Gargamelle y mourut de joye. 
Je n'en spay rien de ma part, et bien peu me soucie ny d'elle ny d'aultre 

La verite fut que Gargantua, se refraischissant d'habillemens et se 
testonnantde son pigne (qui estoit grand de cent Cannes, appoincte de 
grandes dents de elephans toutes entieres), faisoit tomber a chascun coup 



plus de sept balles de bouletz qui luy estoient demourez entre ses cheveulx 
a la demolition du boys de Vede. Ce que voyant, Grandgousier, son pere, 
pensoit que feussent pous et luy dist: 

«Dea, mon bon filz, nous as tu aporte jusques icy des esparviers de Montagu? 
Je n'entendoys que la tu feisse residence. » 

Adonc Ponocrates respondit: 

«Seigneur, ne pensez que je I'aye mis au colliege de pouillerie qu'on nomme 
Montagu. Mieulx le eusse voulu mettre entre les guenaux de Sainct Innocent, 
pour I'enorme cruaulte et villennie que je y ay congneu. Car trap mieulx, 
sont traictez les forcez entre les Maures et Tartares, les meurtriers en la 
prison criminelle, voyre certes les chiens en vostre maison, que ne sont ces 
malautruz audict colliege, et, si j'estois roy de Paris, le diable m'emport 
si je ne metoys le feu dedans et faisoys brusler et principal et regens qui 
endurent ceste inhumanite davant leurs yeulx estre exercee!» 

Lors, levant un de ces boulletz, dist: 

«Ce sont coups de canon que n'a guieres a repceu vostre filz Gargantua 
passant davant le Boys de Vede, par la trahison de vos ennemys. Mais ilz en 
eurent telle recompense qu'ilz sont tous periz en la ruine du chasteau, 
comme les Philistins par I'engin de Sanson, et ceulx que opprima la tour de 
Siloe, desquelz est escript _Luce, xiij_. Iceulx je suis d'advis que nous 
poursuyvons, ce pendent que I'heur est pour nous, car I'occasion a tous ses 
cheveulx au front: quand elle est oultre passee, vous ne la povez plus 
revocquer; elle est chauve par le darriere de la teste et jamais plus ne 
retourne. 

- Vrayement, dist Grandgousier, ce ne sera pas a ceste heure, car je veulx 
vous festoyer pour ce soir, et soyez les tres bien venuz.» 

Ce diet, on apresta le soupper, et de surcroist feurent roustiz: seze beufz, 
troys genisses, trente et deux veaux, soixante et troys chevreaux 
moissonniers, quatre vingt quinze moutons, troys cens gourretzde laict a 
beau moust, unze vingt perdrys, sept cens becasses, quatre cens chappons de 
Loudunoys et Cornouaille, six mille poulletz et autant de pigeons, six cens 
gualinottes, quatorze cens levraux, troys cens et troys hostardes, et mille 
sept cens hutaudeaux. De venaison Ton ne peut tant soubdain recouvrir, fors 
unze sangliers qu'envoya I'abbe de Turpenay, et dix et huict bestes fauves 
que donna le seigneur de Grandmont, ensemble sept vingt faisans qu'envoya le 
seigneur des Essars, et quelques douzaines de ramiers, de oiseaux de 
riviere, de cercelles, buours, courtes, pluviers, francolys, cravans, 
tyransons, vanereaux, tadournes, pochecullieres, pouacres, hegronneaux, 
foulques, aigrettes, cigouingnes, Cannes petieres, oranges flammans (qui 



sont phoenicopteres), terrigoles, poulles de Inde, force coscossons, et 
renfort de potages. 


Sans poinct de faulte y estoit de vivres abondance, et feurent aprestez 
honnestement par Fripesaulce, Hoschepot et Pilleverjus, cuisiniers de 
Grandgousier. 

Janot, Micquel et Verrenet apresterent fort bien a boyre. 

Chapitre XXXVIII 


-Comment Gargantua mangea en sallade six pelerins. ~ 

Le propos requiert que racontons ce qu'advint a six pelerins, qui venoient 
de Sainct Sebastien, pres de Nantes, et pour soy hezberger celle nuict, de 
peur des ennemys, s'estoient mussezau jardin dessus les poyzars, entre les 
choulx et lectues. Gargantua se trouva quelque peu altere et demanda si Ton 
pourroit trouver de lectues pour faire sallade, et, entendent qu'il y en 
avoit des plus belles et grandes du pays, car elies estoient grandes comme 
pruniers ou noyers, y voulut aller luy mesmes et en emporta en sa main ce 
que bon luy sembla. Ensemble emporta les six pelerins, lesquels avoient si 
grand paour qu'ilz ne ausoient ny parler ny tousser. 

Les lavant doncques premierement en la fontaine, les pelerins disoient en 
voix basse I'un a I'aultre: «Qu'est il de faire? Nous noyons icy, entre ces 
lectues. Parlerons nous? Mais, si nous parlons, il nous tuera comme espies. » 
Et, comme ilz deliberoient ainsi, Gargantua les mist avecques ses lectues 
dedans un plat de la maison, grand comme la tonne de Cisteaulx, et, avecques 
huille et vinaigre et sel, les mangeoit pour soy refraischir davant souper, 
et avoit ja engoulle cinq des pelerins. Le sixiesme estoit dedans le plat, 
cache soubz une lectue, excepte son bourdon qui apparoissoit au dessus. 
Lequel voyant, Grandgousier dist a Gargantua: 

«Je croys que c'est la une corne de limasson; ne le mangez poinct 

- Pourquoy? (dist Gargantua). Ilz sont bons tout ce moys.» 

Et, tyrant le bourdon, ensemble enleva le pelerin, et le mangeoit tres bien; 
puis beut un horrible traict de vin pineau, et attendirent que Ton 
apprestast le souper. 

Les pelerins ainsi devorez se tirerent hors les meulles de ses dentz le 
mieulx que faire peurent, et pensoient qu'on les eust mys en quelque basse 
fousse des prisons, et, lors que Gargantua beut le grand traict, cuyderent 
noyer en sa bouche, et le torrent du vin presque les emporta au gouffre de 
son estomach; toutesfoys, saultans avec leurs bourdons, comme font les 



micqueiotz, se mirent en franchise I'oree des dentz. Mais, par malheur, I'un 
d'eux, tastant avecques son bourdon le pays a sgavoir s'ilz estoient en 
sceurete, frappa rudement en la faulted'une dent creuze et ferut le nerf de 
la mandibule, dont feist tres forte douleur a Gargantua, et commenga crier 
de raige qu'il enduroit. Pour doncques se soulaiger du mal, feist aporter 
son curedentz et, sortant vers le noyer grollier, vous denigea Messieurs les 
pelerins. Car il arrapoit I'un par les jambes, I'aultre par les espaules, 

I'aultre par la bezace, I'aultre par la foilluze, I'aultre par I'escharpe, 
et le pauvre haire qui I'avoit feru du bourdon, le accrochea par la 
braguette; toutesfoys ce luy fut un grand heur, car il luy percea une brosse 
chancreuze qui le martyrisoit depuis le temps qu'ilz eurent passe Ancenys. 

Ainsi les pelerins denigez s'enfuyrent a travers la plante a beau trot, et 
appaisa la douleur. 

En laquelle heure feut appelle par Eudemon pour soupper, car tout estoit 
prest: 

«Je m'en voys doncques (dist il) pisser mon malheur.» 

Lors pissa si copieusement que I'urine trancha le chemin aux pelerins, et 
furent contrainctz passer la grande boyre. Passans de la par I'oree de la 
Touche, en plain chemin tomberent tous, excepte Fournillier, en une trape 
qu'on avoit faict pour prandre les loups a la trainnee, dont escapperent 
moyennant I'industrie dudict Fournillier, qui rompit tous les lacz et 
cordages. De la issus, pour le reste de celle nuyct coucherent en une 
logepres le Couldray, et la feurent reconfortez de leur malheur par les 
bonnes parolles d'un de leur compaignie, nomme Lasdaller, lequel leur 
remonstra que ceste adventure avoit este predicte par David _Ps_.: 

«_Cum exurgerent homines in nos, forte vivos deglutissent nos_, quand nous 
feusmes mangez en salade au grain du set; _cum irasceretur furor eorum in 
nos, forsitan aqua absorbuisset nos_, quand il beut le grand traict; 

_torrentem pertransivit anima nostra-, quand nous passasmes la grande boyre; 
forsitan pertransisset anima nostra aquam intolerabilem_, de son urine, dont 
il nous tailla le chemin. _Benedictus Dominus, qui non dedit nos in 
captionem dentibus eorum. Anima nostra, sicut passer erepta est de laquea 
venantium_, quand nous tombasmes en la trape; Jaqueus contritus est_ par 
Fournillier, _et nos liberati sumus. Adjutorium nostrum_, etc.» 

Chapitre XXXIX 


-Comment le moyne fut festoye par Gargantua et des beaulx propos qu'il tint 
en souppant.- 


Quand Gargantua feut a table et la premiere poincte des morceaux feut 



baufree, Grandgousier commenga raconter la source et la cause de la guerre 
meue entre luy et Picrochole, et vint au poinct de narrer comment Frere Jean 
des Entommeures avoit triumphe a la defence du clous de I'abbaye, et le loua 
au dessus des prouesses de Camille, Scipion, Pompee, Cesar et Themistocles. 
Adoncques requist Gargantua que sus I'heure feust envoye querir, affin 
qu'avecques luy on consultast de ce qu'estoit a faire. Par leur vouloir 
I'alla querir son maistre d'hostel, et I'admena joyeusement avecques son 
baston de croix sus la mulle de Grandgousier. 

Quand il feut venu, mille charesses, mille embrassemens, mille bons jours 
feurent donnez: 

«Hes, Frere Jean, mon amy, Frere Jean mon grand cousin, Frere Jean de par le 
diable, I'acollee, mon amy! 

- A moy la brassee! 

- Cza, couillon, que je te esrenede force de t'acoll er!» 

Et Frere Jean de rigoller! Jamais homme ne feut tant courtoys ny gracieux. 

«Cza, cza (dist Gargantua), une escabelle icy, aupres de moy, a ce bout. 

- Je le veulx bien (dist le moyne), puis qu'ainsi vous plaist. Page, de 
I'eau! Boute, mon enfant, boute: elle me refraischira le faye. Bailie icy 
que je guargarize. 

- _Deposita cappa_ (dist Gymnaste); oustons ce froc. 

- Ho, par Dieu (dist le moyne), mon gentilhomme, il y a un CHAPITRE Jn 
statutis Ordinis_ auquel ne plairoit le cas. 

- Bren (dist Gymnaste), bren pour vostre CHAPITRE. Ce froc vous rompt les 
deux espaules; mettez bas. 

- Mon amy (dist le moyne), laisse le moy, car, par Dieu! je n'en boy que 
mieulx: il me faict le corps tout joyeux. Si je le laisse, Messieurs les 
pages en feront des jarretieres, comme il me feut faict une toys a 
Coulaines. Davantaige, je n'auray nul appetit. Mais, si en cest habit je 
m'assys a table, je boiray, par Dieu! et a toy et a ton cheval, et de hayt. 

Dieu guard de mat la compaignie! Je avoys souppe; mais pour ce ne mangeray 
je poinct moins, car j'ay un estomac pave, creux comme la botte sainct 
Benoist, tousjours ouvert comme la gibbessiere d'un advocat. De tous 
poissons, fors que la tanche, prenez I'aesle de la perdrys, ou la cuisse 
d'une nonnain. N'est ce falotement mourir quand on meurt le caicheroidde? 
Nostre prieur ayme fort le blanc de chappon. 



- En cela (dist Gymnaste) il ne semble poinct aux renars, car des chappons, 
poules, pouletz qu'ilz prenent, jamais ne mangent ie blanc. 

- Pourquoy? dist le moyne 

- Parce (respondit Gymnaste) qu'ilz n'ont poinct de cuisiniers a les cuyre, 
et, s'ilz ne sont competentement cuitz, il demeurent rouge et non blanc. La 
rougeur des viandes est indice qu'elles ne sont assez cuytes, exceptez les 
gammares et escrivices, que Ton cardinalize a la cuyte. 

- Feste Dieu Bayart! (dist le moyne) I'enfermier de nostre abbaye n'a 
doncques la teste bien cuyte, car il a les yeulx rouges comme un jadeau de 
vergne... Ceste cuisse de levrault est bonne pour les goutteux. A propos 
truelle, pourquoy est ce que les cuisses d'une damoizelle sont tousjours 
fraisches? 

- Ce problesme (dist Gargantua) n'est ny en Aristoteles, ny en Alexandre 
Aphrodise, ny en Plutarque. 

- C'est (dist le moyne) pour trois causes par lesquelles un lieu est 
naturellement refraischy: _primo_ pource que I'eau decourt tout du long; 
_secundo_, pource que c'est un lieu umbrageux, obscur et tenebreux, auquel 
jamais le soleil ne luist; et tiercement, pource qu'il est continuellement 
esvente des ventz du trou de bize, de chemise, et d'abondant de la 
braguette. Et de hayt! Page, a la humerieL. Crac, crac, crac... Que Dieu 

est bon, qui nous donne ce bon piotL. 

J'advoue Dieu, si j'eusse este au temps de Jesu-christ, j'eusse bien engarde 
que les Juifz ne I'eussent prins au jardin de Olivet. Ensemble le diable me 
faille si j'eusse failly de coupper les jarretz a Messieurs les Apostres, 
qui fuyrent tant laschement, apres qu'ilz eurent bien souppe, et laisserent 
leur bon maistre au besoing! Je hayz plus que poizon un homme qui fuyt quand 
il fault jouer de cousteaux. Hon, que je ne suis roy de France pour quatre 
vingtz ou cent ans! Par Dieu, je vous metroys en chien courtault les fuyars 
de Pavye! Leur fiebvre quartaine! Pourquoy ne mouroient ilz la plus tost que 
laisser leur bon prince en ceste necessity? N'est il meilleur et plus 
honorable mourir vertueusement bataillant que vivre fuyant villainement?... 
Nous ne mangerons gueres d'oysons ceste annee... Ha, mon amy, bailie de ce 
cochon... Diavol! il n'y a plus de moust: _germinavit radix Jesse_. Je renye 
ma vie, je meurs de soif... Ce vin n'est des pires. Quel vin beuviez vous a 
Paris? Je me donne au diable si je n'y tins plus de six moys pour un temps 
maison ouverte a tous venens!... Congnoissez vous Frere Claude des Haulx 
Barrois? O le bon compaignon que c'est! Mais quelle mousche I'a picque? II 
ne faict rien que estudier depuis je ne sgay quand. Je n'estudie poinct, de 
ma part. En nostre abbaye nous ne estudions jamais, de peur des auripeaux. 



Nostre feu abbe disoit que c'est chose monstrueuse veoir un moyne sgavant. 
Par Dieu, Monsieur mon amy, _magis magnos clericos non sunt magis magnos 
sapientes_... Vous ne veistes oncques tant de lievres comme il y en a ceste 
annee. Je n'ay peu recouvrir ny aultour ny tiercelet de lieu du monde. 

Monsieur de la Belionniere m'avoit promis un lanier, mais il m'escripvit n'a 
gueres qu'ii estoit devenu patays. Les perdris nous mangeront ies aureilles 
mesouan. Je ne prens poinct de plaisir a la tonnelle, car je y morfonds. Si 
je ne cours, si je ne tracasse, je ne suis poinct a mon aize. Vray est que, 
saultant les hayes et buissons, mon froc y laisse du poil. J ay recouvert un 
gentil levrier. Je donne au diable Si luy eschappe lievre. Un lacquays le 
menoit a Monsieur de Maulevrier; je ie destroussay. Feis je mal? 

-Nenny, Frere Jean (dist Gymnaste), nenny, de par tous les diabies, nenny! 

-Ainsi (dist le moyne), a ces diabies, ce pendent qu'ilz durent! Vertus de 
Dieu! qu'en eust faict ce boyteux? Le cor Dieu! il prent plus de plaisir 
quand on luy faict present d'un bon couble de beufz! 

-Comment (dist Ponocrates), vous jurez, Frere Jean? 

-Ce n'est (dist le moyne) que pour orner mon langaige. Ce sont couleurs de 
rethorique Ciceroniane.» 

Chapitre XL 


-Pourquoy les moynes sont refuyz du monde, et pour quoy les ungs ont le nez 
plus grand que les aultres.- 

Foy de Christian! (dist Eudemon) je entre en grande resverie, considerant 
I'honnestete de ce moyne, car il nous esbaudist icy tous. Et comment 
doncques est ce qu'on rechasse les moynes de toutes bonnes compaignies, les 
appellans troublefeste, comme abeilles chassent les freslons d'entour leurs 
rousches? «_lgnavum fucos pecus_ 

(dist Maro), 

_a presepibus arcent_.» 

A quoy respondit Gargantua. 

«ll n'y a rien si vrai que le froc et la cogule tire a soy les opprobres, 
injures et maledictions du monde, tout ainsi comme le vent diet Cecias 
attire les nues. La raison peremptoire est parce qu'ilz mangent la merde du 
monde, c'est a dire les pechez, et comme machemerdes Ton les rejecte en 
leurs retraietz, ce sont leurs conventz et abbayes, separez de conversation 
poiiticque comme sont ies retraietz d'une maison. Mais, si entendez pourquoy 



un cinge en une famille est tousjours mocque et hersele, vous entendrez 
pourquoy les moines sont de tous refuys, et des vieux et des jeunes. Le 
cinge ne guarde poinct la maison, comme un chien; il ne tire pas I'aroy, 
comme le beuf; il ne produict ny laict ny layne, comme la brebis; il ne 
porte pas le faiz, comme le cheval. 

Ce qu'il faict est tout conchier et degaster, qui est la cause pourquoy de 
tous repceoyt mocqueries et bastonnades. Semblablement, un moyne (j'entends 
de ces ocieux moynes) ne laboure comme le paisant, ne garde le pays comme 
I'homme de guerre, ne guerist les malades comme le medicin, ne presche ny 
endoctrine le monde comme le bon docteur evangelicque et pedagoge, ne porte 
les commoditez et choses necessaires a la republicque comme le marchant. Ce 
est la cause pourquoy de tous sont huez et abhorrys. 

- Voyre, mais (dist Grandgousier) ilz prient Dieu pour nous. 

- Rien moins (respondit Gargantua). Vray est qu'ilz 

- Voyre (dist le moyne), une messe, unes matines, unes vespres bien sonneez 
sont a demy dictes. 

- Ilz marmonnent grand renfort de legendes et pseaulmes nullement par eux 
entenduz; ilz content force patenostres, entrelardees de longs Ave Mariaz, 
sans y penser ny entendre, et ce je appelle mocquedieu, non oraison. Mais 
ainsi leurs ayde Dieu, s'ilz prient pour nous, et non par paour de perdre 
leurs miches et souppes grasses. Tous vrays Christians, de tous estatz, en 
tous lieux, en tous temps, prient Dieu, et I'Esperit prie et interpelle pour 
iceulx, et Dieu les prent en grace. Maintenant tel est nostre bon Frere 
Jean. Pourtant chascun le soubhaite en sa compaignie. II n'est point bigot; 

il n'est poinct dessire; il est honeste, joyeux, delibere, bon compaignon; 
il travaille; il labeure; il defent les opprimez; il conforte les affligez; 
il subvient es souffreteux; il garde les clous 

- Je foys (dist le moyne) bien dadvantage; car, en despeschant nos matines 
et anniversaires on cueur, ensemble je fois des chordes d'arbaleste, je 
polys des matraz et guarrotz, je foys des retz et des poches a prendre les 
connis. Jamais je ne suis oisif. Mais or gza, a boyre! a boyre cza! Aporte 

le fruict; ce sont chastaignes du boys d'Estrocz, avec bon vin nouveau, voy 
vous la composeur de petz. Vous n'estez encores ceans amoustillez. Par Dieu, 
je boy a tous guez, comme un cheval de promoteur!» Gymnaste luy dist: «Frere 
Jean, oustez ceste rouppie que vous pend au nez. 

- Fla! ha! (dist le moyne) serois je en dangier de noyer, veu que suis en 
I'eau jusques au nez? Non, non. Quare? Quia elle en sort bien, mais poinct 
n'y entre, car il est bien antidote de pampre. O mon amy, qui auroit bottes 
d'hyver de tel cuir, hardiment pourroit il pescher aux huytres, car jamais 



ne prendroient eau. 

- Pourquoy (dist Gargantua) est ce que Frere Jean a si beau nez? 

- Parce (respondit Grandgousier) que ainsi Dieu i'a voulu, lequel nous faict 
en telle forme et telle fin, selon son divin arbitre, que faict un potier 

ses vaisseaulx. 

- Parce (dist Ponocrates) qu'il feut des premiers a la foyre des nez. II 
print des plus beaulx et plus grands. 

- Trut avant! (dist le moyne). Selon vraye philosophie monasticque, c'est 
parce que ma nourrice avoit les tetins moletz: en la laictant, mon nez y 
enfondroit comme en beurre, et la s'eslevoit et croissoit comme la paste 
dedans la met. Les durs tetins de nourrices font les enfans camuz. Mais, 
guay, guay! _Ad formam nasi cognoscitur ad te levavi_... Je ne mange jamais 
de confitures. Page, a la humerie! Item, rousties!» 

Chapitre XLI 


-Comment le moyne feist dormir Gargantua, et de ses heures et breviaire.- 

Le souper achieve, consulterent sus I'affaire instant, et feut conclud que 
environ la minuict ilz sortiroient a I'escarmouche pour sgavoir quel guet et 
diligence faisoient leurs ennemys; en ce pendent, qu'il se reposeroient 
quelque peu pour estre plus frais. Mais Gargantua ne povoit dormir en 
quelque fagon qu'il se mist. Dont luy dist le moyne: «Je ne dors jamais bien 
a mon aise, sinon quand je suis au sermon ou quand je prie Dieu. Je vous 
supplye, commengons, vous et moy, les sept pseaulmes pour veoir si tantost 
ne serez endormy.» L'invention pleut tres bien a Gargantua, et, commenceant 
le premier pseaulme, sus le poinct de _Beati quorum_ s'endormirent et I'un 
et I'aultre. Mais le moyne ne faillit oncques a s'esveiller avant la minuict 
tant il estoit habitue a I'heure des matines claustralles. Luy esveille, 
tous les aultres esveilla, chantant a pleine voix la chanson: 

«Ho, Regnault, reveille toy, veille; 

O, Regnault, reveille toy.» 

Quand tous furent esveillez, il diet: «Messieurs, I'on diet que matines 
commencent par tousser, et souper par boyre. Faisons au rebours; commengons 
maintenant noz matines par boyre, et de soir, a I'entree de souper, nous 
tousserons a qui mieulx mieulx.» Dont dist Gargantua: «Boyre si tost apres 
le dormir, ce n'est vescu en diete de medicine. II se fault premier escurer 
I'estomach des superfluitez et excremens. 



- C'est (dist le moyne) bien medicine! Cent diables me saultent au corps 
s'il n'y a plus de vieulx hyvrognes qu'il n'y a de vieulx medicins! J'ay 
compose avecques mon appetit en telle paction que tousjours il se couche 
avecques moy, et a cela je donne bon ordre le jour durant, aussy avecques 
moy il se lieve. Rendez tant que vouldrez vos cures, je m'en voys apres mon 
tyrouer. 

- Quel tyrouer (dist Gargantua) entendez vous?-Mon breviaire (dist le 
moyne), car - tout ainsi que les faulconniers, davant que paistre leurs 
oyseaux, les font tyrer quelque pied de poulle pour leurs purger le cerveau 
des phlegmes et pour les mettre en appetit, - ainsi, prenant ce joyeux petit 
breviaire au matin, je m'escure tout le poulmon, et voy me la prest a boyre 

- A quel usaiges (dist Gargantua) dictez vous ces belles heures? 

- A I'usaige (dist le moyne) de Fecan, a troys pseaulmes et troys legons ou 
rien du tout qui ne veult. Jamais je ne me assubjectis a heures: les heures 
sont faictez pour I'homme, et non I'homme pour les heures. Pour tant je toys 
des miennes a guise d'estrivieres; je les acourcis ou allonge quand bon me 
semble: _brevis oratio penetrat celos, longa potatio evacuat cyphos_. Ou est 
escript cela? 

- Par ma toy (dist Ponocrates), je ne sgay, mon petit couillaust; mais tu 
vaulx trop! 

- En cela (dist le moyne) je vous ressemble. Mais _venite apotemus_. » L'on 
apresta carbonnades a force et belles souppes de primes, et beut le moyne a 
son plaisir. Aulcuns luy tindrent compaignie, les aultres s'en deporterent. 

Apres, chascun commenga soy armer et accoustrer, et armerent le moyne contre 
son vouloir, car il ne vouloit aultres armes que son froc davant son 

estomach et le baston de la croix en son poing. Toutesfoys, a leur plaisir 

feut arme de pied en cap et monte sus un bon coursier du royaulme, et un 

gros braquemart au couste, ensemble Gargantua, Ponocrates, Gymnaste, Eudemon 

et vingt et cinq des plus adventureux de la maison de Grandgousier, tous 

armez a I'advantaige, la lance au poing, montez comme sainct George, chascun 

ayant un harquebouzier en crope. 

Chapitre XLII 


-Comment le moyne donne couraige a ses compaignons et comment il pendit a 
une arbre.- 

Or s'en vont les nobles champions a leur adventure, bien deliberez 
d'entendre quelle rencontre fauldra poursuyre et de quoy se fauldra 
contregarder, quand viendra la journee de la grande et horrible bataille. Et 
le moyne leur donne couraige, disant: « Enfans, n'ayez ny paour ny doubte, 



je vous conduiray seurement. Dieu et sainct Benoit soient avecques nous! Si 
j'avoys la force de mesmes le couraige, par la mort bieu! je vous les 
plumeroys comme un canart! Je ne crains rien fors I'artilierie. Toutesfoys, 
je spay quelque oraison que m'a bailie le soubsecretain de nostre abbaye, 
laquelle guarentist la personne de toutes bouches a feu; mais elle ne me 
profitera de rien, car je n'y adjouste poinct de foy. Toutesfoys, mon baston 
de croix fera diables. Par Dieu, qui fera la cane, de vous aultres, je me 
donne au diable si je ne le fays moyne en mon lieu et I'enchevestre de mon 
froc: il porte medicine a couhardise de gens. Avez point ouy parler du 
levrier de Monsieur de Meurles qui ne valloit rien pour les champs? II luy 
mist un froc au col. Par le corps Dieu! il n'eschappoit ny lievre ny regnard 
devant luy, et, que plus est, couvrit toutes les chiennes du pays, qui 
auparavant estoit esrene et _de frigidis et maleficiatis_.» Le moyne, disans 
ces parolles en cholere, passa soubz un noyer, tyrant vers la Saullaye, et 
embrocha la visiere de son heaulme a la roupte d'une grosse branche du 
noyer. Ce non obstant donna fierement des esperons a son cheval, lequel 
estoit chastouilleur a la poincte, en maniere que le cheval bondit en avant, 
et le moyne, voulant deffaire sa visiere du croc, lasche la bride et de la 
main se pend aux branches, ce pendent que le cheval se desrobe dessoubz luy 
Par ce moyen demoura le moyne pendent au noyer et criant a I'aide et au 
meurtre, protestant aussi de trahison. Eudemon premier I'aperceut et, 
appellant Gargantua: « Sire, venez et voyez Absalon pendu!» Gargantua, venu, 
considera la contenence du moyne et la forme dont il pendoit, et dist a 
Eudemon: « Vous avez mal rencontre, le comparant a Absalon, car Absalon se 
pendit par les cheveux; mais le moyne, ras de teste, s'est pendu par les 
aureilles. 

- Aydez moy (dist le moyne), de par le diable! N'est-il pas bien le temps de 
jazer? Vous me semblez les prescheurs decretalistes, qui disent que 
quiconques voira son prochain en dangier de mort, il le doibt, sus peine 
d'excommunication trisulce, plustoust admonnester de soy confesser et mettre 
en estat de grace que de luy ayder. Quand doncques je les voiray tombez en 
la riviere et prestz d'estre noyez, en lieu de les aller querir et bailler 
la main, je leur feray un beau et long sermon _de contemptu mundi et fuga 
seculi_, et, lorsqu'ilz seront roides mors, je les iray pescher. 

-Ne bouge (dist Gymnaste), mon mignon, je te voys querir, car tu es gentil 
petit monachus: 

«_Monachus in claustro 
Non valet ova duo; 

Sed, quando est extra, 

Bene vale triginta_. 

«J'ay veu des pendus plus de cinq cens, mais je n'en veis oncques qui eust 
meilleure grace en pendilant, et, si je I'avoys aussi bonne, je vouldroys 



ainsi pendre toute ma vye. 


-Aurez vous (dist ie moyne) tantost assez presche? Aidez moy de par Dieu, 
puisque de par I'Aultre ne voulez. Par I'habit que je porte, vous en 
repentirez _tempore et loco prelibatis_.» 

Allors descendit Gymnaste de son cheval, et montant au noyer, souleva le 
moyne par les goussetz d'une main, et de I'autre deffist sa visiere du croc 
de I'arbre et ainsi le laissa tomber en terre et soy apres. 

Descendu que feut, le moyne se deffist de tout son arnoys et getta I'une 
piece apres I'autre parmy le champ, et, reprenant son baston de la croix, 
remonta sus son cheval, lequel Eudemon avoit retenu a la fuite. 

Ainsi s'en vont joyeusement, tenans le chemin de la Saullaye. 

Chapitre XLIII 


-Comment I'escharmouche de Picrochole feut rencontre par Gargantua, et 
comnent le moyne tua le capitaine Tyravant, et puis fut prisonnier entre les 
ennemys.- 

Picrochole, a la relation de ceulx qui avoient evade a la roupte lors que 
Tripet fut estripe, feut esprins de grand courroux, ouyant que les diables 
avoient couru suz ses gens, et tint son conseil toute la nuict, auquel 
Hastiveau et Toucquedillon conclurent que sa puissance estoit telle qu'il 
pourroit defaire tous les diables d'enfer s'ilz y venoient, ce que 
Picrochole ne croyoit du tout, aussy ne s'en defioit il. Pourtant envoya 
soubz la conduicte du conte Tyravant, pour descouvrir le pays, seize cents 
chevaliers tous montez sus chevaulx legiers, en escarmousche, tous bien 
aspergez d'eau beniste et chascun ayant pour leur signe une estolle en 
escharpe, a toutes adventures, s'ilz rencontroient les diables, que par 
vertus tant de ceste eau Gringorienne que des estolles, yceulx feissent 
disparoir et esvanouyr. Coururent doncques jusques pres La Vauguyon et la 
Maladerye, mais oncques ne trouverent personne a qui parler, dont 
repasserent par le dessus, et en la loge et tugure pastoral, pres le 
Couldray, trouverent les cinq pelerins, lesquels liez et baffouez emmenerent 
comme s'ilz feussent espies, non obstant les exclamations, adjurations et 
requestes qu'ilz feissent. Descendus de la vers Seuille, furent entenduz par 
Gargantua, lequel dist a ses gens: 

«Compaignons, il y a icy rencontre, et sont en nombre trop plus dix toys que 
nous. Chocquerons nous sus eulx? 

- Que diable (dist le moyne) ferons nous doncq? Estimez vous les hommes par 
nombre, et non par vertus et hardiesse?» Puis s'escria: «Chocquons, diables, 



chocquons!» 


Ce que entendens, les ennemys pensoient certainement que feussent vrays 
diables, dont commencerent fuyr a bride avallee, excepte Tyravant, lequel 
coucha sa lance en I'arrest et en ferut a toute oultrance le moyne au milieu 
de la poictrine; mais, rencontrant le froc horrifique, rebouscha par le fer, 
comme si vous frappiez d'une petite bougie contre une enclume. Adoncq le 
moyne avec son baston de croix luy donna entre col et collet sus I'os 
acromion si rudement qu'il I'estonna et feist perdre tout sens et movement, 
et tomba es piedz du cheval. Et, voyant I'estolle qu'il portoit en escharpe, 
dist a Gargantua: «Ceulx cy ne sont que prebstres: ce n'est q'un 
commencement de moyne Par sainct Jean je suis moyne parfaict: je vous en 
tueray comme de mousches.» 

Puis le grand gualot courut apres, tant qu'il atrapa les derniers, et les 
abbastoit comme seille, frappant a tors et a travers. 

Gymnaste interrogua sus I'heure Gargantua s'ilz les debvoient poursuivre. A 
quoy dist Gargantua: 

«Nul!ement, car, selon vraye discipline militaire, jamais ne fault mettre 
son ennemy en lieu de desespoir, parce que telle necessity luy multiplie sa 
force et accroist le couraige qui ja estoit deject et failly, et n'y a 
meilleur remede de salut a gens estommiz et recreuz que de ne esperer salut 
aulcun. Quantes victoires ont este tollues des mains des vaincqueurs par les 
vaincuz, quand il ne se sont contentes de raison, mais ont attempte du tout 
mettre a internition et destruire totallement leurs ennemys, sans en vouloir 
laisser un seul pour en porter les nouvelles! Ouvrez tousjours a voz ennemys 
toutes les portes et chemins, et plustost leurs faictes un pont d'argent 
affin de les renvoyer. 

-Voyre, mais (dist Gymnaste) ilz ont le moyne. 

- Ont ilz (dist Gargantua) le moyne? Sus mon honneur, que ce sera a leur 
dommaige! Mais, affin de survenir a tous azars, ne nous retirons pas 
encores; attendons icy en silence, car je pense ja assez congnoistre I'engin 
de noz ennemys. Ms se guident par sort, non par conseil.» 

Iceulx ainsi attendens soubz les noiers, ce pendent le moyne poursuyvoit, 
chocquant tous ceulx qu'il rencontroit, sans de nuliy avoir mercy, jusque a 
ce qu'il rencontra un chevalier qui portoit en crope un des pauvres 
pelerins. Et la, le voulent mettre a sac, s'escria le pelerin. «Ha, Monsieur 
le Priour, mon amy, Monsieur le Priour, sauvez moy, je vous en prie!» 

Laquelle parolle entendue, se retournerent arriere les ennemys, et, voyans 
que la n'estoit que le moyne qui faisoit cest esclandre, le chargerent de 
coups comme on faict un asne de boys; mais de tout rien ne sentoit, 



mesmement quand ilz frapoient sus son froc, tant ii avoit la peau dure. Puis 
le baillerent a guarder a deux archiers, et, tournans bride, ne veirent 
personne contre euix, dont existimerent que Gargantua estoit fuy avecques sa 
bande. Adoncques coururent vers ies Noyrettes tant roiddement qu'ilz peurent 
pour ies rencontrer, et laisserent la le moyne seul avecques deux archiers 
de guarde 

Gargantua entendit le bruit et hennissement des chevauix et diet a ses gens: 

«Compaignons, j'entends le trac de noz ennemys, et ja appergoy aulcuns 
d'iceulx qui viennent contre nous a ia foulie. Serrons nous icy, et tenons 
le chemin en bon ranc. Par ce moyen nous Ies pourrons recepvoir a ieur perte 
et a nostre honneur.» 

Chapitre XLIV 


-Comment le moyne se deffist de ses guardes, et comment I'escarmouche de 
Picrochole feut deffaicte.- 

Le moyne, les voyant ainsi departir en desordre, conjectura qu'ilz alloient 
charger sus Gargantua et ses gens, et se contristoit merveilieusement de ce 
qu'il ne les povoit secourir. Puis advisa la contenence de ses deux archiers 
de guarde, lesquelz eussent voluntiers couru apres la troupe pour y butiner 
quelque chose et tousjours regardoient vers la vallee en laquelle ilz 
descendoient. Dadvantaige syllogisoit, disant: 

«Ces gens icy sont bien mal exercez en faietz d'armes, car oneques ne me ont 
demande ma toy et ne me ont ouste mon braquemart.» 

Soubdain apres, tyra son diet braquemart et en ferut I'archier qui le tenoit 
a dextre, luy coupant entierement les venes jugulaires et arteres spagitides 
du col, avecques le guarguareon, jusques es deux adenes, et, retirant le 
coup, luy entreouvrit le mouelle spinale entre la seconde et tierce 
vertebre: la tomba I'archier tout mort. Et le moyne, detournant son cheval a 
gauche, courut sus I'aultre, lequel, voyant son compaignon mort et le moyne 
adventaige sus soy, cryoit a haulte voix: 

«Ha, Monsieur le Priour, je me rendz! Monsieur le Priour, mon bon amy, 
Monsieur le Priour! » 

Et le moyne cryoit de mesmes: 

«Monsieur le Posteriour, mon amy, Monsieur le Posteriour, vous aurez sus voz 
posteres. 


- Ha! (disoit I'archier) Monsieur le Priour, mon mignon, Monsieur le Priour, 



que Dieu vous face abbe! Par I'habit (disoit le moyne) que je porte, je vous 
feray icy cardinal. Rensonnez vous les gens de religion? Vous aurez un 
chapeau rouge a ceste heure de ma main.» Et I'archier cryoit: 

«Monsieur le Priour, Monsieur le Priour, Monsieur I'Abbe futeur, Monsieur le 
Cardinal, Monsieur le tout! Ha! ha! hes! non, Monsieur le Priour, mon bon 
petit Seigneur le Priour, je me rends a vous! - Et je te rends (dist le 
moyne) a tous les diables.» Lors d'un coup luy tranchit la teste, luy 
coupant le test sus les os petrux, et enlevant les deux os bregmatis et la 
commissure sagittale avecques grande partie de I'os coronal, ce que faisant 
luy tranchit les deux meninges et ouvrit profondement les deux posterieurs 
ventricules du cerveau; et demoura le craine pendent sus les espaules a la 
peau du pericrane par derriere, en forme d'un bonnet doctoral, noir par 
dessus, rouge par dedans. Ainsi tomba roidde mort en terre. 

Ce faict, le moyne donne des esperons a son cheval et poursuyt la voye que 
tenoient les ennemys, lesquelz avoient rencontre Gargantua et ses 
compaignons au grand chemin et tant estoient diminuez au nombre, pour 
I'enorme meurtre que y avoit faict Gargantua avecques son grand arbre, 

Gymnaste, Ponocrates, Eudemon et les aultres, qu'ilz commengoient soy 
retirer a diligence, tous effrayez et perturbez de sens et entendement, 
comme s'ilz veissent la propre espece et forme de mort davant leurs yeulx. 

Et - comme vous voyez un asne, quand il a au cul un oestre Junonicque ou une 
mouche qui le poinct, courir ga et la sans voye ny chemin, gettant sa charge 
par terre, rampant son train et renes, sans aulcunement respirer ny prandre 
repos, et ne sgayt on qui le meut, car Ton ne veoit rien qui le touche, 
ainsi fuyoient ces gens, de sens desprouveuz, sans sgavoir cause de fuyr; 
tant seulement les poursuit une terreur panice laquelle avoient conceue en 
leurs ames. Voyant le moyne que toute leur pensee n'estoit sinon a guaigner 
au pied, descend de son cheval et monte sus une grosse roche qui estoit sus 
le chemin, et avecques son grand braquemart frappoit sus ces fuyars a grand 
tour de bras, sans se faindre ny espargner. Tant en tua et mist par terre 
que son braquemart rompit en deux pieces. Adoncques pensa en soy mesmes que 
c'estoit assez massacre et tue, et que le reste debvoit eschapper pour en 
porter les nouvelles. 

Pourtant saisit en son poing une hasche de ceulx qui la gisoient mors et se 
retourna derechief sus la roche, passant temps a veoir fouyr les ennemys et 
cullebuter entre les corps mors, excepte que a tous faisoit laisser leurs 
picques, espees, lances et hacquebutes; et ceulx qui portoient les pelerins 
liez, il les mettoit a pied et delivroit leurs chevaulx audictz pelerins, 
les retenent avecques soy I'oree de la haye, et Toucquedillon, lequel il 
retint prisonnier. 


Chapitre XLV 



-Comment le moyne amena les pelerins et les bonnes parolles que leur dist 
Grandgousier.- 

Ceste escarmouche parachevee, se retyra Gargantua avecques ses gens, excepte 
le moyne et sus la poincte du jour se rendirent a Grandgousier, lequel en 
son lict prioit Dieu pour leur salut et victoire, et, les voyant tous saulfz 
et entiers, les embrassa de bon amour et demanda nouvelles du moyne. Mais 
Gargantua luy respondit que sans doubte leurs ennemys avoient le moyne. « llz 
auront (dist Grandgousier) doncques male encontre», ce que avoit este bien 
vray. 

Pourtant encores est le proverbe en usaige de _bailler le moyne a quelc'un_. 

Adoncques commenda qu'on aprestat tres bien a desjeuner pour les 
refraischir. Le tout apreste, Ton appella Gargantua; mais tant luy grevoit 
de ce que le moyne ne comparoit aulcunement, qu'il ne vouloit ny boire ny 
manger. 

Tout soubdain le moyne arrive et, des la porte de la basse court, s'escria: 

«Vin frays, vin frays, Gymnaste, mon amy!» 

Gymnaste sortit et veit que c'estoit Frere Jean qui amenoit cinq pelerins et 
Toucquedillon prisonnier. Dont Gargantua sortit au devant, et luy feirent le 
meilieur recueil que peurent, et le menerent davant Grandgousier, lequel 
I'interrogea de toute son adventure. Le moyne luy disoit tout, et comment on 
I'avoit prins, et comment il s'estoit deffaict des archiers, et la boucherie 
qu'il avoit faict par le chemin, et comment il avoit recouvert les pelerins 
et amene le capitaine Toucquedillon. Puis se mirent a bancqueter joyeusement 
tous ensemble. 

Ce pendent Grandgousier interrogeoit les pelerins de quel pays ilz estoient, 
dont il venoient et ou ilz alloient. 

Lasdaller pour tous respondit: 

«Seigneur, je suis de Sainct Genou en Berry; cestuy cy est de Paluau; cestuy 
cy est de Onzay; cestuy cy est de Argy; et cestuy cy est de Villebrenin. 

Nous venons de Sainct Sebastian pres de Nantes, et nous en retournons par 
noz petites journees. 

- Voyre, mais (dist Grandgousier) qu'alliez vous faire a Sainct Sebastian? 

- Nous allions (dist Lasdaller) luy offrir noz votes contre la peste. 

- O (dist Grandgousier) pauvres gens, estimez vous que la peste vienne de 



sainct Sebastian? 


- Ouy vrayement (respondit Lasdaller), noz prescheurs nous I'afferment. 

- Ouy? (dist Grandgousier) les faulx prophetes vous annoncent ilz telz abuz? 
Blasphement ilz en ceste fagon les justes et sainctz de Dieu qu'ilz les font 
semblables aux diables, qui ne font que mal entre les humains, comme Homere 
escript que la peste fut mise en I'oust des Gregoys par Apollo, et comme les 
poetes faignent un grand tas de Vejoves et dieux malfaisans? Ainsi preschoit 

a Sinays un caphart que sainct Antoine mettoit le feu es jambes, sainct 
Eutrope faisoit les hydropiques, sainct Gildas les folz, sainct Genou les 
gouttes. Mais je le puniz en tel exemple, quoy qu'il me appellast heretique, 
que depuis ce temps caphart quiconques n'est auze entrer en mes terres, et 
m'esbahys si vostre roy les laisse prescher par son royaulme telz scandales, 
car plus sont a punir que ceulx qui, par art magicque ou aultre engin, 
auroient mis la peste par le pays. La peste ne tue que le corps, mais telz 
imposteurs empoisonnent les ames.» 

Luy disans ces parolles, entra le moyne tout delibere, et leurs demanda: 

«Dont este vous, vous aultres pauvres hayres? 

- De Sainct Genou, dirent ilz. 

- Et comment (dist le moyne) se porte I'abbe Tranchelion, le bon beuveur? Et 
les moynes, quelle chere font ilz? Le cor Dieu! ilz biscotent voz femmes, ce 
pendent que estes en romivage! 

- Hin, hen! (dist Lasdaller) je n'ay pas peur de la mienne, car qui la verra 
de jour ne se rompera ja le col pour Taller visiter la nuict. 

- C'est (dist le moyne) bien rentre de picques! Elle pourroit estre aussi 
layde que Proserpine, elle aura, par Dieu, la saccade puisqu'il y a moynes 
autour, car un bon ouvrier meet indifferentement toutes pieces en oeuvre. 

Que j'aye la verolle en cas que ne les trouviez engroissees a vostre retour, 
car seulement I'ombre du clochier d'une abbaye est feconde. 

- C'est (dist Gargantua) comme I'eau du Nile en Egypte, si vous croyez 
Strabo; et Pline, Jib. vij. chap. iij_, advise que c'est de la miche, des 
habitz et des corps. » 

Lors dist Grandgousier: 

«Allez vous en, pauvres gens, au nom de Dieu le createur, lequel vous soit 
en guide perpetuelle, et dorenavant ne soyez faciles a ces otieux et 
inutilles voyages. Entretenez voz families, travaillez, chascun en sa 



vocation, instruez voz enfans, et vivez comme vous enseigne le bon apostre 
sainct Paoul. Ce faisans, vous aurez la garde de Dieu, des anges et des 
sainctz avecques vous, et n'y aura peste ny mal qui vous porte nuysance.» 

Puis les mena Gargantua prendre leur refection en la salle; mais les 
pelerins ne faisoient que souspirer, et dirent a Gargantua: 

«0 que heureux est le pays qui a pour seigneur un tel homme! Nous sommes 
plus edifiez et instruictz en ces propos qu'il nous a tenu qu'en tous les 
sermons que jamais nous feurent preschez en nostre ville. 

- C'est (dist Gargantua) ce que diet Platon, Jib. v. de Rep._: que tors les 
republiques seroient heureuses quand les roys philosopheroient ou les 
philosophes regneroient.» 

Puis leur feist emplir leurs bezaces de vivres, leurs bouteilles de vin, et 
a chascun donna cheval pour soy soulager au reste du chemin, et quelques 
carolus pour vivre. 

Chapitre XLVI 


-Comment Grandgousier traicta humainement Toucquedillon prisonnier.- 

Toucquedillon fut presente a Grandgousier et interroge par icelluy sus 
I'entreprinze et affaires de Picrochole, quelle fin il pretendoit par ce 
tumultuaire vacarme. A quoy respondit que sa fin et sa destinee estoit de 
conquester tout le pays, s'il povoit, pour I'injure faicte a ses fouaciers. 

«C'est (dist Grandgousier) trap entreprint: qui trop embrasse peu estrainct. 

Le temps n'est plus d'ainsi conquester les royaulmes avecques dommaige de 
son prochain frere Christian. Ceste imitation des anciens Hercules, 

Alexandres, Hannibalz, Scipions, Cesars et aultres telz, est contraire a la 
profession de I'Evangile, par lequel nous est commande guarder, saulver, 
regir et administrer chascun ses pays et terres, non hostilement envahir les 
aultres, et, ce que les Sarazins et Barbares jadis appelloient prouesses, 
maintenant nous appellons briguanderies et mechansetez. Mieulx eust il faict 
soy contenir en sa maison, royallement la gouvernant, que insulter en la 
mienne, hostillement la pillant; car par bien la gouverner I'eust augmentee, 
par me piller sera destruict. 

«Allez vous en au nom de Dieu, suyvez bonne entreprise; remonstrez a vostre 
roy les erreurs que congnoistrez, et jamais ne le conseillez ayant esgard a 
vostre profit particulier, car avecques le commun est aussy le propre perdu. 
Quand est de vostre ranezon, je vous la donne entierement, et veulx que vous 
soient rendues armes et cheval. 



«Ainsi faut il faire entre voisins et anciens amys, veu que ceste nostre 
difference n'est poinct guerre proprement, comme Platon, Ji. v. de Rep i_, 
vouloit estre non guerre nominee, ains sedition, quand les Grecz meuvoient 
armes les ungs contre les aultres, ce que, si par male fortunes advenoit, il 
commande qu'on use de toute modestie. Si guerre la nommez, elie n'est que 
superficiaire, elle n'entre poinct au profond cabinet de noz cueurs: car nul 
de nous n'est oultrage en son honneur, et n'est question, en somme totale, 
que de rabiller quelque faulte commises par nos gens, j'entends et vostres 
et nostres, laquelle, encores que congneussiez, vous doibviez laisser couler 
oultre, car les personnages querelans estoient plus a contempner que a 
ramentevoir, mesmement leurs satisfaisant selon le grief, comme je me suis 
offert. Dieu sera juste estimateur de nostre different, lequel je supplye 
plus tost par mort mes tollir de ceste vie et mes biens deperir davant mes 
yeux, que par moy ny les miens en rien soit offense. » 

Ces paroles achevees, appella le moyne et davant tous luy demanda: 

«Frere Jean, mon bon amy, estez vous qui avez prins le capitaines 
Toucquedillon icy present? 

Syre (dist le moyne), il est pressent; il a eage et discretion; j'ayme 
mieulx que le sachez par sa confession que par ma parolle.» 

Adoncques dist Toucquedillon: 

«Seigneur, c'est luy veritablement qui m'a prins, est je me rends son 
prisonnier franchement. 

- L'avez vous (dist Grandgousier au moynes) mis a rangon? 

- Non (dist le moyne). De cela je ne me soucie. 

- Combien (dist Grandgousier) vouldriez vous de sa prinse? 

- Rien, rien (dist le moyne); cela ne me mene pas.» 

Lors commenda Grandgousier que, present Toucquedillon, feussent contez au 
moyne soixante et deux mille saluz pour celles prinse, ce que feut faict ce 
pendent qu'on feist la collation au diet Toucquedillon, auquel demanda 
Grandgousier s'il vouloit demourer avecques luy, ou si mieulx aymoit 
retourner a son roy. 

Toucquedillon respondit qu'il tiendroit le party lequel il luy 
conseilleroit. 

«Doncques (dist Grandgousier) retournez a vostre roy, et Dieu soit avecques 



vous.» 


Puis luy donna une belle espee de Vienne, avecques le fourreau d'or faict a 
belles vignettes d'orfeveries, et un collier d'or pesant sept cens deux 
mille marcz, garny de fines pierreries a I'estimation de cent soixante mille 
ducatz, et dix mille escuz par present honorable. Apres ces propos monta 
Toucquedillon sus son cheval. Gargantua, pour sa seurete, luy bailla trente 
hommes d'armes et six vingt archiers soubz la conduite de Gymnaste, pour le 
mener jusques es portes de La Roche Clermaud, si besoing estoit. 

Icelluy departy, le moyne rendit a Grandgousier les soixante et deux mille 
salutz qu'il avoit repceu, disant: 

«Syre, ce n'est ores que vous doibvez faire telz dons. Attendez la fin de 
ceste guerre, car Ton ne sgait quelz affaires pourroient survenir, et 
guerre faicte sans bonne provision d'argent n'a q'un souspirail de vigueur. 
Les nerfz des batailles sont les pecunes. 

- Doncques (dist Grandgousier) a la fin je vous contenteray par honneste 
recompense, et tous ceulx qui me auront bien servy.» 

Chapitre XLVII 


-Comment Grandgousier manda querir ses legions, et comment Toucquedillon tua 
Hastiveau, puis fut tue par le commandement de Picrochole.- 

En ces mesmes jours, ceulx de Besse, du Marche Vieux, du bourg Sainct 
Jacques, du Trainneau, de Pariile, de Riviere, des Roches Sainct Paoul, du 
Vaubreton, de Pautille, du Brehemont, du Pont de Clam, de Cravant, de 
Grandmont, des Bourdes, de La Ville au Mere, de Huymes, de Serge, de Husse, 
de Sainct Louant, de Panzoust, des Coldreaux, de Verron, de Coulaines, de 
Chose, de Varenes, de Bourgueil, de I'lsle Boucard, du Croulay, de Narsy, de 
Cande, de Montsoreau et aultres lieux confins, envoierent devers 
Grandgousier ambassades pour luy dire qu'ilz estoient advertis des tordz que 
luy faisoit Picrochole, et, pour leur ancienne confederation, ilz luy 
offroient tout leur povoir, tant de gens que d'argent et aultres munitions 
de guerre. 

L'argent de tous montoit, par les pactes qu'ilz luy avoient, six vingt 
quatorze millions deux escuz et demy d'or. Les gens estoient quinze mille 
hommes d'armes, trente et deux mille chevaux legiers, quatre vingtz neuf 
mille harquebousiers, cent quarante milles adventuriers, unze mille deux 
cens canons, doubles canons, basilicz et spiroles, pionniers quarante sept 
mille; le tout souidoye et avitaille pour six moys et quatre jours. Lequel 
offre Gargantua ne refusa ny accepta du tout; mais grandement les 
remerciant, dist qu'il composeroit ceste guerre par tel engin que besoing ne 



seroit tant empescher de gens de bien. Seulement envoya qui ameneroit en 
ordre les legions, lesquelles entretenoit ordinairement en ses places de La 
Deviniere, de Chaviny, de Gravot et Quinquenays, montant en nombre deux 
mille cinq cens hommes d'armes, soixante et six mille hommes de pied, vingt 
et six mille arquebuziers, deux cens grosses pieces d'artillerye, vingt et 
deux mille pionniers et six mille chevaulx legiers, tous par bandes, tant 
bien assorties de leurs thesauriers, de vivandiers, de mareschaulx, de 
armuriers et aultres gens necessaires au trac de batailles, tant bien 
instruictz en art militaire, tant bien armez, tant bien recongnoissans et 
suivans leurs enseignes, tant soubdains a entendre et obeir a leurs 
capitaines, tant expediez a courir, tant tors a chocquer, tant prudens a 
I'adventure, que mieulx ressembloient une harmonie d'orgues et concordance 
d'horologe q'une armee ou gensdarmerie. 

Toucquedillon, arrive, se presenta a Picrochole et luy compta au long ce 
qu'il avoit et faict et veu. A la fin conseilloit, par fortes parolles, 
qu'on feist apoinctement avecques Grandgousier, lequel il avoit esprouve le 
plus homme de bien du monde, adjoustant que ce n'estoit ny preu ny raison 
molester ainsi ses voisins, desquelz jamais n'avoient eu que tout bien, et, 
au reguard du principal, que jamais ne sortiroient de ceste entreprinse que 
a leur grand dommaige et malheur, car la puissance de Picrochole n'estoit 
telle que aisement ne les peust Grandgousier mettre a sac. II n'eust achieve 
ceste parolle que Hastivesau dist tout hault: 

«Bien malheureux est le prince qui est de teiz gens servy, qui tant 
facilement sont corrompuz, comme je congnoys Toucquedillon, car je voy son 
couraige tant change que voluntiers se feust adjoinct a noz ennemys pour 
contre nous batailler et nous trahir, s'ilz I'eussent voulu retenir; mais, 
comme vertus est de tous, tant amys que ennemys, louee et estimee, aussi 
meschancete est tost congneue et suspecte, et, pose que d'icelle les ennemys 
se servent a leur profit, si ont ilz tousjours les meschans et traistres en 
abhomination.» 

A ces parolles, Toucquedillon, impatient, tyra son espee et en transperga 
Hastiveau un peu au dessus de la mammelie guauche, dont mourut incontinent; 
et, tyrant son coup du corps, dist franchement: 

« Ainsi perisse qui feaulx serviteurs blasmera!» 

Picrochole soubdain entra en fureur et, voyant I'espee et fourreau tant 
diapre, dist: 

«Te avoit on donne ce baston pour en ma presence tuer malignement mon tant 
bon amy Mastiveau?» 

Lors commenda a ses archiers qu'ilz le meissent en pieces, ce que feut faict 



sus I'heure tant cruellement que la chambre estoit toute pavee de sang; puis 
feist honorabiement inhumer le corps de Hastiveau, et celluy de 
Toucquedillon getter par sus les murailles en la vallee. 

Les nouvelles de ces oultraiges feurent sceues par toute I'armee, dont 
plusieurs commencerent murmurer contre Picrochole, tant que Grippepinault 
luy dist: 

«Seigneur, je ne spay quelle yssue sera de ceste entreprinse. Je voy voz 
gens peu confermes en leurs couraiges. ilz considerent que sommes icy mal 
pourveuz de vivres, et la beaucoup diminuez en nombre par deux ou troys 
yssues. Davantaige, il vient grand renfort de gens a voz ennemys. Si nous 
sommes assiegez une toys, je ne voy poinct comment ce ne soit a nostre ruyne 
totale. 

- Bren, bren! dist Picrochole; vous semblez les anguilles de Melun: vous 
criez davant qu'on vous escorche. Laisses les seulement venir.» 

Chapitre XLVIII 


-Comment Gargantua assaillit Picrochole dedans La Roche Clermaud, et defist 
I'armee dudict Picrochole. ~ 

Gargantua eut la charge totale de I'armee. Son pere demoura en son fort, et, 
leur donnant couraige par bonnes parolles, promist grandz dons a ceulx qui 
feroient quelques prouesses. Puis gaignerent le gue de Vede et, par 
basteaulx et pons legierement faictz, passerent oultre d'une traicte. Puis, 
considerant I'assieste de la ville, que estoit en lieu hault et adventageux, 
delibera celle nuyct sus ce qu'estoit de faire. Mais Gymnaste luy dist: 

«Seigneur, telle est la nature et complexion des Frangoys que ilz ne valent 
que a la premiere poincte. Lors ils sont pires que diables, mais, s'ilz 
sejournent, ilz sont moins que femme. Je suis d'advis que a I'heure 
presente, apres que voz gens auront quelque peu respire et repeu, faciez 
donner l'assault.» 

L'advis feut trouve bon. Adoncques produict toute son armees en plain camp, 
mettant les subsides du couste de la montee. Le moyne print avecques luy six 
enseignes de gens de pied et deux cens hommes d'armes, et en grandes 
diligence traversa les marays, et gaingna au dessus le Puy jusques au grand 
chemin de Loudun. 

Ce pendent I'assault continuoit. Les gens de Picrochole ne sgavoient si le 
meilleur estoit sortir hors et les recepvoir, ou bien guarder la ville sans 
bouger. Mais furieusement sortit avecques quelque bande d'hommes d'armes de 
sa maison, et la feut receu et festoye a grandz coups de canon qui 



gresloient devers les coustaux, dont les Gargantuistes se retirent au val 
pour mieulx donner lieu a I'artillerye. Ceulx de la villes defendoient le 
mieulx que povoient, mais les traictz passoient oultre par dessus sans nul 
ferir. Aulcuns de la bande, saulvez de I'artillerie, donnerent fierement sus 
noz gens, mais peu profiterent, car tous feurent respceuz entre les ordres, 
et la ruez par terre. Ce que voyans, se vouloient retirer; mais ce pendent 
le moyne avoit occupe le passaige, par quoy se mirent en fuyte sans ordres 
ny maintien. Aulcuns vouloient leur donner la chasse, mais le moyne les 
retint, craignant que, suyvant les fuyans, perdissent leurs rancz et que sus 
ce poinct ceulx de la ville chargeassent sus eulx. Puis, attendant quelque 
espace et nul ne comparant. a I'encontre, envoya les due Phrontiste pour 
admonnester Gargantua a ce qu'il avanceast pour gaigner le cousteau a la 
gauche, pour empescher la retraicte de Picrochole par celle porte. Ce que 
feist Gargantua en toute diligence, et y envoya quatre legions de la 
compaignie de Sebaste; mais si tost ne peurent gaigner le hault qu'ilz ne 
rencontrassent en barbe Picrochole et ceulx qui avecques luy s'esstoient 
espars. Lors chargerent sus roiddement, toutesfoys grandement feurent 
endommaigez par ceulx qui estoient sus les murs, en coupz de traict et 
artillerie. Quoy voyant, Gargantua en grande puissances alia les secourir et 
commenga son artillerie a hurter sus ce quartier de murailles, tant que 
toute la force de la villes y feut revoequee. 

Le moyne, voyant celluy couste, lequel il tenoit assiege, denue de gens et 
guardes, magnanimement tyra vers le fort et tant feist qu'il monta sus luy, 
et aulcuns de ses gens, pensant que plus de crainte et de frayeur donnent 
ceulx qui surviennent a un conflict que ceulx qui lors a leur force 
combattent. Toutesfoys ne feist oneques effroy jusques a ce que tous les 
siens eussent guaigne la muraille, excepte les deux cens hommes d'armes 
qu'il laissa hors pour les hazars. Puis s'escria horriblement, et les siens 
ensemble, et sans resistence tuerent les guardes d'icelle porte et la 
ouvrirent es hommes d'armes, et en toute fierete coururent ensemble vers la 
porte de I'Orient, ou estoit le desarroy, et par derriere renverserent toute 
leur force. Voyans les assiegez de tous coustez et les Garguantuistes avoir 
gaigne la villes, se rendirent au moyne a mercy. Le moyne leurs feist rendre 
les bastons et armes, et tous retirer et resserrer par les eglises, 
saisissant tous les bastons des croix et commettant gens es portes pour les 
garder de yssir; puis, ouvrant celle porte orientale, sortit au secours de 
Gargantua. 

Mais Picrochole pensoit que le secours luy venoit de la ville, et par 
oultrecuidance se hazarda plus que devant, jusques a ce que Gargantua 
s'escrya: 

«Frere Jean, mon amy, Frere Jean, en bon heure, soyez venu.» 

Adoncques, congnoissant Picrocholes et ses gens que tout estoit desespere, 



prindrent la fuyte en tous endroictz. Gargantua les poursuyvit jusques pres 
Vaugaudry, tuant et massacrant, puis sonna la retraicte. 

Chapitre XLIX 


-Comment Picrochole fuiant feut surprins de males fortunes, et ce que feit 
Gargantua apres la bataille.- 

Picrochole, ainsi desespere, s'en fuyt vers I'lsle Bouchart, et au chemin de 
Riviere son cheval bruncha par terre, a quoy tant feut indigne que de son 
espee le tua en sa chole. Puis, ne trouvant personne qui le remontast, 
voulut prendre un asne du moulin qui la aupres estoit; mais les meusniers le 
meurtrirent tout de coups et le destrousserent de ses habillemens, et luy 
baillerent pour soy couvrir une meschantes sequenye. 

Ainsi s'en alia le pauvre cholericque; puis, passant I'eau au Port Huaux et 
racontant ses males fortunes, feut advise par une vieille lourpidon que son 
royaulme luy seroit rendu a la venue des cocquecigrues. Depuis ne sgait on 
qu'il est devenu. Toutesfoys I'on m'a diet qu'il est de present pauvre 
gaignedenier a Lyon, cholere comme davant, et tousjours se guemente a tous 
estrangiers de la venue des cocquecigrues, esperant certainement, scelon la 
prophetie de la vieille, estre a leur venue reintegre a son royaulme. 

Apres leur retraicte, Gargantua premierement recensa les gens et trouva que 
peu d'iceulx estoient peryz en la bataille, sgavoir est quelques gens de 
pied de la bande du capitaine Tolmere, et Ponocrates qui avoit un coup de 
harquebouze en son pourpoinct. Puis les feist refraischer, chascun par sa 
bande, et commanda es thesauriers que ce repas leur feust defraye et paye et 
que I'on ne feist oultrage quelconques en la ville, veu qu'elle estoit 
sienne, et apres leur repas ilz comparussent en la place davant le chasteau, 
et la seroient payez pour six moys; ce que feut faict. Puis feist convenir 
davant soy en ladicte place tous ceulx qui la restoient de la part de 
Picrochole, esquelz, presens tous ses princes et capitaines, parla comme 
s'ensuyt: 

Chapitre L 


-La contion que feist Gargantua es vaincus.- 

«Nos peres, ayeulx et ancestres de toute memoyre ont este de ce sens et 
ceste nature que des batailies par eulx consommees ont, pour signe memorial 
des triumphes et victoires, plus voluntiers erige trophees et monumens es 
cueurs des vaincuz par grace que, es terres par eulx conquestees, par 
architecture: car plus estimoient la vive souvenance des humains acquise par 
liberate que la mute inscription des arcs, colomnes et pyramides, subjecte 
es calamitez de I'air et envie d'un chascun. 



«Souvenir assez vous peut de la mansuetude dont ilz userent envers les 
Bretons a la journee de Sainct Aubin du Cormier et a la demolition de 
Parthenay. Vous avez entendu et, entendent, admirez le bon traictement qu'il 
feirent es barbares de Spagnola, qui avoient pille, depopule et saccaige les 
fins maritimes de Olone et Thalmondoys. 

«Tout ce del a este remply des louanges et gratulations que vous mesmes et 
vos peres feistes lorsque Alpharbal, roy de Canarre, non assovy de ses 
fortunes, envahyt furieusement le pays de Onys, exercent la piraticque en 
toutes les isles Armoricques et regions confines. II feut en juste bataille 
navale prins et vaincu de mon pere, auquel Dieu soit garde et protecteur. 

Mais quoy? Au cas que les aultres roys et empereurs, voyre qui se font 
nommer catholicques, I'eussent miserablement traicte, durement emprisonne et 
rangonne extremement, il le traicta courtoisement, amiablement, le logea 
avecques soy en son palays, et par incroyable debonnairete le renvoya en 
saufconduyt, charge de dons, charge de graces, charge de toutes offices 
d'amytie. Qu'en est il advenu? Luy, retourne en ses terres, feist assembler 
tous les princes et estatz de son royaulme, leurs exposa I'humanite qu'il 
avoit en nous congneu, et les pria sur ce deliberer en fagon que le monde y 
eust exemple, comme avoit ja en nous de gracieusete honeste, aussi en eulx 
de honestete gracieuse. La feut decrete par consentement unanime que Ton 
offreroit entierement leurs terres, dommaines et royaulme, a en faire selon 
nostre arbitre. Alpharbal, en propre personne, soubdain retourna avecques 
neuf mille trente et huyt grandes naufzs oneraires, menant non seulement les 
tresors de sa maison et lignee royalle, mais presque de tout le pays; car, 
soy embarquant pour faire voille au vent vesten Nordest, chascun a la foulle 
gettoit dedans icelle or, argent, bagues, joyaulx, espiceries, drogues et 
odeurs aromaticques, papegays, pelicans, guenons, civettes, genettes, porcz 
espicz. Poinct n'estoit filz de bonne mere repute qui dedans ne gettast ce 
que avoit de singulier. Arrive que feut, vouloit baiser les piedz de mondict 
pere; le faict fut estime indigne et ne feut tolere, ains fut embrasse 
socialement. Offrit ses presens; ilz ne feurent receupz par trap estre 
excessifz. Se donna mancipe et serf voluntaire, soy et sa posterite; ce ne 
feut accepte par ne sembler equitable. Ceda par le decret des estatz ses 
terres et royaulme, offrant la transaction et transport, signee, scelle et 
ratifie de tous ceulx qui faire le debvoient; ce fut totalement refuse, et 
les contractz gettes au feu. La fin feut que mon diet pere conmenga lamenter 
de pitie et pleurer copieusement, considerant le franc vouloir et simplicity 
des Canarriens, et par motz exquis et sentences congrues diminuoit le bon 
tour qu'il leur avoit faict, disant ne leur avoir faict bien qui feut a 
I'estimation d'un bouton, et, si rien d'honnestete leur avoir monstre, il 
estoit tenu de ce faire. Mais tant plus I'augmentoit Alpharbal. Quelle feut 
I'yssue? En lieu que pour sa rangon, prinze a toute extremite, eussions peu 
tyrannicquement exiger vingt toys cent mille escutz et retenir pour 
houstaigers ses enfants aisnez, ilz se sont faietz tributaires perpetuelz et 



obligez nous bailler par chascun an deux millions d'or affine a vingt quatre 
karatz. Ilz nous feurent I'annee premiere icy payez; la seconde, de franc 
vouloir, en paierent xxiij cens mille escuz, la tierce xxvj cens mille, la 
quarte troys millions, et tant tousjours croissent de leur bon gre que 
serons contrainctz leurs inhiber de rien plus nous apporter. C'est la nature 
de gratuite, car le temps, qui toutes choses ronge et diminue, augmente et 
accroist les bienfaictz, parce q'un bon tour liberalement faict a I'homme de 
raison croist continuement par noble pensee et remembrance. 

«Ne voulant doncques aulcunement degenerer de la debonnairete hereditaire de 
mes parens, maintenant je vous absoluz et delivre, et vous rends francs et 
liberes comme par avant. D'abondant, serez a I'yssue des portes payez, 
chascun pour troys moys, pour vous pouvoir retirer en voz maisons et 
families, et vous conduiront en saulvete six cens hommes d'armes et huyct 
mille hommes de pied, soubz la conduicte de mon escuyer Alexandre, affin que 
par les paisans ne soyez oultragez. Dieu soit avecques vous! 

«Je regrette de tout mon cueur que n'est icy Picrochole, car je luy eusse 
donne a entendre que sans mon vouloir, sans espoir de accroistre ny mon bien 
ny mon nom, estoit faicte ceste guerre. Mais, puis qu'il est esperdu et ne 
sgayt on ou ny comment est esvanouy, je veulx que son royaulme demeure 
entier a son filz, iequel, parce qu'est par trap bas d'eage (car il n'a 
encores cinq ans accomplyz), sera gouverne et instruict par les anciens 
princes et gens sgavans du royaulme. Et, par autant q'un royaulme ainsi 
desole seroit facilement mine, si on ne refrenoit la convoytise et avarice 
des administrateurs d'icelluy, je ordonne et veux que Ponocrates soit sus 
tous ses gouverneurs entendant avecques auctorite a ce requise, et assidu 
avecques I'enfant jusques a ce qu'il le congnoistra idoine de povoir par soy 
regir et regner. 

«Je considere que facilite trop enervee et dissolue de pardonner es 
malfaisans leur est occasion de plus legierement derechief mal faire, par 
ceste pernicieuse confiance de grace. 

«Je considere que Moyse, le plus doulx homme qui de son temps feust sus la 
terre, aigrement punissoit les mutins et seditieux au peuple de Israel. 

«Je considere que Jules Cesar, empereur tant debonnaire que de luy diet 
Ciceron que sa fortune rien plus souverain n'avoit sinon qu'il pouvoit, et 
sa vertus meilleur n'avoit sinon qu'il vouloit tousjours sauver et pardonner 
a un chascun; icelluy toutesfois, ce non obstant, en certains endroietz 
punit rigoureusement les aucteurs de rebellion. 

«A ces exemples je veulx que me livrez avant le departir: premierement ce 
beau Marquet, qui a este source et cause premiere de ceste guerre par sa 
vaine oultrecuidance; secondement ses compaignons fouaciers, qui feurent 



negiigens de corriger sa teste folle sus I'instant; et finablement tous les 
conseillers, capitaines, officiers et domestiques de Picrochole, lesquelz le 
auroient incite, loue ou conseille de sortir ses limites pour ainsi nous 
inquieter. » 

Chapitre LI 


-Comment les victeurs Gargantuistes feurent recompensez apres la bataille.- 

Ceste concion faicte par Gargantua, feurent livrez les seditieux par luy 
requis, exceptez Spadassin, Merdaille et Menuail, lesquelz estoient fuyz six 
heures davant la bataille, I'un jusques au col de Laignel, d'une traicte, 

I'aultre jusques au val de Vyre, I'aultre jusques a Logroine, sans derriere 
soy reguarder ny prandre alaine par chemin, et deux fouaciers, lesquelz 
perirent en la journee. Aultre mal ne leurs feist Gargantua, sinon qu'il les 
ordonna pour tirer les presses a son imprimerie, laquelle il avoit 
nouvellement institute. 

Puis ceulx qui la estoient mors il feist honorablement inhumer en la vallee 
des Noirettes et au camp de Bruslevieille. Les navres il feist panser et 
traicter en son grand nosocome. Apres advisa es dommaiges faictz en la ville 
et habitans, et les feist rembourcer de tous leurs interestz a leur 
confession et serment, et y feist bastir un fort chasteau, y commettant gens 
et guet pour a I'advenir mieulx soy defendre contre les soubdaines esmeutes. 

Au departir, remercia gratieusement tous les soubdars de ses legions qui 
avoient este a ceste defaicte, et les renvoya hyverner en leurs stations et 
guarnisons, exceptez aulcuns de la legion decumane, lesquelz il avoit veu en 
la journee faire quelques prouesses, et les capitaines des bandes, lesquelz 
il amena avecques soy devers Grandgousier. 

A la veue et venue d'iceulx, le bon homme feut tant joyeux que possible ne 
seroit le descripre. Adonc leur feist un festin, le plus magnificque, le 
plus abundant et plus delitieux que feust veu depuis le temps du roy 
Assuere. A Tissue de table, il distribua a chascun d'iceulx tout le 
parement de son buffet, qui estoit au poys de dis huyt cent mille quatorze 
bezans d'or en grands vases d'antique, grands poutz, grans bassins, grands 
tasses, couppes, potetz, candelabres, calathes, nacelles, violiers, 
drageouoirs et aultre telle vaisselle, toute d'or massif, oultre la 
pierrerie, esmail et ouvraige, qui, par estime de tous, excedoit en pris la 
matiere d'iceulx. Plus, leurs feist comter de ses coffres a chascun douze 
cens mille escutz contens, et d'abundant a chascun d'iceulx donna a 
perpetuite (excepte s'ilz mouroient sans hoirs) ses chasteaulx et terres 
voizines, selon que plus leurs estoient commodes: a Ponocrates donna La 
Roche Clermaud, a Gymnaste Le Couldray, a Eudemon Montpensier, Le Rivau a 
Tolmere, a Ithybole Montsoreau, a Acamas Cande, Varenes a Chironacte, Gravot 



a Sebaste, Quinquenays a Alexandre, Ligre a Sophrone, et ainsi de ses 
aultres places. 

Chapitre HI 


-Comment Gargantua feist bastir pour le moyne I'abbaye de Theleme.- 

Restoit seulement le moyne a pourvoir, lequel Gargantua vouloit faire abbe 
de Seuille, mais il le refusa. II luy voulut donner I'abbaye de Bourgueil ou 
de Sainct Florent, laquelle mieulx luy duiroit, ou toutes deux s'il les 
prenoit a gre; mais le moyne luy fist responce peremptoire que de moyne il 
ne vouloit charge ny gouvernement: 

«Car comment (disoit il) pourroy je gouverner aultruy, qui moy mesmes 
gouverner ne sgaurois? Si vous semble que je vous aye faict et que puisse a 
I'advenir faire service agreable, oultroyez moy de fonder une abbaye a mon 
devis.» 

La demande pleut a Gargantua, et offrit tout son pays de Theleme, jouste la 
riviere de Loyre, a deux lieues de la grande forest du Port Huault, et 
requist a Gargantua qu'il instituast sa religion au contraire de toutes 
aultres 

«Premierement doncques (dist Gargantua) il n'y fauldra ja bastir murailles 
au circuit, car toutes aultres abbayes sont fierement murees. 

- Voyre (dist le moyne), et non sans cause: ou mur y a et davant et 
derriere, y a force murmur, envie et conspiration mutue.» 

Davantaige, veu que en certains conventz de ce monde est en usance que, si 
femme aulcune y entre (j'entends des preudes et pudicques), on nettoye la 
place par laquelle elles ont passe, feut ordonne que, si religieux ou 
religieuse y entroit par cas fortuit, on nettoiroit curieusement tous les 
lieulx par lesquelz auroient passe. Et parce que es religions de ce monde 
tout est compasse, limite et reigle par heures, feut decrete que la ne 
seroit horrologe ny quadrant aulcun, mais selon les occasions et oportunitez 
seroient toutes les oeuvres dispensees; car (disoit Gargantua) la plus vraye 
perte du temps qu'il sceust estoit de compter les heures - quel bien en 
vient il? - et la plus grande resverie du monde estoit soy gouverner au son 
d'une cloche, et non au dicte de bon sens et entendement. Item, parce qu'en 
icelluy temps on ne mettoit en religion des femmes sinon celles que estoient 
borgnes, boyteuses, bossues, laydes, defaictes, folles, insensees, 
maleficiees et tarees, ny les hommes, sinon catarrez, mal nez, niays et 
empesche de maison... 

«A propos (dist le moyne), une femme, qui n'est ny belle ny bonne, a quoy 



vault toille? 


- A mettre en religion, dist Gargantua. 

- Voyre (dist le moyne), et a faire des chemises. » 

Feut ordonne que la ne seroient repceues sinon les belles, bien formees et 
bien naturees, et les beaulx, bien formez et bien naturez. 

Item, parce que es conventz des femmes ne entroient les hommes sinon a 
I'emblee et clandestinement, feut decrete que ja ne seroient la les femmes 
au cas que n'y feussent les hommes, ny les hommes en cas que n'y feussent 
les femmes, 

Item, parce que tant hommes que femmes, une foys repceuez en religion, apres 
I'an de probation estoient forcez et astrinctz y demeurer perpetuellement 
leur vie durante, feust estably que tant hommes que femmes la repceuz 
sortiroient quand bon leurs sembleroit, franchement et entierement. 

Item, parce que ordinairement les religieux faisoient troys veuz, sgavoir 
est de chastete, pauvrete et obedience, fut constitue que la honorablement 
on peult estre marie, que chascun feut riche et vesquist en liberte. 

Au reguard de I'eage legitime, les femmes y estoient repceues depuis dix 
jusques a quinze ans, les hommes depuis douze jusques a dix et huict. 

Chapitre LIN 


-Comment feust bastie et dotee I'abbaye des Thelemites.- 

Pour ie bastiment et assortiment de I'abbaye, Gargantua feist livrer de 
content vingt et sept cent mille huyt cent trente et un moutons a la grand 
laine, et par chascun an, jusques a ce que le tout feust parfaict, assigna, 
sus la recepte de la Dive, seze cent soixante et neuf mille escuz au soleil, 
et autant a I'estoille poussiniere. Pour la fondation et entretenement 
d'icelle donna a perpetuite vingt troys cent soixante neuf mille cinq cens 
quatorze nobles a la rose de rente fonciere, indemnez, amortyz, et solvables 
par chascun an a la porte de I'abbaye, et de ce leurs passa belles lettres. 

Le bastiment feut en figures exagone, en telle fagon que a chascun angle 
estoit bastie une grosse tour ronde a la capacite de soixante pas en 
diametre, et estoient toutes pareilles en grosseur et protraict. La riviere 
de Loyre decoulloit sus I'aspect de septentrion. Au pied d'icelle estoit une 
des tours assise, nommee Artice, et tirant vers I'Orient, estoit une aultre 
nommee Calaer; I'aultre ensuivant Anatole; I'aultre apres Mesembrine; 
I'aultre apres Hesperie; la derniere Cryere. Entre chascune tour estoit 



espace de troys cent douze pas. Le tout basty a six estages, comprenent les 
caves soubz terre pour un. Le second estoit voulte a ia forme d'une anse de 
panier; le reste estoit embrunche de guy [gypse] de Flandres a forme de culz 
de lampes, le dessus couvert d'ardoize fine, avec I'endousseure de plomb a 
figures de petitz manequins et animaulx bien assortiz et dorez, avec les 
goutieres que yssoient hors la muraille, entre les croyzees, pinctes en 
figure diagonale de or et azur, jusques en terre, ou finissoient en grands 
eschenaulx qui tous conduisoient en la riviere par dessoubz le logis. 

Ledict bastiment estoit cent toys plus magnificque que n'est Bonivet, ne 
Chambourg, ne Chantilly; car en ycelluy estoient neuf mille troys cens 
trente et deux chambres, chascune guarnie de arriere chambre, cabinet, 
guarde robbe, chapelle, et yssue en une grande salle. Entre chascune tour, 
au mylieu dudict corps de logis, estoit une viz brizee dedans icelluy mesmes 
corps de laquelle les marches estoient part de porphyre, part de pierre 
Numidicque, part de marbre serpentin, longues de xxij: piedz; I'espesseur 
estoit de troys doigtz, I'assiete par nombre de douze entre chascun repous. 

En chascun repous estoient deux beaulx arceaux d'antique par lesquelz estoit 
repceu la clarte, et par iceulx on entroit en un cabinet faict a clere voys, 
de largeur de ladicte viz. Et montoit jusques au dessus la couverture, et la 
finoit en pavilion. Par icelle viz on entroit de chascun couste en une 
grande salle, et des salles es chambres. 

Depuis la tour Artice jusques a Cryere estoient les belles grandes 
librairies, en Grec, Latin, Hebrieu, Frangoys, Tuscan et Hespaignol, 
disparties par les divers estaiges selon iceulx langaiges. Au mylieu estoit 
une merveilleuse viz, de laquelle I'entree estoit par le dehors du logis en 
un arceau large de six toizes. Icelle estoit faicte en telle symmetrie et 
capacite que six hommes d'armes, la lance sus la cuisse, povoient de front 
ensemble monter jusques au dessus de tout le bastiment. 

Depuis la tour Anatole jusques a Mesembrine estoient belles grandes 
galleries, toutes pinctes des antiques prouesses, histoires et descriptions 
de la terre. Au milieu estoit une pareille montee et porte comme avons diet 
du couste de la riviere. Sus icelle porte estoit escript, en grosses lettres 
antiques, ce que s'ensuit: 

Chapitre LIV 


-Inscription mise sur la grande porte de Theleme. 

Cy n'entrez pas, hypocrites, bigotz, 

Vieulx matagotz, marmiteux, borsouflez, 

Torcoulx, badaux, plus que n'estoient les Gotz, 

Ny Ostrogotz, precurseurs des magotz 
Haires, cagotz, caffars empantouflez, 



Gueux mitouflez, frapars escorniflez, 

Befflez, enflez, fagoteurs de tabus; 

Tirez ailleurs pour vendre vos abus. 

Vos abus meschans 
Rempliroient mes camps 
De meschancete; 

Et par faulsete 
Troubleroient mes chants 
Vous abus meschans. 

Cy n'entrez pas, maschefains practiciens, 
Clers basauchiens mangeurs du populaire. 
Officiaux, scribes et pharisiens, 

Juges anciens, qui les bons parroiciens 
Ainsi que chiens mettez au capulaire; 

Vostre salaire est au patibulaire 

Allez y braire, icy n'est faict exces 

Dont en voz cours on deust mouvoir proces. 

Proces et debatz 
Peu font cy d'esbatz, 

Ou Ton vient s'esbatre. 

A vous, pour debatre 
Soient en pleins cabatz 
Proces et debatz. 

Cy n'entrez pas, vous, usuriers chichars, 
Briffaulx, leschars, qui tousjours amassez, 
Grippeminaulx, avalleurs de frimars, 
Courbez, camars, qui en vos coquemars 
De mille marcs ja n'auriez assez. 

Poinct esgassez n'estes, quand cabassez 
Et entassez, poiltrons a chiche face: 

La male mort en ce pas vous deface. 

Face non humaine 
De telz gens, qu'on maine 
Raire ailleurs: ceans 
Ne seroit seans; 

Vuidez ce dommaine, 

Face non humaine. 

Cy n'entrez pas, vous rassotez mastins, 
Soirs ny matins, vieux chagrins, et jaloux; 

Ny vous aussi, seditieux mutins, 



Larves, lutins, de Dangier palatins, 

Grecs ou Latins, plus a craindre que loups; 

Ny vous gualous, verollez jusqu'a I'ous; 
Portez vos loups ailleurs paistre en bonheur, 
Croustelevez, remplis de deshonneur. 

Honneur, los, deduict, 

Ceans est deduict 
Par joyeux acords; 

Tous sont sains au corps; 

Par ce, bien leur diet 
Honneur, los, deduict. 

Cy entrez, vous, et bien soyez venus 
Et parvenuz, tous nobles chevaliers! 

Cy est le lieu ou sont les revenuz 
Bien advenuz; affin que entretenuz 
Grands et menuz, tous soyez a milliers. 

Mes familiers serez et peculiers: 

Frisques, gualliers, joyeux, plaisans, mignons 
En general tous gentilz compaignons. 

Compaignons gentilz, 

Serains et subtilz, 

Hors de vilite, 

De civilite 
Cy sont les oustilz, 

Compaignons gentilz. 

Cy entrez, vous, qui le sainct Evangile 
En sens agile annoncez, quoy qu'on gronde: 
Ceans aurez un refuge et bastille 
Contre I'hostile erreur, qui tant postille 
Par son faulx stile empoizonner le monde: 
Entrez, qu'on fonde ici la foy profonde, 

Puis, qu'on confonde, et par voix et par rolle, 
Les ennemys de la saincte parolle! 

La parolle saincte 
Ja ne soit extainte 
En ce lieu tres sainct; 

Chascun en soit ceinct; 

Chascune ayt enceincte 
La parolle saincte 


Cy entrez, vous, dames de hault paraige! 



En franc couraige entrez y en bon heur, 
Fleurs de beaulte, a celeste visaige, 

A droit corsaige, a maintien prude et saige. 
En ce passaige est le sejour d'honneur. 

Le hault seigneur, qui du lieu fut donneur 
Et guerdonneur, pour vous I'a ordonne, 

Et pour frayer a tout prou or donne. 

Or donne par don 
Ordonne pardon 
A cil qui le donne, 

Et tres bien guerdonne 
Tout mortel preud'hom 
Or donne par don. 

Chapitre LV 


~Comme estoit le manoir des Thelemites- 

Au millieu de la basse court estoit une fontaine magnificque de bel 
alabastre; au dessus les troys Graces, avecques cornes d'abondance, et 
gettoient I'eau par les mamelles, bouche, aureilles, yeulx, et aultres 
ouvertures du corps. 

Le dedans du logis sus ladicte basse court estoit sus gros pilliers de 
cassidoine et porphyre, a beaux ars d'antique, au dedans desquelz estoient 
belles gualeries, longues et amples, aornees de pinctures, de cornes de 
cerfs, licornes, rhinoceros, hippopotames, dens de elephans, et aultres 
choses spectables. 

Le logis des dames comprenoit depuis la tour Artice jusques a la porte 
Mesembrine. Les hommes occupoient le reste. Devant ledict logis des dames, 
affin qu'elles eussent I'esbatement, entre les deux premieres tours, au 
dehors, estoient les lices, I'hippodrome, le theatre, et natatoires, 
avecques les bains mirificques a triple solier, bien garniz de tous 
assortemens, et foyzon d'eau de myre. 

Jouxte la riviere estoit le beau jardin de plaisance; au millieu d'iceluy, 
le beau labirynte. Entre les deux aultres tours estoient les jeux de paulme 
et de grosse balle. Du couste de la tour Cryere estoit le vergier, plein de 
tous arbres fructiers, tous ordonnees en ordre quincunce. Au bout estoit le 
grand pare, foizonnant en toute sauvagine. 

Entre les tierces tours estoient les butes pour I'arquebuse, I'arc, et 
I'arbaleste; les offices hors la tour Hesperie, a simple estaige; I'escurye 
au dela des offices; la faulconnerie au davant d'icelles, gouvernee par 



asturciers bien expers en I'art, et estoit annuellement fournie par les 
Candiens, Venitiens et Sarmates, de toutes sortes d'oiseaux paragons, 
aigles, gerfaulx, autours, sacres, laniers, faulcons, esparviers, 
esmerillons, et aultres, tant bien faictz et domesticquez que, partans du 
chasteau pour s'esbatre es champs, prenoient tout ce que rencontroient. La 
venerie estoit un peu plus loing, tyrant vers le pare. 

Toutes les salles, chambres et cabinetz, estoient tapissez en diverses 
sortes, selon les saisons de I'annee. Tout le pave estoit couvert de drap 
verd. Les lietz estoient de broderie. En chascune arriere chambre estoit un 
miroir de christallin, enchasse en or fin, au tour garny de perles, et 
estoit de telle grandeur qu'il pouvoit veritablement representer toute la 
personne. A Tissue des salles du logis des dames, estoient les parfumeurs 
et testonneurs, par les mains desquelz passoient les hommes, quand ilz 
visitoient les dames. Iceulx fournissoient par chascun matin les chambres 
des dames d'eau rose, d'eau de naphe, et d'eau d'ange, et a chascune la 
precieuse cassollette, vaporante de toutes drogues aromatiques. 

Chapitre LVI 


-Comment estoient vestuz les religieux et religieuses de Theleme.- 

Les dames, au commencement de la fondation, se habilloient a leur plaisir et 
arbitre. Depuis, feurent reformeez par leur franc vouloir en la fagon que 
s'ensuyt. 

Elies portoient chausses d'escarlatte, ou de migraine et passoient lesdictes 
chausses le genoul au dessus par troys doigtz justement, et ceste liziere 
estoit de quelque belles broderies et descoupeures. Les jartieres estoient 
de la couleur de leurs bracelletz, et comprenoient le genoul au dessus et 
dessoubz. Les souliers, escarpins et pantoufles de velours cramoysi rouge ou 
violet, deschiquettees A barbe d'escrevisse. 

Au dessus de la chemise vestoient la belle vasquine de quelque beau camelot 
de soye. Sus icelle vestoient la verdugale de tafetas blanc, rouge, tanne, 
grys, etc., au dessus la cotte de tafetas d'argent faict a broderies de fin 
or et a Tagueille entortille, ou, selon que bon leur sembloit, et 
correspondent a la disposition de fair, de satin, damas, velour orange, 
tanne, verd, cendre, bleu, jaune clair, rouge cramoysi, blanc, drap d'or, 
toille d'argent, de canetille, de brodure, selon les festes. 

Les robbes, selon la saison, de toille d'or a frizure d'argent, de satin 
rouge couvert de canetille d'or, de tafetas blanc, bleu, noir, tanne, sarge 
de soye, camelot de soye, velours, drap d'argent, toille d'argent, or 
traict, velours ou satin porfile d'or en diverses protraictures. 



En este, quelques jours, en lieu de robbes portoient belles marlottes , des 
parures susdictes, ou quelques berries a la moresque, de velours violet a 
frizure d'or sus canetille d'argent, ou a cordelieres d'or, guarnies aux 
rencontres de petites perles Indicques. Et tousjours le beau panache, scelon 
les couleurs des manchons, et bien guarny de papillettes. En hyver, robbes 
de tafetas des couleurs comme dessus, fourrees de loups cerviers, genettes 
noires, martres de Calabre, zibeiines, et aultres fourrures precieuses. 

Les patenostres, anneauls, jazerans, carcans, estoient de fines pierreries, 
escarboucles, rubys balays, diamans, saphiz, esmeraudes, turquoyses, 
grenatz, agathes, berilles, perles, et unions d'excellence. 

L'acoustrement de la teste estoit selon le temps, en hyver a la mode 
Frangoyse; au printemps a I'Espagnole; en este a la Tusque, exceptez les 
festes et dimanches, esquelz portoient accoustrement Frangoys, parce qu'il 
est plus honorable et mieulx sent la pudicite matronale. 

Les hommes estoient habillez a leur mode, chausses, pour le bas, d'estamet 
ou serge drapee, d'escarlatte, de migraine, blanc ou noir; les hault de 
velours d'icelles couleurs, ou bien pres approchantes, brodees et 
deschiquetees selon leur invention; le pourpoint de drap d'or, d'argent, de 
velours, satin, damas, tafetas, de mesmes couleurs, deschiquettes, broudez 
et acoustrez en paragon; les aguillettes, de soye de mesmes couleurs; les 
fers d'or bien esmaillez; les sayes et chamarres de drap d'or, toille d'or, 
drap d'argent, velours porfile a plaisir; les robbes autant precieuses comme 
des dames; les ceinctures de soye, des couleurs du pourpoint; chascun la 
belle espee au couste, la poignee doree, le fourreau de velours de la 
couleur des chausses, le bout d'or et de orfevrerie; le poignart de mesmes; 
le bonnet de velours noir, garny de force bagues et boutons d'or; la plume 
blanche par dessus, mignonnement partie a paillettes d'or, au bout 
desquelles pendoient en papillettes beaulx rubiz, esmeraudes, etc. 

Mais telle sympathie estoit entre les hommes et les femmes que par chascun 
jour ils estoient vestuz de semblable parure, et pour a ce ne faillir, 
estoient certains gentilz hommes ordonnez pour dire es hommes, par chascun 
matin, quelle livree les dames vouloient en icelle journee porter, car le 
tout estoit faict selon I'arbitre des dames. 

En ces vestemens tant propres et accoustremens tant riches ne pensez que 
eulx ny elles perdissent temps aulcun, car les maistres des garderobbes 
avoient toute la vesture tant preste par chascun matin, et les dames de 
chambre tant bien estoient aprinses que en un moment elles estoient prestes 
et habillez de pied en cap. Et, pour iceulx acoustremens avoir en meilleur 
oportunite, au tour du boys de Theleme estoit un grand corps de maison long 
de demye lieue, bien clair et assorty, en laquelle demouroient les orfevres, 
lapidaires, brodeurs, tailleurs, tireurs d'or, veloutiers, tapissiers, et 



aultelissiers, et la oeuvroient chascun de son mestier, et le tout pour les 
susdictz religieux et religieuses. Iceulx estoient fourniz de matiere et 
estoffe par les mains du seigneur Nausiclete, lequel par chascun an leurs 
rendoit sept navires des isles de Perlas et Canibales, chargees de lingotz 
d'or, de soye crue, de perles et pierreries. Si quelques unions tendoient a 
vetuste et changeoient de na'ifve blancheur, icelles par leur art 
renouvelloient en les donnant a manger a quelques beaulx cocqs, comme on 
bailie cure es faulcons. 

Chapitre LVII 


~Comment estoient reiglez les Thelemites a leur maniere de vivre.~ 

Toute leur vie estoit employee non par loix, statuz ou reigles, mais selon 
leur vouloir et franc arbitre. Se levoient du lict quand bon leur sembloit, 
beuvoient, mangeoient, travailloient, dormoient quand le desir leur venoit; 
nul ne les esveilioit, nul ne les parforceoit ny a boyre, ny a manger, ny a 
faire chose aultre quelconques. Ainsi I'avoit estably Gargantua. En leur 
reigle n'estoit que ceste clause: 

FAY CE QUE VOULDRAS, 

parce que gens liberes, bien nez, bien instruictz, conversans en compaignies 
honnestes, ont par nature un instinct et aguillon, qui tousjours les poulse 
a faictz vertueux et retire de vice, lequel ilz nommoient honneur. Iceulx, 
quand par vile subjection et contraincte sont deprimez et asserviz 
detournent la noble affection, par laquelle a vertuz franchement tendoient, 
a deposer et enfraindre ce joug de servitude; car nous entreprenons 
tousjours choses defendues et convoitons ce que nous est denie. 

Par ceste liberte entrerent en louable emulation de faire tous ce que a un 
seul voyaient plaire. Si quelq'un ou quelcune disoit: « Beuvons,» tous 
buvoient; si disoit: «Jouons,» tous jouoient; si disoit: «Allons a I'esbat 
es champs, » tous y alloient. Si c'estoit pour voller ou chasser, les dames, 
montees sus belles hacquenees avecques leurs palefroy gourrier, sus le 
poing, mignonement enguantele, portoient chascune ou un esparvier, ou un 
laneret, ou un esmerillon. Les hommes portoient les aultres oyseaulx. 

Tant noblement estoient apprins qu'il n'estoit entre eulx celluy ne celle 
qui ne sceust lire, escripre, chanter, jouer d'instrumens harmonieux, parler 
de cinq et six langaiges, et en iceulx composer tant en carme, que en 
oraison solue. Jamais ne feurent veuz chevaliers tant preux, tant gualans, 
tant dextres a pied et a cheval, plus vers, mieulx remuans, mieulx manians 
tous bastons, que la estoient, jamais ne feurent veues dames tant propres, 
tant mignonnes, moins fascheuses, plus doctes a la main, a I'agueille, a 
tout acte muliebre honneste et libere, que la estoient. 



Par ceste raison, quand le temps venu estoit que aulcun d'icelle abbaye, ou 
a la requeste de ses parens, ou pour aultres causes, voulust issir hors, 
avecques soy il emmenoit une des dames, celle laquelle I'auroit prins pour 
son devot, et estoient ensemble mariez; et, si bien avoient vescu a Theleme 
en devotion et amytie, encores mieulx la continuoient ilz en mariaige: 
d'autant se entreaymoient ilz a la fin de leurs jours comme le premier de 
leurs nopces. 

Je ne veulx oublier vous descripre un enigme qui fut trouve aux fondemens de 
I'abbaye en une grande lame de bronze. Tel estoit comme s'ensuyt: 

Chapitre LVIII 


~Enigme en prophetie.~ 

Pauvres humains qui bon heur attendez, 
Levez vos cueurs et mes dictz entendez. 

S'il est permis de croyre fermement 
Que par les corps qui sont au firmament 
Humain esprit de soy puisse advenir 
A prononcer les choses a venir, 

Ou, si t'on peut par divine puissance 
Du sort futur avoir la congnoissance, 

Tant que Ton juge en asseure discours 
Des ans loingtains la destinee et cours, 

Je fois sgavoir a qui le veult entendre 
Que cest hyver prochain, sans plus attendre, 
Voyre plus tost, en ce lieu ou nous sommes 
II sortira une maniere d'hommes 
Las du repoz et faschez du sejour, 

Qui franchement iront, et de plein jour, 
Subourner gens de toutes qualitez 
A different et partialitez. 

Et qui vouldra les croyre et escouter 
(Quoy qu'il en doibve advenir et couster), 

Ilz feront mettre en debatz apparentz 
Amys entre eulx et les proches parents; 

Le fiiz hardy ne craindra I'impropere 
De se bender contre son propre pere; 
Mesmes les grandz, de noble lieu sailliz, 

De leurs subjectz se verront assailliz, 

Et le debvoir d'honneur et reverence 
Perdra pour lors tout ordre et difference, 

Car ilz diront que chascun a son tour 
Doibt aller hault et puis faire retour, 



Et sur ce poinct aura tant de meslees, 

Tant de discordz, venues et allees, 

Que nulle histoyre, ou sont les grands merveilles, 
A faict recit d'esmotions pareilles. 

Lors se verra maint homme de valeur, 

Par I'esguillon de jeunesse et chaleur 
Et croire trop ce fervent appetit, 

Mourir en fleur et vivre bien petit. 

Et ne pourra nul laisser cest ouvrage, 

Si une fois il y met le couraige, 

Qu'ii n'ayt empiy par noises et debatz 
Le ciel de bruit et la terre de pas. 

Alors auront non moindre authority 
Hommes sans foy que gens de verite; 

Car tous suyvront la creance et estude 
De I'ignorante et sotte multitude, 

Dont le plus lourd sera receu pour juge. 

O dommaigeable et penible deluge! 

Deluge, dy je et a bonne raison, 

Car ce travail ne perdra sa saison 
Ny n'en sera delivree la terre 
Jusques a tant qu'ii en sorte a grand erre 
Soubdaines eaux, dont les plus attrempez 
En combatant seront pris et trempez, 

Et a bon droict, car leur cueur, adonne 
A ce combat, n'aura point perdonne 
Mesme aux troppeaux des innocentes bestes, 
Que de leurs nerfz et boyaulx deshonnestes 
II ne soit faict, non aux Dieux sacrifice, 

Mais aux mortelz ordinaire service. 

Or maintenant je vous laisse penser 
Comment le tout se pourra dispenser 
Et quel repoz en noise si profonde 
Aura le corps de la machine ronde! 

Les plus heureux, qui plus d'elle tiendront, 

Moins de la perdre et gaster s'abstiendront, 

Et tascheront en plus d'une maniere 
A I'asservir et rendre prisonniere 
En tel endroict que la pauvre deffaicte 
N'aura recours que a celluy qui I'a faicte; 

Et, pour le pis de son triste accident, 

Le clair soleil, ains que estre en Occident, 

Lairra espandre obscurite sur elle 
Plus que d'eclipse ou de nuict naturelle, 

Dont en un coup perdra sa liberte 
Et du hault ciel la faveur et clarte, 



Ou pour le moins demeurera deserte. 

Mais elle, avant ceste ruyne et perte, 

Aura longtemps monstre sensiblement 
Un violent et si grand tremblement, 

Que lors Ethna ne feust tant agitee 
Quand sur un filz de Titan tut jectee; 

Et plus soubdain ne doibt estre estime 
Le mouvement que feit Inarime 
Quand Tiphoeus si fort se despita 
Que dens la mer les montz precipita. 

Ainsi sera en peu d'heure rengee 
A triste estat, et si souvent changee, 

Que mesme ceulx qui tenue I'auront 
Aulx survenans occuper la lairront. 

Lors sera pres le temps bon et propice 
De mettre fin a ce long exercice: 

Car les grans eaulx dont oyez deviser 
Feront chascun la retraicte adviser; 

Et toutesfoys, devant le partement, 

On pourra veoir en I'air apertement 
L'aspre chaleur d'une grand flamme esprise 
Pour mettre a fin les eaulx et I'entreprise. 

Reste, en apres ces accidens parfaictz, 

Que les esleuz joyeusement refaictz 
Soient de tous biens et de manne celeste, 

Et d'abondant par recompense honeste 
Enrichiz soient; les aultres en la fin 
Soient denuez. C'est la raison, affin 
Que, ce travail en tel poinct termine, 

Un chascun ayt son sort predestine. 

Tel feut I'accord. O qu'est a reverer 
Cil qui en fin pourra perseverer! 

La lecture de cestuy monument parachevee, Gargantua souspira profondement, 
et dist es assistans: 

«Ce n'est de maintenant que les gens reduictz a la creance Evangelicque sont 
persecutez; mais bien heureux est celluy qui ne sera scandalize et qui 
tousjours tendra au but, au blanc que Dieu, par son cher Filz nous a prefix, 
sans par ses affections charnelles estre distraict ny diverty.» 

Le moyne dist: 

«Que pensez vous, en vostre entendement, estre par cest enigme designe et 
signifie? 



- Quoy? (dist Gargantua). Le decours et maintien de verite divine. 

- Par sainct Goderan (dist le moyne ), telle n'est mon exposition; le stille 
est de Merlin le Prophete. Donnez y allegories et intelligences tant graves 
que vouldrez, et y ravassez, vous et tout le monde, ainsy que vouldrez. De 
ma part, je n'y pense aultre sens enclous q'une description du jeu de paulme 
soubz obscures parolles. Les suborneurs de gens sont les faiseurs de 
parties, qui sont ordinairement amys, et, apres les deux chasses faictes, 
sont hors le jeu celluy qui y estoyt et I'aultre y entre. On croyt le 

premier qui diet si I'esteuf est sus ou soubs la chorde. Les eaulx sont les 
sueurs; les chordes des raquestes sont faictes de boyaux de moutons ou de 
chevres; la machine ronde est la pelote ou I'esteuf. Apres le jeu, on se 
refraischit devant un clair feu, et change Ton de chemise, et voluntiers 
banequete Ton, mais plus joyeusement ceulx qui ont guaingne. Et grand 
chere!» 

FIN 



